
Lukijalle


Vuonna 1985 siirryin Helsingin yliopistosta Taideteollisen korkeakoulun uuteen hallintojohtajan virkaan. Silloinen rehtori Torsten Laakso toi jo perehdyttämisvaiheessani esille toivomuksen: Taideteollisesta korkeakoulusta ja sen juurista on kirjoitettava kunnollinen historia. Asia kiinnosti heti minua, olin vuonna 1968 Helsingin yliopistosta valmistunut filosofian lisensiaatti, pääaineena yleinen historia. Taideteollinen korkeakoulu oli monin tavoin tullut minulle tutuksi jo 1970-luvulla. Sieltä haettiin yhteyksiä Helsingin yliopistoon, joka parhaansa mukaan yritti auttaa uutta korkeakoulua sen alkuvuosina.


Vuonna 1986 tein lähinnä itselleni selvityksen silloisesta instituution historiankirjoituksen tilanteesta. Vuodelta 1925 löytyi Werner von Essenin Suomen Taideteollisuusyhdistys ja sen keskuskoulu 1870–1875– 1925. Muistokirjoitus. Vuonna 1967 rehtori Markus Visanti oli laatinut monisteena julkaistun lyhyen historiikin ”Taideteollinen oppilaitos 1842–1967”. Muita kokonaisesityksiä ei löytynyt.


1980-luvun loppuvuosina yritin löytää lähinnä korkeakoulun piiristä sen historian kirjoittajaa. Riittävää kiinnostusta tai aikaa keneltäkään ei löytynyt. Vuonna 1990 vararehtori Antero Salminen sanoi minulle, että parasta olisi, että ryhtyisin itse toimeen. Pidin työtä erittäin vaativana; sanoin tarvitsevani puoli vuotta päätoimista aikaa arkistotyöhön ja tutkimussuunnitelman tekemiseen.


Vuonna 1986 rehtoriksi tullut Yrjö Sotamaa ymmärsi korkeakoulun historiankirjoituksen merkityksen ja myönsi minulle palkallisen puolen vuoden virkavapauden 1991. Arkistotyöni pääsi vauhtiin, ja tutkimussuunnitelma valmistui. Olenkin hyvin kiitollinen korkeakoulun johdolle, henkilökunnalle, alumneille ja opiskelijoille kaikesta tuesta, jota olen saanut, nyt kun lähes neljä vuosikymmentä kestänyt hanke on viety päätökseen.


Meni vielä seitsemän vuotta, ennen kuin työn ensimmäinen vaihe valmistui vuonna 1998 väitöskirjana: Invitation from the Future: Treatise on the Roots of the School of Arts and Crafts and its Development into a University Level School 1871–1973. Työ oli tehtävä viranhoidon ohessa lomilla ja ”yövuorossa”. Tässä kirjassa olevat piirrokset on tehnyt nykyinen Helsingin yliopiston piirustuslaitoksen johtaja, taiteilija Vappu Rossi. Hänelle sydämelliset kiitokset, ne jäivät alkuperäisestä työstä teknisestä virheestä johtuen pois.


Muutakin aiheeseen liittyvää tutkimusta, esimerkiksi Bauhausista, olin 1990-luvulla tehnyt, jonka perusteella sain vuonna 2000 nimityksen Lapin yliopiston taiteiden tiedekunnan taideteollisen koulutushistorian dosentiksi.


Vuosina 2004–2006 saatoin jälleen jatkaa työtä päätoimisesti Taideteollisen korkeakoulun koulutushistorian professorina. Sen tuloksena syntyi vuonna 2009 Bridging the Future: The General History of The University of Art and Design Helsinki 1973–2003.


Näissä teoksissa olevia tilastoja, kaavioita, piirroksia ja valokuvia ei tässä tutkimuksessa pääosin enää toisteta; niihin kaikkiin löytyvät vain selkeät lähdeviittaukset.


Monet tiedustelivat vuosien varrella, milloin teen suomenkielisen kokonaisesityksen Taideteollisen korkeakoulun juurista ja kehityksestä 2000-luvulle. Sanoin tekeväni sellaisen, kun ehdin. Kaksi suurta dokumenttiromaania, Keisarin kesäjuna 1876 (2015) ja Europaeus 1883(2020) veivät 2010-luvulla kaiken aikani. Näissäkin kirjoissa käsittelin 1800-luvun taideteollisuuttamme laajemmasta tulokulmasta kulttuurihistorian, tieteen, taiteen ja tekniikan sekä esteettisten näkemysten kehityksenä. Taide ja tiede yhdistyvät luovalla tavalla; näin teokset on voitu julkaista myös äänikirjoina.


Lähes neljä vuosikymmentä kestänyt työni ei olisi onnistunut ilman satojen ihmisten merkittävää apua. Matkan varrella olen voinut kiittää monia, kaikkia lämmin kiitollisuuteni ei valittavasti ole tavoittanut. Tutkimusproblematiikkaani ovat avanneet lukuisat Taidekorkeakoulun ja Lapin yliopiston henkilöt, erityisesti alumnit, jatko-opiskelijat ja muut lukuisat yliopistotyön asiantuntijat Suomesta ja muualta maailmasta. Voin mainita vain muutaman minulle viime vuosina tieteellistä ja taiteellista tutkimusotettani syventäneen yliopistoasiantuntijan nimen: Kuvataideakatemian ja Lapin yliopiston pitkäaikaisen rehtorin Mauri Ylä-Kotolan, samoin vuosikymmeniä pitkän uran Lapin yliopiston hallintojohtajana tehneen Juhani Lillbergin, molemmat alojensa huippuosaajia, Lapin yliopiston loistavia rakentajia. Myös Lapin yliopiston taiteiden tiedekunnan professoria, Rauhanyliopiston aiempaa rehtoria Tapio Varista, olen arvostanut 1970-luvun alusta saakka. Filosofian tohtori Pekka Korvenmaa oli vuonna 1998 vastaväittäjänäni. Hän on lisäkseni ainoa suomalainen tutkija, joka tuntee ylempää taideteollista tutkimusta ja koulutusta myös historiallisesta perspektiivistä erityisesti muotoilijoiden opintojen tulokulmasta. Yhteiskuntatieteiden tohtori Risto Volanen on avannut omaperäisenä poliittisen historian tutkijana silmiäni Suomesta Eurooppaan ja muualle maailmaan monin tavoin. 1960-luvun puolivälissä teimme yhteisen proseminaariesitelmän päätöksenteosta kansantaloustieteen opintojen yhteydessä Helsingin yliopiston valtiotieteellisessä tiedekunnassa.


Lukuisista ulkomaalaisista tieteen ja taiteen tutkimuksen asiantuntijoista mainitsen vain kaksi nimeä: Tallinnan Taideyliopiston rehtorin, sittemmin Tarton yliopiston taidehistorian professorin ja vararehtorin Jaak Kangilaskin, joka on suurenmoinen tutkija ja ystäväni 1980-luvun puolivälin tienoilta lähtien. Hän tutustutti minut Lennart Mereen, joka edelleen johdatti minut suomalais-ugrilaisen kulttuuriperinteen visuaaliseen maailmaan.


Monipuolinen kulttuurin ja taiteen tuntija, FK Rakel Tikkanen on parin kolmen viime vuoden aikana ollut ”kallisarvoinen työhelmeni”. Hän on kääntänyt väitöskirjani suomeksi, toiminut kriittisenä tekstin muokkaajana ja huolehtinut kokonaisrakenteesta. Hänen kanssaan olemme yhdessä voineet edetä sisulla, sovulla ja sydämellä. Koko prosessin oivallisesta sujumisesta olen hänelle syvästi kiitollinen.


Keskikouluaikainen koulutoverini OTM Anne Suomela on oikolukenut ahkerasti luonnostekstejä ja antanut runsaasti muita korjaus- ja tarkennusehdotuksia. Hän on ollut viimeisen päälle tarkka ja ammattitaitoinen. Suuret ja lämpimät kiitokset hänelle.Kirjan kannen suunnittelusta ja painokuntoon saattamisesta kiitän erinomaista Garda-järven tiimiä: Andrea Bertoldia, graafisesta suunnittelusta vastaavia Michele Lottia, Tatiana Dzyuinaa sekä Ateneumia ja Arabianrantaa valokuvannutta Giovanni Lottia.


Tyttäreni Satu Huovio-Bertoldi on myös ollut suurena apunani viime vuosien varrella.


Kustantajan toiminta on kiitettävän sujuvaa.

Tutkielman tavoitteet ja lähteet


1.1 Tutkielman aihe


Suomalaisen koulutuksen historiassa on merkille pantava aukko. Taideteollisuuden ylintä koulutusta ei ole sijoitettu mihinkään koulutuksen traditioon tai taloudellisiin, poliittisiin tai yhteiskunnallisiin konteksteihin. Jopa tässä mielessä se on etsinyt paikkaansa kansallisen koulutusjärjestelmän pitkäaikaisessa luomisprosessissa, ja vasta 1980-luvulta lähtien se on ollut osa kansallista tutkimusjärjestelmää. Yleinen asenne taiteiden ja taideteollisuuden ylempää koulutusta kohtaan on ollut ristiriitainen: sitä on arvostettu erityisesti silloin, kun alan taitajat ovat onnistuneet saavuttamaan merkittäviä taiteellisia saavutuksia kansainvälisesti.


Tämä tutkielma on historiallinen yleisesitys taideteollisuuden ylemmän koulutuksen juurista ja tärkeästä tapahtumasarjasta Suomessa, jolloin Veistokoulu kehittyi yliopistotason kouluksi/opistoksi/ korkeakouluksi vuosina 1871–2003. 2000-luvun kahden ensimmäisen vuosikymmenen tarkempi tieteellinen arviointi olisi piakkoin paikallaan, koska Taideteollinen korkeakoulu koki historiallisen muutosprosessin. Se siirrettiin kokonaisuudessaan osaksi uutta Aalto-yliopistoa, jonka muina perustajina olivat Teknillinen korkeakoulu ja Helsingin kauppakorkeakoulu.


1.2 Orientaatioperusta


Suomalainen koulutuksen historian tutkimus innostaa etsimään uusia lähestymistapoja, ratkaisuja tutkimusongelmiin ja haastamaan tulevia kehityssuuntia. Erityisesti taidekoulutuksen historian tutkimuksessa tarvitaan uutta tietoisuutta omasta lähestymistavasta, kun esitetään oletuksia ja ratkotaan tutkimusongelmia. Mitä syvemmälle tutkimusmatka etenee tiedon juuriin, sitä paremmin kykenee löytämään tutkittavana olevan asian alkuperän ja periaatteet.


Aina antiikin ajoista asti taiteilla on ollut olennainen osuus ihmisen tietoisuuden laajentamisessa ja hänen tunne-elämänsä kehittymisessä. Taiteet on myös nähty koulutuksen keinona, jonka avulla todellisuutta voidaan ”selittää” oppilaille. Mahdollisuus kehittää ihmisen esteettisiä kykyjä, on yhteydessä koulutuksen mahdollisuuksien ongelmaan: miten ihmisessä voidaan tuottaa haluttuja psykologisia ominaisuuksia ja erilaisia valmiuden muotoja?


Historialliset ja yhteiskunnalliset seikat määrittävät, kuinka pitkälle ihmisen kehittäminen voidaan viedä kasvatuksen ja koulutuksen keinoin. Lähtökohdat synnyttää traditio, itse tilanteen asettamat vaatimukset ihmisen kyvyille ja tahto saavuttaa tietty lopputulos.


Vaatimus yleissivistävästä koulutuksesta kokonaiselle ikäryhmälle oli tuntematon modernin ajan alkuun asti. Se kehittyi vähitellen, saavutti suuren suosion, realistisen muodon ja tarvittavan poliittisen tuen yleisessä merkityksessä vasta 1800-luvulla.Tämän kehityksen rinnalla muuttuivat myös käsitykset siitä, mitä ihminen voi oppia. Nykyään koulutuksen mahdollisuus nähdään ensisijaisesti tarkoituksenmukaisuuskysymyksenä. Käsitykset rajallisista voimavaroista sekä koulutuksen kehittämisen vaatimukset asetetaan usein vastakkain.


Kysymystä voidaan tutkia syvemmälle menevällä tavalla. Eeva-Maija Viljon (1976) mukaan esteettinen kehittyminen merkitsee yksilön vapautumista, emansipaatiota. Vasta aivan viime aikoina esteettiset toiminnat on erotettu muista toiminnoista erillisiksi alueiksi taiteellisen toiminnan muodossa. Taiteen kehitystä on seurannut yhä yleisempi, vähemmän eriytynyt, mutta yleissivistävä esteettis-taiteellinen toiminta. Vielä renesanssin aikana esteettis-taiteellinen yleissivistys kuului vain ylimmälle yhteiskunta- luokalle. Tanssin, musiikin ja piirtämisen opetus yleistyi myöhemmin myös porvariston piirissä. 1700-luvulta lähtien vaadittiin, että käsityöläisille opetetaan piirtämistä, vaikkakin piirtämistä pidettiin silloin ammattitaitona eikä yleissivistävänä taitona. Kuitenkin kansanomaiset ja kirkolliset traditiot olivat olemassa. Niissä ei ollut mahdollista edetä pidemmälle kuin melko vaatimattomaan tai kapea-alaiseen suoritukseen, tosin kuitenkin korkeatasoiseen. 1800-luvun lopulle tultaessa esteettiset alat alkoivat saada asemaa kansalaisten peruskoulutuksessa. Pidettiin mahdollisena opettaa jokaiselle ainakin laulun, piirtämisen ja käsitöiden alkeistaidot.


Eri aikoina on ollut erilaisia mielipiteitä myös ihmisen mahdollisuuksista kehittyä esteettisesti. Ennakkoluulo esteettisiä harrastuksia kohtaan on ollut melko yleistä. Ne on haluttu nähdä joidenkin yhteiskuntaryhmien etuoikeuksina. Vanhemmat eivät ole halunneet taidealan ammattia lapsilleen. Esteettiset harrastukset on leimattu esteeksi vakavammille teoreettisille tai ammatillisille kiinnostuksen kohteille.


Esteettisten taitojen kehittyminen on tärkeää yhteiskunnalle. Ne vaikuttavat voimakkaasti koko ihmisen persoonallisuuteen ja lisäävät jonkin verran toimintavalmiutta. Esteettinen havainnointi ja ajattelukyky lisäävät ilmeisesti ihmisen kyvykkyyttä. Esteettisten toimintatapojen hyödyntäminen viittaa ihmisen henkisen kapasiteetin suurempaan käyttöön. Koska pyrkimys esteettiseen toimintaan on ihmiselle lajina tyypillistä, Viljon mukaan kyseessä on ennen kaikkea se, miten pitkälle tämän pyrkimyksen toivotaan kehittyvän, ja millaista kehitystä pidetään toivottavana. Vähitellen on alettu ymmärtää monipuolisesti kehittyneen, esteettisesti oivaltavan, persoonallisuuden merkitys esimerkiksi yhteiskunnallisessa tuotannossa. (Viljo 1976, 52.)


Jos taiteen historian tutkimusta tehdään perinteisesti tapahtumien historiana haastattelututkimuksen tapaan niin, että kuvaillaan tapahtumien esiintyminen kronologisessa järjestyksessä, esitellään kaavamaisesti yhteiskunnallisia ja muita yhteyksiä, opetussuunnitelmien kehitystä tai kommentoidaan opiskelijoiden mielipiteitä, tuskin mitään uutta, laajempaa kiinnostusta herää kysymystä kohtaan tutkimuksen perusteella. Jos tutkija aloittaa laveammalta orientaatioperustalta ja yrittää sijoittaa alan koulutuksen kehittämisen täysin yhteyteen toimintojen tärkeimpien vaikuttimien kanssa, voidaan odottaa, että tutkija pääsee pidemmälle.


Missä määrin me voimme yleensä hahmotella taidealan koulutuksen perustaa ja tunnistaa, mitkä ovat keskeiset tekijät kaiken takana?


Tutkimusta työstettäessä merkitykselliset kysymykset ovat usein tärkeämpiä kuin vastaukset. Missä määrin ylemmän taideteollisen koulutuksen alkuperä ja kehitys Suomessa on tulosta suomalaisen yhteiskunnan ja sen talouselämän rakennetta ja sisältöä kokeneista muutoksista? Miten kansainvälinen, kansallinen, alueellinen ja paikallinen kehitys on avannut uusia näkökulmia? Taloudellinen tilanne on jatkuvasti muuttunut ja vaihdellut. Missä määrin taideteollinen koulutus on syntynyt talouselämän ja kaupan kasvavien vaatimusten tarpeesta?


Tämä tutkimus pyrkii porautumaan tässä viitekehyksessä taideteollisen koulutuksen ytimeen niin syvälle kuin mahdollista seuraavien kysymysten avulla. Mitkä olivat koulutuksen tavoitteet, mallit ja tehtävät? Entä sen sisältö ja pedagogiikka? Mikä oli viivapiirustuksen taidekäsityksen rooli? Voiko löytyä johtohahmoja, jotka viitoittivat kehitystä? Missä olennaiset käännekohdat, uudet avaukset tapahtuivat?


Miten taideteollinen koulutus integroitui muuhun suomalaiseen koulutusjärjestelmään? Millaisia ulkomaisia virikkeitä se sai ja oliko sillä ulkomaisia malleja? Entäpä tila ja tekninen valmius? Millaiset voimavarat olivat; minkälainen organisaatio oli vastuussa toimintojen johtamisesta? Mikä oli opiskelijan asema ja mikä oli hänen tasonsa?


Helsinki oli jo niin pitkälle kehittynyt Veistokoulun alkuaikoina 1870-luvun alussa, että muiden maiden ja kaupunkien kokemuksia voitiin käyttää hyödyksi. Helsingin päättäjien toimeliaisuuden ansiosta koko Suomen tietotaito karttui. Monilla päättäjistä, esimerkiksi Veistokoulun perustajalla, professori Carl Gustaf Estlanderilla oli monia valtiollisia tehtäviä. Uudistajat olivat samaan aikaan aktiivisia monilla sektoreilla: he opettivat yliopistossa, kävivät kansainvälisissä kongresseissa, työskentelivät eri yhdistyksissä ja seuroissa, luennoivat, kirjoittivat ahkerasti ja myös muuten sivistivät kansaa. (Hietala 1992, 15.)


Veistokoulun syntyä voidaankin siksi tutkia siitä näkökulmasta, miten uutta älykkyyttä – tietotaitoa – hyödynnettiin ja sovellettiin käytännössä. Innovaatio merkitsee yleensä ideaa, aaterakennelmaa, prosessia tai tuotetta, jota voidaan soveltaa käytäntöön tai johon sisältyy jotakin uutta. (Hietala 1992, 17.) Innovaation syntyprosessissa erotetaan yleensä seuraavat vaiheet: keksintö, kehittäminen markkinoitavissa olevaksi käyttöesineeksi, tuotteeksi tai ideaksi, käyttöön ottaminen tai levitys. Innovaatioprosessin käynnistämisessä tärkein rooli annetaan yleensä elinkeinonharjoittajalle. Nämä selitysmallit korostavat, paitsi markkinoita ja teknologian saatavuutta, myös taloudellisten ja institutionaalisten tekijöiden välistä vuorovaikutusta ja muita luonteeltaan yhteiskunnallisia ja kulttuurisia toimijoita. Tällöin kyse on yhteiskunnallisesta innovaatiosta, joita Christoffer Freeman on kehittänyt. Hänen koulukuntansa korostaa innovaatiotoimintojen perustavaa laatua olevaa epävarmuutta, oppimisprosessin merkitystä ja kehityksen karttuvaa luonnetta. (Hietala 1992, 18.)


Kun innovaatioiden käyttöönottoa ja levitystä tutkitaan, kysymys on tietotaidon käsitteestä. Tietotaitovaranto on suhteellinen käsite. Joka tapauksessa, kun jonkin yksikön tai instituution tietotaitovarantoa tutkitaan, se voi kasvaa kahdella tavalla:


1. kasvavan kokemuksen ja keskinäisen oppimisen kautta;


2. aktiivisen tiedonhankinnan kautta, käyttämällä taitoja ja hyödyntämällä muuta kokemusta sekä jäljittelemällä.


Suhteellinen tietotaitovaranto saattaa vähentyä, ja kyseessä oleva instituutio saattaa polkea paikallaan, kun kehitys muualla etenee. Tieto vanhenee. Tietotaitovaranto on aina moniulotteinen ominaisuus. Jossain suhteessa yksikkö voi olla eturintama, josta muut tulevat ottamaan oppia. Muuten se voi olla täysin riippuvainen ulkopuolelta tuodusta tiedosta ja olla sen jäljittelijä.


On mielenkiintoista tutkia , miten tietyt koulutuksen alueet voivat vahvistua, jos ne pystyvät seuraamaan uusinta kehitystä. Vastaavasti on mahdollista, että kehitys vanhenee suhteellisesti jollain vahvalla alueella. Tämä tapahtuu yleensä silloin, kun uusia kehityskulkuja ei seurata aktiivisesti. (Hietala 1992, 19.)


Mitkä olivat ne kanavat, joiden kautta levitettiin tietotaitoa uudessa koulutusinstituutiossa? Kuinka paljon opiskeltiin ulkomailla, kuinka monta opinto- ja työmatkaa tehtiin ulkomaille? Miten osallistuttiin kansainvälisiin kongresseihin ja näyttelyihin? Hyödynnettiinkö ulkomaisia asiantuntijoita? Lisäksi täytyy tutkia myös kysymyksiä, jotka liittyvät tekniikan välittymiseen. Sen merkitys kasvaa vuosikymmenten myötä. Millaisia sijoituksia tehtiin välineisiin, hankittiinko esimerkiksi nykyaikaiset työpajalaitteet?


Tämä tutkielma rakentaa perustan tämän ongelmajoukon avaamiseksi. Instituution paradigman muutos antaa tähän luonnollisen mahdollisuuden.


Ennen teollistumista oli olemassa vain joitakin erikoistuneita, pitkälle koulutettuja ammattiryhmiä: papisto ja yliopiston opettajat, lakimiehet ja lääketieteen tohtorit. Ranskan vallankumouksen jälkeen syntyi lopulta uusi yhteiskuntaluokka, porvaristo, aateliston, papiston ja talonpoikien väliin. Työuran kehittäminen riippui yleensä työntekijän taidoista: oli mahdollista saavuttaa asema myös tekemällä työtä. Porvariston piirissä erottui selvästi erityisryhmiä, kuten teollinen ja kaupallinen porvaristo ja akateemisesti koulutetut tai muuten hyvin koulutetut ammattiryhmät. Näihin kuuluivat lakimiehet, lääketieteen tohtorit, sanomalehtimiehet, opettajat, insinöörit ja valtion virkamiehet. Koulutus yhdisti tätä ryhmää.


Niinkin myöhään kuin keskiajalla ’professio’ tarkoitti oppinutta käsityöläistä. Koulunkäynnin kautta saavutettu professio määriteltiin ammatiksi. Se perustui yleensä pitkään, erikoistuneeseen, tieteelliseen ja älylliseen koulutukseen, joka antoi pätevyyden tiettyihin virkoihin. Opinnot päättyivät tutkintoon tai diplomin suoritukseen, mikä todisti, että henkilö oli läpäissyt teoreettisen ammattikoulutuksen.


Hietala osoittaa, että ammattilaistuminen oli kaiken kaikkiaan uudistumisprosessi. Autonomisen ajan Suomessa julkishallinnon uudistaminen ja erityisesti teollisuuden kehittyminen loivat tarpeen uusille ammattiryhmille. ”Poliittinen ja taloudellinen eliitti tarvitsivat eri alojen tehokkaita asiantuntijoita, mikä puolestaan turvasi hyvin koulutetun oppineen luokan aseman.”


Tehokkuus alkoi myös kuulua osana ammattilaisuuteen yhä enenevässä määrin. Samaan ammattiryhmään kuuluvien henkilöiden valvonta lisääntyi. Yleisesti pyrittiin tekemään ammatista tieteellisempi. Ne henkilöt, joilla oli erityiskoulutus tai kokemusta ja jotka harjoittivat ammattia, valvoivat pääsyä ryhmään. Ammattilehdet, kongressit ja yleiset julkaisut vahvistivat ryhmän identiteettiä. (Hietala 1992, 26.)


Missä määrin tämä kehitys oli nähtävissä niiden henkilöiden ammateissa, jotka olivat valmistuneet tutkittavana olevasta instituutiosta? Milloin perustettiin ammatti-identiteettiä vahvistavat yhdistykset?Englannissa ja Yhdysvalloissa, missä teollisuuden kehitys oli kärjessä, erityisryhmien yhdistyksiä perustettiin varhain. (Hietala 1992, 27–28.) Ja miten tämän alan koulutuksen kehityksen laita oli Pohjoismaissa, Euroopassa ja muualla sivistyneessä maailmassa? Miten sitä seurattiin ja mitä vaikutteita saatiin?


Talouselämän muutos, väestön karttuminen ja jatkuvasti lisääntyvä yhteiskunnan syvällekäyvä uudistuminen loivat ja synnyttivät uusia ammattiryhmiä erityisesti 1800-luvun jälkipuoliskolla. Kaupunkien kehittyminen toi uusia haasteita teknikoiden ja insinöörien ammatteihin. Tilanne alkoi olla sama ammattiryhmillä. Eri ammattien ammattilaisuudessa oli luonnollisesti eroja. Lääketieteen tohtorit ja lakimiehet erottautuivat varhain omiksi erityisryhmikseen. Arkkitehtien ammattimaistuminen tapahtui selvästi myöhemmin. (Hietala 1992, 32.) Sama tapahtui vielä myöhemmin niille, jotka olivat saaneet taideteollisen koulutuksen. Miksi?


On välttämätöntä tutkia teknisen koulutuksen ja taidekoulutuksen välistä eroa. Miten tekninen kehitys vaikutti taiteeseen; miten se vaikutti taiteen koulutuksen kehitykseen? Teknisen koulutuksen synty oli Suomessa melko työläs. Taiteen ja taideteollisen koulutuksen synty oli vieläkin työläämpi. Panostus luovaan tekniseen koulutukseen ei onnistunut tarkoitetusti ennen kuin vuosikymmenten epäröinnin jälkeen. Taiteen ja taideteollisen koulutuksen perustan luominen vei melkein vuosisadan pituisen ponnistelun.


Yksi tämän tutkielman keskeisistä tavoitteista on pikemminkin kartoittaa taideteollisen ylemmän ammatillisen koulutuksen kehitystä kuin pitää päätehtävänä ammatillisten osaamiskäsitysten ja niiden muutosten tutkimusta. Talouselämän muutokset ovat luonnollisesti saaneet myös aikaan muutoksia alojen määrällisessä ja laadullisessa kehityksessä. Mitkä tekijät ovat vaikuttaneet eri alojen kehitykseen, työn ja ammattien sisältöihin ja vaatimuksiin? Tämä tutkielma kiinnittää huomion koulutuksen alueisiin, opetussuunnitelmien muutoksiin ja pedagogisen perustan kehitykseen.


Ennen kaikkea tutkielma paneutuu siihen, miten kehitys moderniksi tutkimus- ja koulutusinstituutioksi tapahtui vuosina 1871–2003. Miten tätä kehitystä on käsitelty laitoksen sisällä? Miten laitoksen kehitystavoitteet yhdistyivät yhteiskunnan ja kansainvälisen kentän asettamaan kehityspaineeseen?


Aikakaudella, jolloin yhteiskunnan tehtävät laajenivat ja eriytyivät, voidaan olettaa, että yhä eriytyneemmän tiedon ja valmiuksien vaatimuksia esitettiin. Koulutuksen erikoistuminen on myös yhteydessä teollistumiseen, sen organisaation ja tekniikoiden muutoksiin. Kun erityiskoulutetun työvoiman kysyntä kasvoi, voidaan olettaa, että myös vaatimukset kehittää työvoiman ammatillista koulutusta kasvoivat.


Kun yhä enemmän vaateita asetettiin taideteollisissa ammateissa aktiivisesti työskenteleville henkilöille, voidaan olettaa, että koulutuksen sisällöt muuttuivat samansuuntaisesti. Vai muuttuivatko? Oliko koulutuksen sisäinen eriytyminen seurausta siitä, että taideteollinen ala kehittyi vahvemmaksi eri alojen järjestelmäksi vai instituutioiden, organisaatioiden ja roolien eriytymisestä ja yhteiskunnan erikoistumisesta? Mitkä tavoitteet korostuivat kehityksen eri vaiheissa? Miten yhteiskunnan ja yksilön vaatimukset otettiin huomioon koulutuksessa, ja miten ne näkyivät instituution asenteissa?


Yksilötasolla sivilisaatioon sisältyy tieto, taito ja esteettinen koulutus sekä elämäntapa, mikä näkemys elämästä perustuu solidaarisuuteen, osaamiseen sekä eettisiin ja esteettisiin arvoihin. Yksilötasolla koulutus merkitsee käytöksen ja toiminnan muutoksia, jotka kohdistuvat ulkopuoliseen todellisuuteen. Ne perustuvat erityisalojen valmiuksiin, jotka ovat suhteellisen vapaita arvoista ja normeista.


Taideteollisen alan koulutuksen historian tehtävänä on antaa siitä yleiskuva koko ylemmän ja muiden asteiden koulutusjärjestelmän osana ja ottaa haltuun tähänastinen käytännön kokemus myöhempää hyödyntämistä varten. Näin tämän alueen lähes kartoittamaton koulutuksen historian tutkimus palvelee alan tulevaa taidealojen tutkimuksen ja koulutuksen kehittämistyötä.


Alan tyypilliset piirteet, esimerkiksi tradition suuri rooli, sekä osittain toisistaan poikkeavat lähteet tarjoavat metodologisia haasteita. Alan koulutushistorian tutkiminen pyrkii myös vaikuttamaan siihen keskusteluun, jota käydään tutkimuksen ja koulutuksen välillä nykyisessä Taideteollisessa korkeakoulussa. Suomessa ainoastaan filosofian tohtori Pekka Korvenmaa on 2000-luvun alkuvuosina “piirtänyt ääriviivat taideteollisuuden kehitykselle 1870-luvulta 2000-luvun alkuun” (Korvenmaa 2009). Hänkin pääasiassa muotoilulle keskeisten tekijöiden tulokulmasta.


Oma tutkimukseni pyrkii pureutumaan korkeamman taideteollisen koulutuksen ongelmiin koko vuonna 1973 lopullisesti syntyneen korkeakoulun toiminta-alueilla. Orientaatioperustan keskeisen alueen muodostavat ne teoreettiset, tekniset ja taiteelliset ongelmat, jotka ilmenevät erityisesti opettajien ja opiskelijoiden osaamisena ja esteettisenä kehitysprosessina sekä niihin liittyvinä valmiuksina. Tämä on yhteydessä koulutusjärjestelmän arvoihin ja edelleen sen kansalliseen, yhteiskunnalliseen ja kansainväliseen kehitykseen. Taloudelliset, hallinnolliset ja yhteiskunnalliset prosessit sekä myös poliittinen kehitys otetaan huomioon.


Vaikuttimia selitettäessä huomio kiinnittyy laitoksen johtoon ja sen hallinnon, käytännön olojen, tilojen, laboratorioiden ja laitehankintojen järjestämiseen. Lisäksi tutkimus käsittelee opettajan roolin ja opiskelijoiden aseman kehitystä.


Tutkielman aiheena on siten ylempi taideteollinen koulutus keskiajan lopusta 2000-luvun alkuun. Se tutkii instituution asemaa koulutusjärjestelmässä, sen asettamia koulutustavoitteita, instituution sisäistä ja ulkoista kehitystä sekä koulutuksen aloja ja sisältöjä. Tutkielma ottaa huomioon kansainvälisen viitekehyksen. Siihen sisältyy myös selvitys opetussuunnitelmien yleisestä kehityksestä ja sen pohjana olevista pedagogisista lähestymistavoista.


1. 3 Tärkeimmät lähteet


Tutkielman etenemistä on erityisesti hankaloittanut se tosiasia, että Taideteollisuusyhdistyksen arkistot oli jaettu kahteen osaan, Taideteollisuusmuseon (nykyisin Designmuseo) aineistoon ja korkeakoulun säilyttämään aineistoon. Aineistot oli järjestetty vain osittain. Tämän tutkielman yhteydessä on kiinnitetty huomiota erityisesti historiallisten arkistojen ja esinekokoelmien tärkeyteen. Aineistot ovat nykyään pääpiirteissään järjestyksessä ja sijaitsevat parissa paikassa. Tavoitteena on, että arkistojen ja esinekokoelmien (pääosin Vantaalla) runsasta aineistoa voitaisiin täysipainoisesti hyödyntää käynnissä olevassa uudessa arkkitehtuuri- ja designmuseohankkeessa.


Perusaineisto on asianmukaisessa kunnossa. Myös pöytäkirjat yhdistyksen kokouksista ovat tallella koko ajanjaksolta. Koulutuksen hallintoa koskevat asiakirjat on kirjoitettu melko tarkasti, vaikkakin tieto kokouspöytäkirjoissa on melko niukkaa. Koulun vuosikertomukset, joiden laatu on vaihdellut jonkin verran, muodostavat huomattavan lähdeaineiston. Ne kehittyivät kuitenkin 1800-luvun lopusta lähtien jatkuvasti parempaan suuntaan esimerkiksi tilastollisesti. Horjuntaa ei tapahtunut ennen kuin koulu muutettiin opistoksi. Komiteoiden raportit ovat hyvin tärkeä lähdeaineisto tässä tutkielmassa. Useimmat niistä ovat hyvin syvällekäyviä; ehkä tärkein oli Taideteollisuus-Keskuskoulun komiteanmietintö, joka saatiin valmiiksi jatkosodan vaikeina aikoina. Sen ensimmäiseen osaan sisältyy myös melko laaja historiaosuus, joka perustuu pääasiassa Taideteollisuus-Keskuskoulun rehtorin Werner von Essenin kirjoittamaan historiikkiin Suomen Taideteollisuusyhdistys ja sen keskuskoulu 18701875-1925.


Tämän tutkielman kannalta von Essenin historiikki on luonnollisesti ollut tärkeä lähde. Sen sisältö on luotettava, vaikka se on puhtaasti kronikan muotoinen. Suomenkielinen käännös von Essenin tutkielmasta osoittaa, miten alan terminologia ei ollut vielä vakiintunut, mutta se palvelee jopa tässä mielessä mielenkiintoisena lähteenä. Lyhyempiä historiakirjoitelmia ovat myöhemmin kirjoittaneet esimerkiksi rehtori Markus Visanti 1960-luvulla ja koulun pitkäaikainen työntekijä Liisa Räsänen vuonna 1987. Jopa tämän tutkielman kirjoittaja laati lyhyen historiikin 1986, joka itse asiassa antoi sysäyksen aloittaa käsillä oleva työ.


Kaikkein tärkein taideteollisuuden historian lähde on ollut Erik Kruskopfin teos Suomen Taideteollisuus. Suomalaisen muotoilun vaiheita. Se julkaistiin vuonna 1989. Kruskopfin teos on ainoa nykyään saatavilla oleva designin historiaa käsittelevä kokonaisteos. Professori Antero Heikkinen on julkaissut merkittävimmät teokset koulutuksen historiasta. Viimeaikaisista tutkimuksista eniten on tähän tutkielmaan vaikuttanut Karl-Erik Michelsenin väitöskirja Valtio, teknologia, tutkimus: VTT ja kansallisen tutkimusjärjestelmän kehitys sekä Lappeenrannan teknillinen korkeakoulu 1969–1994. Lehdistä mainittakoon piirustuksen opettajien lehti Stylus. Samaten on hyödynnetty joitakin taiteen alan lehtiä, kuten Kotitaito ja Domus. Uudemmista yliopistojen historioista tärkein on ollut laaja, kolmiosainen Helsingin yliopiston historia. Myös muiden yliopistotasoisten oppilaitosten historiat ovat olleet saatavilla, niistä ehkä tärkeimpänä Wuollen Suomen teknillinen korkeakouluopetus 1849–1949. Kankaan teos Jyväskylän yliopistokysymys 1847–1966: tutkimus korkeakoulun perustamisesta ja kehityksestä yliopistoksi on ollut hyvin käyttökelpoinen. Muitakin kirjallisia lähteitä on ollut verrattain paljon saatavilla, mutta niiden tarjoama tieto on ollut melko pirstaleista.


Tärkeä ja hyvin oleellinen lähde erityisesti 1940- ja 1950-lukuja koskien ovat alan ammattilaisten haastattelut. Kirjoittaja on onnistunut saamaan aineistoa näistä, mikä aivan puhtaan tieteellisestä näkökulmasta voi tuntua jopa liian värikkäältä. Tätä aineistoa on tietoisesti käytetty melko laajasti, jotta aineistosta tulisi elävämpää ja mielenkiintoisempaa.


Tutkimustyön aikana aiemmat opiskelijat ja alan nykyiset ammattilaiset ovat lähettäneet aineistoa kirjoittajalle. Tästä olen hyvin kiitollinen.

2


Opillinen sivistys syvenee


2.1 Uusia läpimurtoja tutkimuksessa ja koulutuksessa


2.1.1 Yliopistojen kasvava merkitys


Keski- ja uudella ajalla aina vuoteen 1640, Turun Akatemian perustamisajankohtaan saakka, edustivat maassamme korkeampaa opillista sivistystä henkilöt, jotka olivat opiskelleet ulkomaiden korkeakouluissa. Keskiajan tärkein opinahjo oli Pariisin yliopisto, jossa 1300- ja 1400-luvuilla opiskeli maastamme nelisenkymmentä miestä. Sen kukoistuskautena ylioppilaita eri puolilta Eurooppaa oli Pariisissa ahkeroimassa parhaimmillaan lähes 30 000. Tiedekuntia oli neljä: filosofinen, lainopillinen, lääketieteellinen ja teologinen. Yliopiston korkeinta hallitusmiestä sanottiin rehtoriksi. Olaus Magni, Turun piispa 1450–1460, valittiin kaksi kertaa, 1432 ja 1435, yliopiston rehtoriksi.


Pariisin mallin mukaisesti syntyi 1300- ja 1400‐luvuilla muualle Eurooppaan useita yliopistoja. Niitä oli lähes kolmekymmentä, mitkä kaupunkien, mitkä ruhtinaiden ja mitkä paavin perustamia. Ne muodostivat opettajien ja opiskelijoiden yhteenrakentaman akateemisen verkoston. Muualla maailmassa oli vain muutama yliopisto. Espanjassa ja Portugalissa oli viisi yliopistoa, Tanskassa oli Kööpenhaminan, Puolassa Krakovan, Brabantissa oli Louvainin, Burgundissa Dôlen, ja Skotlannissa St. Andrewsin yliopisto. Uudesta maailmasta yliopistoja löytyi vain Perun Limasta ja Meksikosta.


Böömin Prahaan 1348 perustettu yliopisto sai vuosina 1382–1404 opiskelijoikseen kaikkiaan 16 suomalaista. Vuonna 1409 perustetussa Leipzigin yliopistossa opiskeli vuosina 1409–1514 yhteensä 26 suomalaista. Vielä suositumpi oli vuonna 1418 perustettu Rostockin yliopisto. Sadan vuoden kuluessa, vuoteen 1517, harjoitti 42 suomalaista siellä opintojaan, heidän joukossaan uskonpuhdistaja Pietari Särkilahti. Wittenbergissä kävi opiskelemassa vuosina 1532–1554 Suomesta 12 nuorukaista. Mikael Agricola ja Paavali Juusten saavuttivat siellä maisterin arvon. Muissa saksalaisissa yliopistoissa, kuten Greifswaldissa ja Erfurtissa, opiskeli myös muutamia suomalaisia. 1600‐luvun alkupuolella nousivat Hollannin yliopistot suureen arvoon. Niissä kukoistivat kielitieteelliset, lainopilliset, lääketieteelliset ja luonnontieteelliset opinnot. Vuosina 1618–1640 opiskeli parikymmentä suomalaista Hollannissa, pääasiassa Leidenissä.


Keskiajan loppupuolella alkoi yliopistomaailmassa näkyä uudistumisen merkkejä, jotka vaikuttivat opillista sivistystä saaneiden maailmankatsomukseen eri puolilla Eurooppaa. Vuonna 1439 päätteli saksalainen tähtitieteilijä, filosofi, juristi ja teologi Nikolaus von Kues, että Universumi koostuu monista sivilisaatioista, ja että Maa on tähti, joka kiertää maailmankaikkeudessa muiden tähtien joukossa. Voidaan puhua 1500-luvun alkupuolella myös Euroopassa ”tieteellisen vallankumouksen” alkaneen. Antiikin filosofinen ja opillinen tietämys oli arabikulttuurin välittämänä jälleen käytössä koko laajuudessaan vuosituhannen alkupuolelta lähtien. Nyt sitä oli opittu tarkastelemaan myös kriittisesti. Hylättiin Aristoteleen ja monien muiden antiikin aikaisten filosofien ja oppineiden auktoriteettiasema. Etsittiin ja löydettiin uusia järkiperäiseen ajatteluun tukeutuvia tutkimusmenetelmiä. Uskonnollisia lähestymistapoja alettiin kritisoida. Uusien tieteellisten havaintojen hyväksyminen ei yliopistoissa kuitenkaan aina ollut itsestään selvää. Aiempien uskonnollisiin näkemyksiin ja pohdintoihin perustuvien näkemysten sovittaminen uudenlaiseen tieteelliseen ajatteluun synnytti jännitteitä ja ristiriitoja. Uudenlainen uteliaisuus synnytti ”renessanssi-ihmisiä”, joista lahjakkain oli italialainen Leonardo di ser Piero da Vinci (1452–1519). Hän oli tiedemies, matemaatikko, insinööri, keksijä, taidemaalari, kuvanveistäjä, arkkitehti, muusikko, kasvitieteilijä ja kirjailija. Hän edisti myös rakennustekniikan, anatomian, optiikan ja hydrodynamiikan kehitystä.


Andreas Vesalius (1514–1564) julkaisi teoksen De Humani Corporis Fabrika, jossa kuvattiin ihmisen verenkiertoa. William Harvey (1578–1657) havainnollisti sitä leikkauksin ja muin kokein. William Gilbert (1544–1603), englantilainen fyysikko ja lääkäri, esitti ensimmäisenä teorian maan magneettikentästä. Hän käytti kirjassaan De Magnete vuodelta 1600 sanaa ”electricity”. Kuusiosaisessa teoksessa käsiteltiin magnetismia ja sen aiheuttamia ilmiöitä: vetovoimaa, kompassineulan suuntautumista, deklinaatiota, inklinaatiota ja kiertoliikettä. Teos oli tärkeä tieteellisten menetelmien kehityksen kannalta.


Niklas Kopernikuksen (1473–1543) vuonna 1543 julkistetun aurinkokeskeisen maailmankuvan – De revolutionibus orbium coelestium – hyväksyminen vei vuosisatoja. Tähtitieteilijä, filosofi ja munkki Giordano Bruno kirjoitti vuonna 1584, että ”ääretön universumi on täynnä elämää, maailmankaikkeus on ääretön eikä sillä ole mitään tiettyä keskipistettä”. 1500-luvun loppupuolella tehtiin laajoja, uusia havaintoja taivaankappaleista ja niiden liikkeistä. Katolinen kirkko hyväksyi heliosentrisen mallin vasta 1820-luvulla. Joskus tiedemiesten oli uhrattava jopa elämänsä. Bruno poltettiin roviolla vuonna 1600. Ajatus oli vanha, se oli esitetty jo antiikissa, mutta Kopernikus saattoi tieteellisellä laskennalla vahvistaa aurinkokeskeisen mallin.


Tähtitieteessä alkoi kopernikaaninen vallankumous. Luonnontieteiden kehitys nosti 1500-luvulla uudella tavalla esiin kysymyksen avaruuden elämästä. Tosin ikivanhat taivaan tarkkailuun tehdyt rakennelmat paljastivat ihmisten, jo paljon ennen Kristuksen syntymää, tunteneet auringon, kuun ja tähtien liikkeet. Tieteellisen menetelmän merkittävimpänä kehittäjänä voidaan pitää Galileo Galileita (1564–1642). Hän yhdisti kvantitatiiviset kokeet matemaattiseen analysointiin. Tämä metodi ei ollut eurooppalaisissa yliopistoissa käytössä aiemmin. Galilein merkitys tieteellisen tutkimuksen kehittymiselle oli siinä, että hän kiisti auktoriteettien, kuten kirkon ja antiikin filosofien aseman tieteessä. Auktoriteettien kritiikitön hyväksyminen ja sokea totteleminen oli hylättävä; siitä tuli vähitellen myös yliopistoissa harjoitettavan tieteellisen metodin olennainen osa. Galilei ymmärsi matematiikan, teoreettisen fysiikan ja kokeellisen fysiikan suhteet. Hän ymmärsi myös luonnonlakien pätevyyden rajallisuuden ja mittausten epätarkkuuden.


Monilla muillakin tieteenaloilla edettiin. Maailmankuvaa ainakin oppineiden piirissä laajensivat kehittyneen kirjapainotaidon kanssa 1400‐luvulla käynnistyneet suuret löytöretket. Tuntemattomista mantereista saatiin uutta tietoa. Tuntemattomien alueiden löytö osoitti antiikin tiedon olleen vajavaista, uudella kokemusperäisellä tutkimuksella tietoa saatiin lisää. On myös huomattava, että keskiajalla yliopistot eivät olleet ainoita opillisia keskuksia. Merkittävää opillista toimintaa tapahtui luostareissa sekä kuninkaallisten tai mesenaattien hoveissa. Jatkossakin niissä suosittiin ja tuettiin tiedemiehiä. Euroopan ensimmäiset akatemiat perustettiin Italiassa. Vuonna 1540 Napolissa aloitti toimintansa Accademia Segreta. Sen ohella toimi lyhyen ajan Padovassa Accademia degli Infiammati. Seuraavaa oppineiden yhteisön uudempaa mallia edusti Accademia dei Lincei Roomassa. 1600‐luvulla kuninkaalliset rohkaistuivat perustamaan uusia laitoksia, joissa tieteilijät pääsivät keskustelemaan toistensa kanssa havaitsemistaan ilmiöistä ja keksimistään teorioista vapaammassa hengessä, kuin sen ajan yliopistoissa oli muutoin mahdollista. Saksassa aloitti vuonna 1652 Academia Naturae Cursiorum. Britanniaan perustettiin vuonna 1660 Royal Society, ja Ranskaan tiedeakatemia kuutta vuotta myöhemmin. Yli sata vuotta myöhemmin Kustaa III perusti vuonna 1786 Ruotsin kuninkaallisen akatemian Ranskan mallin mukaisesti.


Renessanssi vauhditti myös taiteiden kehitystä ja loi pohjan myös korkeamman taiteen opetukselle. Ensimmäisiä taideakatemioiden taustalla olivat ryhmät, joita perustettiin Italiassa 1500-luvulla. Leonardo da Vincin ateljeesta käytettiin akatemia-nimitystä. Akatemioiksi nimitettiin myös kirjallisia yhdistyksiä. Ensimmäinen taiteilijoiden taideakatemia, Accademia di belle arti di Firenze, perustettiin vuonna 1563. Siellä keskusteltiin taiteen tekemiseen liittyvistä ongelmista, sen ohella oli koulutuksellisia päämääriä. Vähitellen akatemioita perustettiin eri puolille Italiaa ja muualle Eurooppaan. Ranskassa taideopetusta organisoitiin perusteellisemmin kuin muualla. Pariisissa vuonna 1648 perustettu École des Beaux-Arts toimi mallina myös Ruotsissa. Vuonna 1735 Tukholmaan perustettiin Kuninkaallinen Piirustusakatemia. Kustaa III vahvisti sen asemaa perustamalla Ruotsin kuninkaallisen taideakatemian vuonna 1773. Sen tehtävänä oli tukea ensisijaisesti maalaustaidetta, kuvanveistoa ja arkkitehtuuria. Suomalainen taidekoulutus sai päävirikkeensä Tukholmasta Ranskan mallin mukaisesti. Turun piirustuskoulun perustajat (1830) Carl Gustaf Söderstrand ja R. W. Ekman kehittivät opetusta Tukholman vapaiden taiteiden mallin mukaan. Suomalaisen syntyvän taidekoulutuksen juuret johtivat Tukholman ja Pariisin kautta Italiaan.


Ruotsissa korkeimman tieteen ja taiteen opetuksen kehitystyö näytti noudattavan eurooppalaisia kehityskulkuja. Alkuun näköalat olivat lupaavia. Upsalan yliopisto oli perustettu helmikuussa 1477, ja jo samana syksynä aloitettiin luennot filosofiasta, juridiikasta ja teologiasta. Alkuvuosikymmenien aktiivisemman kauden jälkeen yliopistollinen toiminta hiljeni 1500-luvulla. Syitä on monia, suurimpana esteenä olivat jatkuvat sodat ja yhteiskunnallisesti rauhattomat olot. Korkein tieteellinen tutkimus ei 1500‐luvulla saanut juuri mitään huomiota edes Upsalan yliopistossa osakseen. Koulutuksessa vähäinen huomio keskittyi peruskoulutuksen puutteisiin, korkean asteen koulutuksesta ei puhuttu lainkaan. Se hoitui entiseen tapaan – tosin vähenevässä määrin – eurooppalaisissa protestanttisissa yliopistoissa.


2.1.2 Keskitetyn ruhtinasvaltion pyrkimykset uudistaa koulutusta


Kustaa Vaasan tultua valtaan 1520-luvun alussa Ruotsi lähti uskonnollisen reformaation vauhdittamana keskitetyn ruhtinasvaltion tielle. Martti Lutherin reformaatioideologia antoi sille vahvan perustan. Suomen kehityksen kannalta oli tärkeää, että Kustaa Vaasa totesi vuosisadan puolivälin tienoilla itäisen maakuntansa, Suomen, eroavan siinä määrin Ruotsista, että se vaati omaa johtoaan. Kohottaakseen alueen arvovaltaa ja turvatakseen kuninkaalliselle suvulleen muuta aatelia paremman aseman hän perusti Ahvenanmaan, Turun ja Kokemäen kartanon ja myöhemmin myös Raaseporin läänin käsittävän Suomen herttuakunnan 1556 ja läänitti sen pojalleen Juhanalle ja määräsi hänet Suomen käskynhaltijaksi. Juhana oli kiinnostunut tieteistä, erityisesti humanistisesta kirjallisuudesta ja jumaluusopillisista kysymyksistä. Tukholman esikuvien mukaan luotujen kansliansa ja kamarinsa avulla, Juhana johti alueensa hallintoa. Hänen mukanaan tuli renessanssin ilmapiiri. Turun keskiaikaisen linnan päälle rakennettiin asuin- ja juhlahuoneet. Upeat ja ajanmukaiset tilat antoivat ennennäkemättömät puitteet hovielämälle. Juhanan valtapyyteet kasvattivat hänestä häikäilemättömän mahtimiehen, joka raivasi tiensä valtaistuimelle (1568–1592). Hovielämä vilkastui, ja tavat sivistyivät. Taloudellinen suunnittelu ja rakennustyöt loivat vireän toimeliaisuuden Turkuun jo Juhanan muutamia vuosia kestäneen herttuakunnan aikana.


Suomi oli ollut sodassa 1500-luvun loppuun tultaessa yli neljännesvuosisadan. Tilanne oli monin tavoin vaikuttanut suomalaiseen yhteiskuntaan. Merkittävää oli, että koko Ruotsi oli irtautunut jo vuosisadan alkupuoliskolla Pohjoismaisesta unionista ja katolisesta Rooman kirkosta. Uskonnollisesti jyrkkä, taisteluun valmis protestanttisuus oli voittanut alaa. Juhana III:n yritykset katolisuuden ja protestanttisuuden kompromissiratkaisuiksi herättivät epäluuloa. Valtakunnan eri osien erilaisia kehityslinjoja muodostaneet tekijät johtivat avoimeen ristiriitaan, kun Juhanan kuoltua hänen poikansa Sigismund nousi valtaistuimelle (1592–1599). Kustaa Vaasan nuorin poika Kaarle-herttua asettui Sigismundiin tyytymättömien johtajaksi. Suomen aateli asettui avoimesti Kaarle-herttuaa vastaan, Sigismundia tukien. Herttua taas sai talonpojat Suomen aateliston johtoa vastaan. Ristiriita johti avoimeen ja veriseen taisteluun nuijasodassa vuosina 1596–97. Käskynhaltija Klaus Fleming kukisti talonpojat. Ruotsin valtaistuimelle noussut Kaarle IX (1599–1611) kukisti puolestaan Suomen aatelin. Sulautuminen Ruotsin kruunun valtapiiriin alkoi lopullisesti vakiintua sotaisina jatkuvista ajoista huolimatta.


Upsalan yliopiston ylläpitämä keskiaikaisen kulttuurin ylin kerros hävisi 1500-luvun kuluessa. Kustaa Vaasan valta lakkautti useimmat kirkon koulutusmahdollisuudet. Hiippakunnat saattoivat entistä harvemmin lähettää nuorukaisia ulkomaille; vain kaikkein lahjakkaimmat pääsivät, kuten raamatunkääntäjät Olaus Petri ja Michael Agricola, jotka opiskelivat Wittenbergissä. Suomalaisia matkalaisia protestanttisiin Euroopan yliopistoihin ei 1520-luvulla ollut yhtään, seuraavina molempina vuosikymmeninä viisi. Vain yksi 1550-luvulla, 1570‐luvulla määrä alkoi nousta. Vuosisadan kolmena viimeisenä vuosikymmenenä 9–13 nuorta Turun ja Viipurin hiippakunnista opiskeli ulkomaalaisissa yliopistoissa. Kustaa Vaasan vanhimman pojan Erik XIV:n kuninkuuden aikana (1560–1568) oppineisuus näytti palaavan arvoonsa, olihan pätevän virkamieskunnan puutteesta tullut nuoren ruhtinasvaltion hallinnollis-taloudellisen kehityksen jarru. Kuningas päätti vuonna 1566 perustaa ”kollegion”. Hän nimitti sinne uuden professorin, jonka opetusalana oli renessanssihumanismin keskeinen aine, kreikka. Veljeään 1568 seurannut Juhana III lisäsi opettajien määrää Upsalassa. Opetus palveli pääasiassa pappiskasvatusta. Sen laatua on arveltu hyväksi, koska opettajat olivat opiskelleet Saksan yliopistoissa. Opillisen sivistyksen lisäksi mannermaalla opiskelleet toivat mukanaan renessanssin uudistuvaan tutkimusmaailmaan ja yleiseen elämänmenoon kuuluvia vaikutteita sivistyksen reuna-alueille, jollaisia Ruotsi ja sen suuriruhtinaskunta Suomi olivat.


2.1.3 Humanistisen sivistysihanteen vahvistaminen koulutuksessa


Juhana III:n suunnitelmista oikean nelitiedekuntaisen yliopiston perustamisesta ei tullut sillä erää mitään. Kustaa Vaasan ja hänen poikiensa pyrkimyksenä oli kylläkin kaikinpuolinen opetuksen kehittäminen. Sotaisat ajat ja olemattomat taloudelliset mahdollisuudet johtivat toisenlaiseen tulokseen. Jo vuonna 1540 kuninkaan kansleri Georg Nordman teki ensimmäisen ehdotuksen Ruotsin valtakunnan koulujärjestykseksi. Hän kirjoitti humanistisen sivistysihanteen mukaisten opintojen merkityksestä. Hänen ehdotuksensa tukeutui Saksin vuonna 1528 laadittuun koulujärjestykseen. Siinä tähdennettiin, että koulujen oppilaiden, pääasiassa luterilaisten pappien, piti pystyä hyödyntämään maallista tietoutta, jotta he voisivat olla hyödyksi uuden uskon ja valtion kehittämisen vaatimissa oloissa. Grammatiikan, dialektiikan, retoriikan ja kielten ohella uusi humanistinen koulu- ja sivistysihanne painotti myös luonnontieteellistä ja historiallista reaalitietoutta.


Kansleri Nordmanin ehdotus ei toteutunut. Askeleita uudessa suunnassa otettiin. Suomessa toimelias ja etevä humanisti Agricola pyrki edistämään hiippakuntansa sivistymistä toimittamalla papistolle apuvälineitä kansanopetukseen. Hänen Rucousciriansa alussa oli tähtitieteen, maanviljelyn ja terveydenhoidon ajanlaskuun kuuluvia tietoja. Pyhien kirjojen suomennoksiinsa Turun koulun rehtori kirjoitti humanistista tietoutta osoittavia runomittaisia alkulauseita.


Vuoden 1571 koulujärjestys päätyi viimein kirjaamaan olemassa olevan tilanteen. Mitään merkittävää uudistustyötä ei saatu aikaiseksi. Koulu säilyi olennaisesti latinan kouluna ja säilyi sellaisena 1800-luvun alkupuolelle saakka. Latinan kieli avasi edelleen tien kirjojen ja tiedon maailmaan. Latinaksi saattoi oppinut mies keskustella koko Euroopan oppineiden kanssa. Myös suomalaiset kouluja käyneet saivat yhteisen referenssipohjan. Koulujärjestyksen sääntöjä ja periaatteita sovellettiin myös ylioppilaisiin. Päivät olivat pitkiä, opiskelu oli enimmäkseen ulkolukua. Välitunneillakin sai puhua vain latinaa. Opetusmenetelmät olivat alkeellisia ja opiskelijajoukot suuria; nälkä ja vilu olivat köyhien koululaisten ja ylioppilaiden ainaisena seurana. Vaikeuksista huolimatta koululaitos edistyi vähitellen. Hiippakuntakaupunkien kouluihin saatiin erityinen teologian lehtori, sillä pappiskasvatuksen laatua haluttiin parantaa. Vuoden 1611 uusi koulujärjestysehdotus yritti viedä opetusihannetta edelleen humanistiseen suuntaan, mutta sitä ei vahvistettu. Tärkeää oli, että koulunkäynnin jakamista luokkiin oppilaiden iän ja taidon mukaan edistettiin. Opetuksen laatua ja tasoa pystyttiin paremmin arvioimaan. Katedraalikoulun yläluokat alkoivat kehittyä lukiomaisiksi. Joillekin lahjakkaimmille saattoi avautua mahdollisuus jatkaa opintoja Pohjois-Saksan luterilaisissa yliopistoissa, useimmiten Rostockissa tai Wittenbergissä.


Vuodesta 1578 lähtien Turun koulussa oli erityinen teologian lehtori, joka myöhemmin nimitettiin rehtoriksi. Vuonna 1604 sinne saatiin konrehtorin virka, jonka haltijasta käytettiin lector philosophiaen arvonimeä, mikä viittasi oppineisuuteen, humanistisen sivistyksen tiedollisiin ja taidollisiin ulottuvuuksiin. Muita oppilaitoksia Suomessa 1600-luvun alussa olivat Helsingin, Naantalin, Porin, Rauman ja Tammisaaren alkeiskoulut eli pedagogiot sekä Viipurin triviaalikoulu. Vuonna 1620 hyväksytyssä kouluohjelmassa kruunu päätti ryhtyä ylläpitämään kymnaaseja eli lukioita ja triviaalikouluja, pedagogiot annettiin kaupunkien vastuulle. Kaikki koulut tulivat käytännössä kirkon valvontaan. Myöhemmin vuosisadan jälkipuoliskolla pyrittiin yhtenäistämään kouluoloja, täsmennettiin oppikoulujen jakoa neliluokkaisiin lukioihin ja triviaalikouluihin sekä niiden luokkajakoa ja oppiaineita. Tärkeintä yläluokilla oli edelleenkin latinan oppiminen. Pedagogiot säilyivät alkeiskouluina, joissa opetettiin lukemaan, kirjoittamaan ja laskemaan. Oikean luterilaisen opin turvaamisesta pidettiin tiukasti kiinni. Kouluissa tehtiin pitkää päivää, aloitettiin aamuviideltä ja lopetettiin iltaviideltä; välillä oli kolme vapaatuntia. Turun katedraalikoulu muutettiin 1630 lukioksi; sen oppilasmäärä nousi pian yli kuudensadan. Suomessa toimi 1600‐luvulla seitsemän triviaalikoulua ja 21 pedagogiota, joista kolme maaseudulla, pohjoisin Utsjoella. Viipuri sai lukion vuonna 1641.


Suomen oppineisuuden toinen tärkeä juonne periytyykin Viipurista, jossa jo 1400-luvulla oli kunnon koululaitos. Viipurin kouluissa saivat oppinsa myös ensimmäiset piispamme, edellä mainittu Michael Agricola ja Paulus Juusten. Heidän opiskellessaan humanistisen sivistysihanteen kajastus oli näkyvissä. Viipurin asema vahvistui, kun sinne vuonna 1541 perustettiin piispanistuin. Koulu sai uusia lehtorin virkoja, ja oppilaitoksen merkitys vahvistui Karjalan, Savon ja Porvoon läänin opillisena sivistäjänä.


Kustaa Vaasan perilliset Erik XIV, Juhana III ja Kaarle IX olivat kaikki saaneet hyvän kasvatuksen, johon kuului myös perehtyminen tieteisiin ja taiteisiin. Erik ehkä eniten oli niiden suosija. Juhanan ja Kaarlen huomio kiinnittyi pääasiassa muualle. Sodat ja sisäiset ristiriidat vaativat hallitsijoiden ajasta pääosan. Muutoinkin aikakautta vaivasi väkivallan sävyttämä julmuus. Juhana III vangitsi ja lopulta murhautti veljensä Erikin. Kaarle-veli valtionhoitajana 1599–1604, sitten kuninkaana (1604–1611), oli vieläkin armottomampi aatelistoa kohtaan sekä Juhanan pojan, Puolan (1587–1632) ja myös muutaman vuoden Ruotsin kuninkaana (1593–1599) olleen Sigismund III:n, kannattajia kohtaan. Mitään sääliä tai armoa ei tunnettu. Kehittämissuunnitelmia sekoitti omalla tavallaan myös uskonnollisen tilanteen vakiintumattomuus. Etenkin kuningas Juhana III:n aikana katolisuuden nousu uudelleen esiin vaikutti protestanttisiin kirkollisiin menoihin, myös jopa Upsalan yliopiston tutkimus- ja opetussisältöihin. Juhanan puolalaissyntyisen puolison Katariina Jagellonican (1526 –1583) vaikutus Ruotsissa ja Suomessa oli suuri. Mannermainen renessanssiajattelu tuli hoviin hänen myötään, tosin samalla myös uskontopoliittiset ristiriidat. Juhanan ja Kaarlen välit olivat kireät.


Kiistan aiheeksi nousi uskonto. Kryptokalvinismia, uuszwingliläisyyttä tukenut Kaarle ei hyväksynyt, että veli muutti Ruotsin kirkon toimintaa korkeakirkolliseen suuntaan. Kaarle ei hyväksynyt unionia Puola-Liettuan kanssa. Ristiriidat pahenivat, kun Sigismund tuli kuninkaaksi. Kaarle painosti uuden kuninkaan allekirjoittamaan Upsalan sopimuksen, jossa hän tunnusti Ruotsin olevan protestanttinen valtio. Vallankaappaaja Kaarle vakiinnutti vuonna 1604 säädetyllä vallanperimysjärjestyksellä valtansa. Hän otti vastaan kruunun, joka määrättiin periytymään hänen miespuolisille perillisilleen. Tutkimuksen ja koulutuksen kehittämiseen Kaarle IX:tä ei aikaa liiennyt, ei edes Upsalan yliopiston kehittämiseen.


Täyssinän rauha solmittiin toukokuussa 1595. Se päätti 25-vuotisen raskaan sotajakson, joka erityisesti Käkisalmen kihlakunnan alueella oli ollut siviiliväestölle tuhoisaa sissisotaa. Sopimuksessa Ruotsi sai pitää valloittamansa Suomenlahden etelärannikon idässä Narvajokeen saakka. Hyvin merkittävää oli, että rauhassa vahvistettiin Ruotsin ja Venäjän raja kulkemaan kohti pohjoista Varanginvuonoon Pohjoisella jäämerellä. Karjalankannaksella raja kulki samoin kuin Pähkinäsaaren rauhassa 1323 oli sovittu. Ruotsi luopui Käkisalmen kihlakunnasta ja valtaamistaan Inkerin alueista.


Itämeren herruudesta, dominium maris Baltici, taisteltiin 1600-luvun alussa. Taistelua omistuksesta kävivät Ruotsi, Tanska, Puola ja Venäjä. Ruotsin suurvaltakauden lasketaan alkaneen helmikuun lopussa vuonna 1617 solmitusta Stolbovan rauhansopimuksesta. Venäjä luovutti Ruotsille Käkisalmen, Pähkinänlinnan, Ivangorodin, Kaprion ja Jaaman alueineen. Vastavuoroisesti Ruotsi luovutti takaisin Novgorodin ja Audovan sekä Täyssinän rauhassa saatuja Pohjoisen jäämeren ranta-alueita. Ruotsi sai haltuunsa Suomenlahden ja Käkisalmen Karjalan. Aluemuutosten myötä Ruotsista tuli pinta‐ alaltaan Euroopan laajimpia valtioita, joka hallitsi koko Suomenlahtea. Rauha muutti merkittävästi erityisesti Käkisalmen läänin ja Inkerin asutus- ja kielioloja. Ortodoksista väestöä siirtyi laajoin joukoin Venäjälle, varsinkin Tverin Karjalaan. Inkeriin muodostui puolestaan suomalainen enemmistö. Puolan kanssa välien selvittely jatkui vuoteen 1630 saakka. Neljän sodan välissä oli pitkiäkin aselepoja. Lopulta Liivinmaa jäi Ruotsin valtapiiriin.


Valtakunnan taloutta rasittavien sotien välillä yritettiin kiinnittää huomiota rauhantöihin, myös koulu‐ ja yliopistolaitoksen kehittämiseen. Vuonna 1594 syntynyt nuori kuningas Kustaa II Aadolf alkoi vuonna 1620 neuvotella koko opetuslaitoksen uudistamisesta. Kustaa Aadolf oli monipuolisesti lahjakas. Hän oli opiskellut historiaa, kieliä, valtio-oppia ja sotataitoa. Puhetaidon opetuksen ansiosta Kustaa Aadolfista kehittyi erinomainen puhuja. Jo nuoruudessaan häntä askarruttivat eettiset ja uskonnolliset kysymykset. Hän oli saanut kasvatuksensa oppineen Johan Skytten ja muinaistutkija Johannes Bureuksen johdolla. Näiltä hän omaksui historianäkemyksen, joka tähdensi vuosisatojen taakse ulottuvaa valtakunnan suurta muinaisuutta. Ensimmäiset sotakokemuksensa Kustaa sai Kalmarin sodassa 1611–1613. Kuningasperheen ainoa eloonjäänyt lapsi oli vuonna 1626 syntynyt Kristiina.


2.1.4 Uusi ”opetuslaitosideologia”?


Kuningas oli tyytymätön kouluihin ja Upsalan yliopistoon. Hänen mielestään varsinkin maallista hallintoa hoitavat virkamiehet olivat huonosti koulutettuja, oppimattomia, kaikki eivät edes osanneet kirjoittaa omaa nimeään. Opetus oli liiaksi painottunut pappiskasvatukseen. Vuonna 1620 Kustaa Aadolf hahmotteli kokonaan uutta opetuslaitosideologiaa. Reaalikasvatusta oli vahvistettava teologisen ja latinavoittoisen opetuksen rinnalla. Upsalan yliopiston uudelleenorganisointi oli aloitettava. Jo vuonna 1604 Kaarle IX pyrki irrottamaan Upsalan yliopiston kirkollisesta ylivallasta ja teologian johtoasemasta. Oppineisuuden olisi ulotuttava laajemmalle. Julkisiin tehtäviin olisi saatava sopivia miehiä, jotka olivat hankkineet ”valtioviisautta” aina antiikin kirjallisuudesta saakka. Laajemmista uudistussuunnitelmista ei tullut mitään, mutta askeleita uudessa suunnassa otettiin jo aiemmin.


Vuonna 1609 Johannes Messenius nimitettiin ensimmäiseksi lainopin professoriksi. Hän ohjasi opetustaan yliopiston traditioista poikkeavaan suuntaan. Hän muodosti oppituolistaan eräänlaisen akatemian, jossa järjestettiin väittelyitä, harjoitettiin puhetaitoa ja runoutta, kehityttiin tanssissa, juoksussa ja miekkailussa. Tärkeää oli myös professorin itsensä kirjoittamien näytelmien harjoittelu ja esittäminen. Tanssin ja miekkailun tuominen yliopiston yhteyteen merkitsi sen perinteen alkamista, joka myöhemmin johti voimistelulaitoksiin ja liikuntatieteellisiin tiedekuntiin. Messeniuksen toiminta oli merkittävää, uutta uraa aukaisevaa. Hän julkaisi latinaksi ja vuonna 1612 ruotsiksi ensimmäisen Ruotsin valtakuntaa käsittelevän historiallis-valtio‐opillisen käsikirjan, josta hyötyivät tulevat siviilihallinnon virkamiehet sekä nuorten aatelismiesten kasvatus. Vaikka Messeniuksen uudistuksiin suhtauduttiin myönteisesti, nousivat teologit häntä vastaan, kärjessä professori Johannes Rudbeckius. Kahden oppineen välille puhkesi sovittamaton ristiriita, jonka seurauksena molemmat siirrettiin pois yliopistosta. Rudbeckius perusti yliopiston yleisen opetuksen rinnalle yksityiskollegion, jossa ylioppilaat saivat opetusta latinassa ja kreikassa, mutta myös puhetaidossa, väittelyssä ja teologiassa. Näin syntyi yksityisen opetuksen perinne, joka Ruotsin valtakunnan yliopistolaitoksessa säilyi pitkälle 1800-luvulle.


Messeniuksen ja Rudbeckiuksen erimielisyyksien tausta oli yliopiston tehtävän erilaisessa käsittämisessä. Mistään tieteellisestä problematiikasta ja erimielisyyksistä sen suhteen ei ollut kysymys. Kuningas, valtio ja aatelisto painostivat yliopiston ja yleensä koululaitoksen ohjaamista maalliseen suuntaan; kirkko puolestaan pyrki pitämään yliopistolaitosta hallinnassaan ja näki sen ennen muuta papiston kouluttajana. Aatteelliselta ja käytännölliseltä kannalta katsoen koulujen ja yliopiston uudistus oli nähtävä osana Ruotsin valtakunnan eurooppalaistamisprosessia. Taustalla oli vähitellen renessanssin virittämä sivistyksen ihannointi, joka rakentui käytännöllisten tavoitteiden ohella antiikista periytyvän humanistisen sivistyksen varaan, jossa moraalilla, esteettisyydellä ja filosofialla oli keskeinen sija.


Sodat Venäjää, Puolaa ja Tanskaa vastaan vetivät Ruotsin valintaan: se oli jäävä näiden ekspansion jalkoihin tai sitten oli vastattava kansainvälisen kilpailun haasteisiin. Teologia ja pappiskasvatus eivät mitenkään riittäneet, yliopiston ja koululaitoksen uudistamisella oli tarkoitus saavuttaa muita käytännöllisiä ja aatteellisia päämääriä. Tätä taustaa vasten on nähtävä koulu- ja yliopistolaitoksen uudistamiskausi vuodesta 1620 noin vuoteen 1650. Perusta oli rakennettu samalla uusien yliopistojen, Tarton ja Turun akatemioiden synnylle. 1620-luvun alkupuolella kuningas vaati huomiota muuhunkin kuin vain pappiskasvatukseen. Kouluissa oli teologian asemesta nostettava Kustaa II Adolfin toiveiden mukaan etusijalle luonnontieteet ja moraalis-poliittiset tieteet. Oli opetettava enemmän fysiikkaa, astronomiaa, etiikkaa, politiikkaa, kotimaista lainoppia, matematiikkaa ja logiikkaa. Kuninkaan toivomukset eivät toteutuneet. Ne kertoivat kuitenkin edessä olevista uusista haasteista, joihin sekä koulujen että yliopistojen oli vastattava.


Opetuslaitoksen modernisoinnilla oli tarkoitus saavuttaa sekä käytännöllisiä että aatteellisia päämääriä. Tämä oli aiemmin nimenomaan kansleri Axel Oxenstiernan (1583–1654) johdonmukaisena tavoitteena. Hän oli vuonna 1611 nuoren kuninkaansa kanssa valmistellut merkittäviä kehittämishankkeita, myös koulu- ja yliopistojärjestelmän uudistusta. Oxenstierna oli opiskellut monissa Saksan protestanttisissa yliopistoissa. Nuori kuningas oli vakuuttunut hänen taidoistaan, myös hänen opillisesta sivistyksestään. Kustaa II Adolfin ensimmäisiä hallitustoimia olikin nimittää Oxenstierna valtakunnan kansleriksi. Hänelle annetut valtuudet olivat poikkeuksellisen laajat. Hänen työnsä jälki näkyi seuraavina vuosikymmeninä ulkopolitiikassa, oikeushallinnossa, siviilihallinnossa, finanssikysymyksissä ja kirkon asioissa. Koulujen kehittäminen oli hänen mielessään. Hän mahdollisti myös Tarton ja Turun akatemioiden perustamisen. Myös valtiopäivillä hän oli hallitseva hahmo. Kuninkaan lähdettyä sotaretkilleen Oxenstierna johti kotimaassa hallitustoimia. Kustaa II Adolfin kaaduttua vuonna 1632 kansleri johti sekä sotaa että kotimaata. Kuningatar Kristiinan astuttua valtaistuimelle vuonna 1644 hänen valtansa alkoi tuntuvasti vähetä. Osittain syynä olivat Kristiinan laajemmat tieteelliset ja uskonnolliset näkemykset.


Oxenstierna vaati virkamiehiltä kokemusta, ahkeruutta ja lahjakkuutta virkojen menestyksellistä hoitamista varten; protestanttinen yliopistokoulutus ei antanut riittävän vahvaa perustaa virkamieskarriäärille. Parhaaksi nuorten aatelismiesten virkakoulutukseksi hän arveli harjoittelua kuninkaallisessa kansliassa, jossa nämä oppisivat käytännössä kokeneiden esimiesten johdolla.


Pätevämpää virkakuntaa olikin saatava eri tasoille. Eri aloilla aloitettiin perusteellinen hallinnon uudelleenjärjestely; keskushallintoa keskitettiin Tukholman kollegioihin.


Oikeudenkäyntijärjestelmää alettiin uudistaa vuonna 1614 perustamalla Svean hovioikeus, jonka rinnalle tulivat 1623 Turun ja 1630 Tarton hovioikeus. Kameraalihallintoa alettiin tehostaa, samoin voutien valvontaa lääninhallinnon ja tilinpidon uudistamisen yhteydessä. Tilapäinen valtaneuvoskunta muuttui pysyväksi keskusvaltaa hoitavaksi valtioneuvostoksi. Säätyvaltiopäivät saivat 1617 oman järjestyksensä, joka jätti kuninkaan toiminnalle väljyyttä. Hallintoa täydensivät ritarihuonejärjestys 1626 ja Kustaa II Aadolfin kuoleman jälkeen vuoden 1634 hallitusmuoto. Ne takasivat ylhäisaatelistolle johtavan aseman.


Ruotsin valtakunnan kokonaiskehitystä vaikeutti pahoin kolmikymmenvuotinen sota, jota Euroopassa käytiin 1618–1648 Pyhän saksalais-roomalaisen keisarikunnan alueella. Sodan alkusyynä olivat katolisten ja protestanttien väliset ristiriidat. Sodan laajetessa siihen liittyi etenkin Ranskan ja Ruotsin pyrkimys rajoittaa Habsburg-suvun hallitseman keisarikunnan valtaa. Kesällä 1630 hyvin varustettu Ruotsin armeija nousi maihin Pommerin rannikolla. Kustaa II Aadolfia tukivat Ranskan Ludvig XIII:n pääministeri Richelieu ja alankomaalaiset. Lützenin taistelussa 6. marraskuuta 1632 Kustaa II Aadolf sai surmansa. Viimeisessä vaiheessa sodasta tuli valtataistelu hallitsijoiden välillä, ja uskonto lykättiin syrjemmälle. Ruotsi osallistui eri tavoin seuraavina vuosina taisteluihin. Myös Tanska oli julistanut sille sodan vuosina 1643–1645. Ruotsin sotatoimet siirtyivät 1645–1648 Böömiin, Määriin ja Baijeriin. Lopulta ainoastaan Itävalta oli Habsburgien käsissä. Westfalenin rauha solmittiin 24.lokakuuta 1648. Ruotsi sai Länsi-Pommerin, Bremenin ja Stettinin hiippakunnat. Vaikka Ruotsin suurvalta-asema vahvistui, oli pitkä sotakausi jälleen kuormittanut kansakuntaa monin tavoin taloudellisesti sekä sivistyksellisesti. Kolmikymmenvuotinen sota ei ollut aivan merkityksetön. Valtakuntaan saatiin tuotua tieteitä ja taiteita edistävää sotasaalista. Suuriakin kirjastoja oli ryöstetty, esimerkiksi Prahassa. Aateliset toivat kartanoihinsa kirjoja, jopa pieniä kirjastoja. Myös taiteen uusia valtauksia tehtiin ryöstöjen myötä erityisesti kaunotaiteiden puolella. Näkemykset kuvanveiston ja erityisesti kirkkotaiteen ulottuvuuksista paranivat. Saalista saatiin myös meren yli Suomeen, vaikkakin vähemmän kouluihin ja kirkkoihin.


2.1.5 ”Ukko Kruunun” kasvavat vaatimukset


Suomessa eri sotien rasitukset koettiin monin tavoin. Lisäksi ilmasto oli pitkiä aikoja viileä, itse asiassa koko 1600-luvun poikkeuksellisen kylmä. Tästä syystä esimerkiksi vuonna 1635 veroista pystyttiin maksamaan vain puolet. Onneksi sodat eivätkä huonot sääolot ratkaisevasti vaikuttaneet Turun Akatemian syntyvaiheisiin. Sen perustamistyö pystyttiin viemään loppuun. Myös muita Ruotsin suurvallan vahvistamiseksi tarvittavia toimenpiteitä pystyttiin jatkamaan. Valtakunnan johdossa oli onneksi päteviä miehiä, kuten Suomessa kreivi Per Brahe, joka ei alkuun edes ollut halukas tulemaan Suomeen järjestelemään sen oloja.


Oivallettiin samalla, että valtion uudet ja haastavammat tehtävät vaativat taitoja, joita oman maan syntyperäisillä kansalaisilla ei ollut. Sen vuoksi tuettiin lahjakkaiden yliopistokoulutuksen saaneiden maahanmuuttoa. Lähes ainoa muu heille asetettu vaatimus oli protestanttinen usko. Siksi rekrytointikohteina olivat lähinnä Pohjois-Euroopan protestanttiset yliopistot. Se ei kuitenkaan ollut Oxenstiernan mielestä riittävää. Siviilivirkoja varten nuorten aatelismiesten oli työskenneltävä opintojensa jälkeen valtionarkistossa dokumentteja tutkimassa. Sen jälkeen aatelismies pääsi asessoriksi hovioikeuteen, sihteeriksi kansliaan tai kamarineuvokseksi kamariin. Kanslianeuvokseksi pääsi sellainen, joka oli opiskellut perusteellisesti, hallitsi kahta tai kolmea kieltä ja osasi käyttää kynää.


Yliopistojen teologisen rajoittuneisuuden vuoksi pohdittiin 1630-luvulla erityisen ritariakatemian perustamista Ruotsiin. Sellaisia oli perustettu aiemmin Saksaan ja Tanskaan jo 1580-luvulta lähtien. Yliopistojen ja aateliskasvatuksen suhde oli pohdittavana vielä kuningatar Kristiinan aikana. Aateliskoulujen pääohjelmana olivat ns. ritarilliset hyveet, miekkailu- ja ratsastustaito, tanssi ja modernit kielet, etenkin ranska. Yliopistolliseen traditioon kuului viimeistään 1600-luvulta lähtien olennaisena osana senkin ihmisyyden osan kasvaminen, joka liittyy esiintymiseen ja puhumiseen sekä näyttelemiseen ja laulamiseen. Piirustustaito oli monilla tieteenaloilla täysin välttämätön, siksi myös sillä alueella annettiin erityisoppia, Turun akatemiassa vuodesta 1701 alkaen. Tanssin ja miekkailun tuominen yliopistojen yhteyteen merkitsi puolestaan sen perinteen alkamista, joka johti myöhemmin voimistelulaitoksiin ja peräti liikuntatieteellisiin tiedekuntiin. 1600-luvun jälkipuoliskolla yleiskasvattava ritariakatemiahanke sen sijaan muutoin unohtui. Toisissa oloissa 1700-luvun lopulla syntyivät kadettikoulut, jotka olivat ammattikouluja. Niillä ei ollut mitään tekemistä yliopistojen kanssa. Suomessa maanpuolustuskorkeakoulu syntyi yliopistollisena laitoksena vasta 2000-luvun alussa.


Valtiovallan tehostunut toiminta loi edellytykset elinkeinoelämän kasvulle. Uutta osaamista tarvittiin paljon senkin tarpeisiin. Omat opinahjot eivät kasvattaneet riittävästi määrällisesti eivätkä laadullisesti osaajia hallinnon eivätkä elinkeinoelämän tarpeisiin. Heitä oli tuotava ulkomailta. Varsinkin Alankomaista kutsuttiin teknikoita, kauppiaita ja pääomaa omistavia yrittäjiä. Näin saatiin valtakunnan käyttöön uutta tietotaitoa, jota kipeästi tarvittiin. Tärkeimpiä Ruotsin elinkeinoelämälle olivat juuri alankomaalaiset maahanmuuttajat. Jo 1600-luvun alussa valloneja suoranaisesti kutsuttiin vuorityön kehittäjiksi. Saksalainen kielialue tuotti valtakunnalle virkamiesten lisäksi kauppiaita. Kolmanneksi merkittävin oli skottitulokkaiden osuus. Jotkut elinkeinoalat, varsinkin eräät käsityön muodot, olivat melkein pelkästään ulkomaalaisten hallussa.


Yliopistollinen tutkimus ei juurikaan hyödyntänyt elinkeinoelämää, joten ulkomailta saatu tietämys ja osaaminen olisi täysin välttämätöntä. Pohjois-Euroopan yliopistojen tietoteoreettisissa näkemyksissä tapahtui sen sijaan kehitystä, joka heijastui myös Upsalan yliopiston tutkijapiireihin. Kritisoitiin aristoteelista keinotekoista logiikkaa ja haluttiin korvata se luonnollisen ihmisymmärryksen mukaisella logiikalla. Koetettiin löytää lyhyempiä polkuja tiedon etsinnän tiellä, ja uudistaa tieteellisen todistamisen logiikkaa. Samantyyppinen näkemys esiintyi useilla renessanssihumanisteilla.


Kehitys heijastui Turun Akatemian alkuvaiheisiin saakka. Ensimmäinen siellä puolustettu väitöskirja oli Discursus politicus in prudentia. Valtioviisautta käsittelevä väitöskirja oli ensimmäinen Suomessa painettu. Laatija oli Mikael Wexionius, joka yritti opettaa Pietari Brahen kanssa kansaa kohtuullisuuteen. Kirjan sanoma liittyi Wexioniuksen hyveitä käsitteleviin moraalisfilosofisiin tutkimuksiin. Lainsäädännön ohjenuorana oli oltava valtioviisaus (prudentia), joka pyrkii toimimaan kansan ja valtion parhaaksi. Peruslähtökohdiksi teoksessa suositeltiin oikeudenmukaisuutta, hyödyllisyyttä, toteuttamiskelpoisuutta, yhdenmukaisuutta jumalallisen ja luonnonoikeuden kanssa sekä selkeyttä ja lyhyyttä.


Wexionus oli ruotsalaissyntyinen Turun akatemian valtio-opin ja historian professori perustamisvuodesta 1640 alkaen. Oikeustieteen professuurin hän sai vuonna 1647. Hänet promovoitiin 1650 Suomen ensimmäiseksi oikeustieteen tohtoriksi ja aateloitiin samana vuonna nimellä Gyldenstolpe. Wexionius suunnitteli Kuninkaallisen Turun Akatemian avajaisjuhlallisuudet vuonna 1640. Hänellä oli suuri vaikutus akateemisten traditioiden kulkeutumisessa uuteen yliopistoon ja sen julkaisutoimintaan. Turun Akatemian muusta tieteellisestä ajattelusta Wexionius poikkesi monin tavoin. Valtaosa professoreista suuntautui aivan toisenlaisiin tieteellisiin ongelmanasetteluihin. Johannes Rudbeckius ja Per Brahe vaikuttivat loppujen lopuksi keskeisesti ja tärkeällä tavalla Turun Akatemian perustamiseen. Rudbeckius oli piispana sillä Taalainmaan alueella, jonka ylin juridinen virkamies oli vuodesta 1630 kreivi Per Brahe nuorempi. Piispan mielipiteistä ja politiikasta johtaa linja Turun Akatemian perustamiseen hänen ja Brahe-suvun kiinteän yhteyden kautta. Johannes Rudbeckius vaikutti 1620- ja 1630-luvun yliopistokäsityksiin julkaisemalla kirjoituksia, jotka käsittelivät Upsalan yliopiston tilannetta. Hän ylisti oppineisuutta ja valitti opetuksen huonoa tasoa Ruotsin valtakunnassa. Rudbeckius etsi vastapainoa Upsalan saksalaisuudelle.


Brahe puolestaan ajoi Oxenstiernan keskittämisperiaatteen vastaista linjaa. Yhdessä he alkoivat perustaa Turkuun uutta akatemiaa. Brahen kenraalikuvernöörikuntaan perustettiin Rudbeckiuksen lähettämien professoreiden avulla uusi kuninkaallinen yliopisto. Se ei ollut Tarton tapaan voittomaalla vaan vanhassa valtakunnan osassa, vesitse helposti saavutettavassa paikassa. Rudbeckiuksella oli erityinen syy edistää uuden akatemian perustamista Turkuun siksi, että hän oli selvillä suomenkielisen papiston tarpeista Suomessa, Inkerissä ja Virossa. Kreivi Brahen lähtökohdat ilmenevät hyvin akatemian perustamisen yhteydessä syksyllä 1637 kirjatusta perustelusta. Sen mukaan suomalaiset ovat yksinkertainen kansa, jota välttämättä on harjoitettava teologisissa ja poliittisissa harrastuksissa. Koulu- ja yliopistolaitoksen oli opetettava eri yhteiskunnan kerroksia henkiseen ja ulkonaiseen järjestykseen ja hyväksyttyihin tapoihin. Tulevina yliopiston kasvattamina pappeina ja koulunopettajina, kruunun virkamiehinä oli vietävä moninaista sekä käytännöllistä että teoreettista tietoa eteenpäin; samalla he opettaisivat rahvasta Jumalan ja Kuninkaan kunnioitukseen. Brahen mielestä erityisesti aateliset taidokkaalla elämäntavallaan, taloudenpidolla ja hyvillä esimerkeillä edellä kävisivät, opettaisivat ja Kristillisessä nuhteessa pitäisivät tavallista kansaa. Aatelisto olisi uudenlainen yhteiskuntaa sivistyksellisesti, taloudellisesti ja tapakulttuurisesti uudistava voima.


2.2 Turun Akatemian onnellinen synnyttäminen


2.2.1 Kreivi Brahen merkitys


Johdonmukaisen yliopistopolitiikan kehittäminen Ruotsissa ei 1630‐luvulla ollut helppoa. Tarton yliopisto ei ollut toiminut kuukauttakaan, kun sen perustaja kuningas Kustaa II Adolf kaatui Lützenin kentällä marraskuun kuudentena 1632. Tarton yliopisto joutui vaikeuksiin. Sitä oltiin jopa lakkauttamassa. Katsottiin, että se on liian lähellä Venäjän ja Puolan rajaa välttyäkseen vihollisuuksilta. Academia Gustaviania sai kuitenkin jatkaa ja ehti saada paljonkin aikaan sekä opetuksellisesti että kirjallisesti. Tartossa julkaistiin vuosien 1632 ja 1656 välisenä toimikautena noin 500 väitöskirjaa ja 218 oraatiota.


Tarton yliopiston perustamisen yhteydessä oli poikettu yhden ainoan keskusyliopiston, Upsalan, ideasta. Turku ei ollut tuoretta voittomaata, vaan jo vuosisatoja valtakunnan helposti saavutettaviin sydänmaihin kuulunutta seutua. Yhden selityksen tarjosi vuonna 1629 hovioikeuden presidentti, koko Suomen ”gubernator” Nils Blieke, joka käytti sanaa akatemia puolustaessaan uuden piispan Isac Rothoviuksen ehdotusta Turun koulun muuttamisesta kymnaasiksi. Uudesta oppilaitoksesta voisi tulla ”nästan som en Academia för detta hela landet”. Vuonna 1637 valtiopäiville jätetyssä piispojen ja professoreiden mietinnössä esitettiin, että perustettaisiin kaksi tai kolme uutta akatemiaa ja useita kymnaaseja. Ensimmäinen näistä akatemioista oli itse asiassa jo toiminnassa oleva Tartto, jota esitettiin siirrettäväksi Tallinnan Toompealle. Kokonaan uusia akatemioita esitettiin Linköpingiin ja Turkuun, joihin kumpaankin toivottiin saatavan yhdeksän tai kymmenen professoria. Piispat ja professorit tavoittelivat, että jokaiseen valtakunnan perusosaan, Svean kuningaskuntaan, Suomen suuriruhtinaskuntaan, Götan kuningaskuntaan ja Liivinmaalle tulisi oma yliopisto. Niiden joukossa Upsala olisi kaikin tavoin johtava. Suunnitelma ei kokonaisuudessaan toteutunut tässä vaiheessa, vaan asteittain. Vain Turun Akatemian perustaminen vuonna 1640 onnistui. Turun piispa, hovioikeuden presidentti ja juuri vuonna 1637 Suomen kenraalikuvernööriksi nimitetty kreivi Per Brahe olivat aivan ratkaisevassa asemassa. Viime vaiheessa Turun Akatemian synty on luettava heidän ansiokseen, vaikka perustaa oli aiemmin eri tavoin rakenneltu.


Uskontaistelujen riehuessa Brahe teki vuosina 1618–1625 opintomatkoja Hollantiin, Ranskaan, Saksaan ja Italiaan. Hän opiskeli Giessenin ja Strasbourgin yliopistoissa ja paikallisissa ritariakatemioissa. Hänelle avautuivat aivan uudet tiedon näkymät. Kreivi ei enää uskonut Aristoteleen päässeen täydelliseen tietoon kaikesta olevaisesta eikä luottanut kirkkojen arvovallalla pönkitettyyn maailmankuvaan. Hän alkoi yliopistokasvatuksen myötä pyrkiä laajentamaan tietämystään omien havaintojensa ja älyllisen päättelyn avulla. Hän keskittyi muihin kuin teologisiin opintoihin. Vuonna 1624 hän täydensi sivistystään Padovan ja Bolognan yliopistoissa. Samalla Brahe hankki laajan kielitaidon.


Kreivi Brahen mielen valtasi opintojen jälkeen etsimisen ja tutkimisen henki. Tämä heijastui vahvasti Turun Akatemian kehittämistyössä. Ihmisjärki oli kohotettava tiedon lähteeksi. Hän yritti määrätietoisesti päästä ”oikeaan” tietoon kaikkien ristiriitaisten oppien keskellä. Turun Akatemian professorikunnassa kreivin uudistunut maailmankuva herätti laajaa vastarintaa. Se näytti olevanristiriidassa protestanttisen uskon kanssa. Henkivoimien korvaaminen uusilla luonnonlaeilla aiheutti oppineiden piirissä jopa järkytyksiä. Brahe pyrki Akatemian johdossa – vuodesta 1646 lähtien kanslerina – levittämään rationalistisempaa ajattelua siinä täysin onnistumatta.


Samaan aikaan kun fyysikot rakensivat uutta mekanistista maailmankuvaa, filosofit kehittelivät yhteiskunnallisia ja eettisiä käsityksiä uutta maailmankuvaa vastaaviksi. Kreivi Brahe seurasi jatkuvasti eurooppalaisten ajattelutapojen kehitystä. Eniten hänen huomiotaan sai ranskalainen René Descartes (1596–1650), joka elämänsä loppuvaiheessa muutti Tukholmaan Kristiina-kuningattaren hoviin. Hän oli osallistunut 30-vuotiseen sotaan ja miettinyt ankarasti, miten päästä oikeaan näkemykseen kaikkien uskonnäkemysten keskellä. Hän tutki erityisesti matematiikkaa ja fysiikkaa, joiden avulla hän löysi menetelmän tiedon saamiseksi. Loppujen lopuksi oli lähdettävä ehdottoman varmaksi koetusta perustiedosta ja johdettava siitä ajattelemalla tarvittavat päätelmät. Tämä menetelmä alkoi hallita kreivi Brahen ajattelua eikä hän elämänsä loppuvuosikymmeninä siitä koskaan vapautunut. Hän oli jossain määrin pettynyt, että Turun Akatemiassa uusi maailmankuva – uudet ajattelutavat eivät edenneet riittävästi. Usko pahojen henkien vaikutukseen säilyi vieläkin jopa akateemisissa piireissä; jotkut teologit saattoivat vieläkin uskoa, että monet ihmiset, etenkin naiset, olivat liitossa paholaisen kanssa ja saattoivat henkien avustuksella hallita yliluonnollisia voimia. Noitaroviot loimusivat kreivin mielipahaksi myös Suomessa. Vasta 1600‐luvun loppupuolella niistä luovuttiin.


Uuden tieteellisen ajattelun aineksia kreivi Brahe sai myös muualta Euroopasta. Hän tunsi hollantilaisen Hugo Grotiuksen (1583–1645), joka avarsi hänenkin uutta maailmankuvaansa. Grotius loi perustaa uskon opeista riippumattoman luonnonoikeuden periaatteille. Tämä herätti Turun Akatemian suunnittelijoissa laajaa vastarintaa. Grotiuksen opit näyttivät olevan ristiriidassa kristinuskon kanssa. Brahe sen sijaan ajatteli avarammin. Hänen mukaansa jumaluus sisältyy kaikkeen olevaisuuteen. Hän halusi levittää rationaalisempaa tietämystä myös yliopistollisiin opintoihin.


2.2.2 Turun Akatemian esteettiset avaukset


Vuonna 1640 toimintansa aloittaneessa Turun Akatemiassa oli neljä tiedekuntaa: filosofinen, teologinen, oikeustieteellinen ja lääketieteellinen, niissä yhteensä 11 professoria. Opiskelijamäärä kasvoi alkuvuosina muutamaan sataan. Akatemia koulutti ennen kaikkia pappeja, lääkäreitä ja virkamiehiä. Käytännön tarpeita palveli poetiikan ja retoriikan opetus. Niiden katsottiin kuuluvan akateemisen sivistyksen piiriin. Mistään muusta estetiikkakäsityksen olemassa olosta ei Turun Akatemiassa vielä 1600-luvulla voitu puhua. Eipä juuri muuallakaan Euroopan yliopistoissa.


1700-luvun alkupuolella tapahtui käänne. Yliopistoissa luovuttiin teologisesta ja myös platonilaisesta katsantokannasta, jossa kauneus oli jumalallisen tai muun vastaavan todellisuuden ominaisuus. Nyt tilaa tehtiin yksilöllisille ja muille selityksille, joiden mukaan kauneus ja muut esteettiset ominaisuudet ovat niiden kokijoiden ominaisuuksia, jotka vahvimmillaan nojautuvat sisäisten aistien varaan. Yliopistoissa oltiin nyt valmiita tutkimaan taiteita ( ja kauneutta) laajassa katsannossa. Keskustelu saavutti myös Turun Akatemian 1700-luvun jälkipuoliskolla, kun se eli kukoistuskauttaan. Hyvin pitkälle ei kuitenkaan päästy 1800-luvulle tultaessa. Ehkä jonkinlaiselle estetiikan teoriaa muodostavalle ”ylätasolle”.


Kuvataiteen, veistotaiteen, arkkitehtuurin, näytelmätaiteen ja musiikin ammattitaitoon tähtäävä opetus ei yliopistoille tulisi kuulumaan; se sopisi paremmin erikoistuneille taidekouluille tai yksityisopettajille. Sentään hyväksyttiin, että ne kuuluvat estetiikan alaan ja ovat sopivia myös tutkimuskohteiksi.


Turun Akatemia oli aiemmin tehnyt hyvin merkittävän avauksen: se liikkui käytännön estetiikan tasolla jo aiemmin 1600-luvun loppupuolella. Suomen akateeminen piirustusperinne alkoi vuonna 1678, jolloin Akatemian kirjapainoon palkattiin kuvanleikkaajaksi Daniel Medelplan.


Piirustuslaitos perustettiin vuonna 1701. Piirustusmestarin viran ensimmäinen hoitaja oli Johan Oppenort. Hänen tehtäviinsä kuului opetuksen ohella koristeiden, tapettien ja muotokuvien maalaaminen. Olennaista oli oppia piirtämään esineitä ja esimerkiksi kasveja vapaalla kädellä nopeasti ja tarkasti.


Kun Akatemia siirtyi Turun palon 1827 jälkeen Helsinkiin, piirustuksenopetus tuli sen mukana. Piirustuksen ja maalauksen oivallinen kasvualusta oli turvattu kehittyvän taidekoulutuksen osana suuriruhtinaskunnassa. Piirustuslaitokseen hankittiin taideteoksia ja kipsijäljennöksiä opiskelijoille. Suomen ensimmäinen taidenäyttely järjestettiin siellä syksyllä 1845.

Taideteollisuuden ja taideteollisen koulutuksen taustaa


3.1 Synty Suomessa


3.1.1 Käsitteitä ja juuria


Taideteollisuus käsittää kokonaisen maailman asioita, jotka ovat ympäröineet tai ympäröivät ihmistä. Suomenkielisissä peruskäsitteissä yhdyssanojen ”taidekäsityö” (artistic handicraft) ja ”taideteollisuus” (arts and crafts) ensimmäinen osa taide (art) on suhteellisen uutta alkuperää. Yhdessä sanan ”käsityö” (handiwork) kanssa se on tarkoittanut, että vapaa taide on yhdistetty käyttötuotteeseen. Käytännössä taideteollisuus-sanaa käytetään kaikista käyttö- ja koristetavaroista, joista jokapäiväinen ympäristömme muodostuu. Lisäksi näillä tavaroilla täytyy olla ominaisuuksia, jotka oikeuttavat arvosidonnaisen termin ”taide” ensisijaisen käytön. Termiä käyttötaide (”utility art”) nähdään usein käytettävän termin ”arts and crafts” synonyyminä. Suomen kielen ”muotoilu”-sanaa pidetään puolestaan englannin ”design”-sanan vastineena. 1900-luvun jälkipuoliskolla on otettu käyttöön uusi käsite ”teollinen muotoilu” (industrial design). Se ei ilmaise teollisesti tuotettuja taideteollisuusesineitä, vaan teknisluonteisempien esineiden suunnittelua: toimistokoneita, työkaluja, erilaisia teknisiä välineitä ja kulkuneuvoja, kuten autot ja lentokoneet. Ala on laajentunut kattamaan koko keinotekoisen ympäristömme kuvataiteita ja arkkitehtuuria lukuun ottamatta. Vallalla on siten ollut aivan tietoinen pyrkimys laajentaa taideteollisuuden käsitteitä. Suomen kielen termien ensimmäinen osa, ”taide”, on sekä vahvuus että rajoite: kaikki meitä ympäröivät esineet on suunniteltu, mutta ne kaikki eivät ole taideteollisia tuotteita. (Kruskopf 1989, 13–15.)


Teoksen esteettinen arviointi otetaan yleensä lähtökohdaksi. Mielipiteet esteettisistä arvoista ovat kuitenkin vaihdelleet aikojen saatossa. Teosten esteettis-taiteelliset ominaispiirteet elävät ja saavuttavat usein uusia arvojen ulottuvuuksia. Yhteiskunnan kerrostumilla oli ja on ollut omat arviointikriteerinsä. Koulutusorganisaatiot ovat puolestaan myötävaikuttaneet monin tavoin arviointikriteeristön muodostumiseen. Esteettiset arvot riippuvat olennaisesti omaksutuista arviointiperusteista. Kruskopfin mukaan materiaali, käyttö ja tuotantomenetelmä ovat kolme keskeisintä tekijää, jotka määrittävät teoksen suunnittelua. Niitä täydentää melko oleellinen, neljäs kriteeri, joka on irrationaalisempi: pyrkimys kauneuteen. (Kruskopf 1989, 11.)


Sekä kotimaiset että muualta tuodut käsityöesineet, jotka ovat säilyneet keskiajalta, olivat kirkollisessa käytössä. Laadukkaammat käsityöesineet tuotiin muualta, mutta Suomessa oli töissä myös ulkomaisia käsityöläisiä. Nämä käsityöläiset toivat mukanaan tiedon uusista teknisistä menetelmistä ja koristelutyyleistä. (Kruskopf 1989, 16.) Kotimaiset puusepät tekivät todennäköisesti kirkkojemme sisustuksena olevat kiinteät puuosat. Kaupungit saivat vaikutteita saksalaisesta kaupunkikulttuurista ja linnoissa – eritoten Turun linnassa – asukkaat seurasivat ajan muotivirtauksia. Suomen keskiaikainen kartanolaitos oli heiveröistä; aatelistolla oli vaatimaton asema. (Kaukiainen 1980, 126–127.) Kuitenkin tavat ja tottumukset sekä esineiden muotojen kopiot levisivät kartanoista rahvaan piiriin.


Myös katolinen kirkko teki hyvin monia tilauksia kultasepiltä. Suomessa oli ollut ammattitaitoisia kultaseppiä jo 1300-luvulta lähtien. Kultasepät tekivät paljon töitä (Turussa oli kolme kultaseppää 1300-luvulla, seitsemän 1400-luvulla, kaksikymmentäkuusi 1500-luvulla ja noin neljäkymmentä 1600-luvulla), ja työt olivat melko korkealaatuisia. Todisteena taidetaonnan tasosta ovat kattokruunut ja kyntteliköt. Kaikkein huomionarvoisinta on kuitenkin ajan tekstiilitaide pääasiassa Naantalin (Nådendal) luostarin ansiosta. Monia muita käden taitoja oli esillä keskiaikaisissa kaupungeissa. Turussa mainitaan olleen 1300-luvulla suutareita, räätäleitä, seppiä, valjaidentekijöitä, nahkureita, tynnyrintekijöitä ja savenvalajia. Samat ammatinharjoittajat mainitaan Viipurista (Viborg) 1400-luvulla. (Gardberg 1979, 88.)


Uskonpuhdistuksen jälkeen koitti aika, jolloin oli vain vähän taidekäsityötä. Kirkon tekemät tilaukset rajoittuivat yksinkertaisiin penkkeihin ja saarnastuoleihin. Kaikkein yksinkertaisimmat käyttötekstiilit tilattiin osittain paikallisilta käsityöläisiltä. Ryijyjä kudottiin myös esimerkiksi linnoissa Tukholmaan vietäväksi. Hopeaesineissä keskiajalta periytyvät muodot yhdistyvät hillityn tyylillisesti renessanssin koristeluun.


Monet tekijät ovat luonnollisesti rajoittaneet tarve-esineiden suunnittelua, ennen kaikkea materiaali ja tekniikka. Tekijöiden on täytynyt käyttää raaka-aineita, joita paikallinen luonto tarjosi. Tekniikoiden on ollut mahdollista kehittyä käytännön kautta, mutta harvoin tietyn rajan yli. Kehitys on edellyttänyt keksimistä ja keksinnöistä kertovan tiedon levittämistä.


Taidekäsityön asema Suomessa paljastuu arkeologisten löytöjen avulla. Suuri määrä kiveä, savea ja metalliesineitä on säilynyt, mutta on kuitenkin äärimmäisen vaikeaa selvittää, ovatko ne kotimaisia vai tuontitavaraa. Joka tapauksessa löydöt kivi- ja pronssikaudelta kertovat väestön jatkuvuudesta, juurista, jotka johtavat katkeamatta esihistoriallisista ajoista meidän päiviimme. Uusimman tutkimuksen mukaan on aihetta korostaa väestön pysyvyyttä. Toisaalta ihmisten toimeentulon lähteissä on ollut muutoksia, ja keskeisillä alueilla kehittyi uusi talonpoikaiskulttuuri.


3.1.2 Kehityksen syrjäseutu?


Suomi, jossa väestö oli niukkaa ja elämä alkukantaista, oli syrjässä. Ehkäpä vasta 1700-luvulla Suomi nousi samalle tasolle, jonka, sanokaamme vaikka Ranska ja Hollanti, olivat saavuttaneet jo pimeimmällä keskiajalla. Tällaisia johtopäätöksiä voidaan vetää tutkimalla kaupunkien väestöä, tieverkostoa tai olemassa olevia rakennuksia. Myös syrjäseudun sisällä erot saattoivat olla suuria. Keskiajalla vanhimmilla asutuspaikoilla oli takanaan tuhannen vuoden kehitys, kun taas ihmiset, jotka elivät uudismaan raivauksen rajoilla, elivät villissä erämaassa. (Kaukiainen 1980, 13-15.)


Kustaa I:n (Kustaa Vaasan) valtakauden kolmella ensimmäisellä vuosikymmenellä, tai 1550-luvulle asti Suomessa vallitsi vakava pula taitavista käsityöläisistä. Turun linnan saneeraus 1500-luvun lopulla oli kulttuurihistoriamme virstanpylväs monessa suhteessa, huomauttaa Gardberg. Vanha linnoitus päätettiin muuttaa keskiaikaisesta puolustuslinnakkeesta nykyaikaiseksi rakennukseksi, jossa oli leveät portaikot ja juhlavia saleja. Ulkomaisia ammattimiehiä piti taivutella, että he tulisivat Suomeen tekemään rakennustyöt. Ensi sijassa heitä etsittiin Tallinnasta ja sitten Liivinmaan ja Pohjois-Saksan rantakaupungeista, aivan kuten oli tehty keskiajallakin. Kotivaltio kykeni tietenkin tuottamaan ammattilaisia, mutta myös uusia teitä piti avata kohti länttä. Kustaa l:llä oli itse asiassa hyvät yhteydet Euroopan kulttuurikeskuksiin, ja ennen pitkää pula taiteilijoista ja ammattilaisista alkoi laantua. Kuningas kokosi saksalaisia Lὓbeckistä, hollantilaisia Emdenistä ja Amsterdamista. Kustaa l lähetti Turkuun myös käsityöläisiä Tukholmasta, osittain myös Uppsalasta. Hän pyysi herttua Erikiä ja Kalmarin tilanhoitajaa lähettämään ” Kalmarin linnassa asuvien joukosta hyvän mestarirakentajan ja puusepän, jotka osaavat rakentaa ja koristella joitakin kauniita huoneita hänen asuttavakseen”. (Gardberg 1979, 84.)


Linnan sisustus luotiin Turussa vuosina 1556–1564, eikä sen loistoa ole Gardbergin mielestä tuskin koskaan ylitetty Suomessa. Ammattilaisten lukumäärä kasvoi vähitellen useaan tusinaan. Hienoimmat puusepän työt, kuten paneelit, tekivät saksalaiset puusepät. Suomalaiset puusepät Antti Paavalinpojan johdolla tekivät ikkunaruudut ja muut yksinkertaisemmat työt. Henrik ja Sigfrid Staffanson huolehtivat maalaamisesta, ja kaakeliuunit teki savenvalaja Abraham von Wittenberg. Hollantilaiset ja saksalaiset sepät tekivät hienoimmat takorautatyöt. Ammattilaisia oli myös tekemässä joitakin erityistöitä, kuten gobeliinien kudontaa ja helmikirjontaa, ja mestareita oli tekemässä myös katossänkyjen runkoja.


Kruunun rakennushankkeet työllistivät epätavallisen suuren määrän ammattilaisia 1500-luvun loppuun mennessä. Ydinjoukon muodostivat taiteilijat, rakennusmestarit, muurarit ja puusepät. Heidän lisäkseen oli muita ammatinharjoittajia, jotka edustivat käsiteollisuuden epätavallisempia haaroja. Heitä olivat maalarit, huonekalupuusepät tai puusepät, lasimestarit ja kaakeliuunien rakentajat. Uudet tekniikat tunkeutuivat mukaan kuvaan. Uusien työkalujen, kuten sahan ja höylän avulla pienemmät osat valmistettiin etukäteen ja naulattiin tai liimattiin sitten yhteen huonekaluiksi, oviksi tai paneeleiksi. Mainittujen ammattien lisäksi jo keskiajalla oli paljon enemmän ammatteja edustettuina – ja vähitellen myös niiden piti täyttää aivan uusia tarpeita. Uusien ammattien joukossa on huomattava ainakin kirjansitojat, joita oli ainakin kaksi Turussa 1540-luvulla. Aiemmin kirjat oli lähetettävä Tukholmaan tai Rostockiin sidottavaksi. (Gardberg 1979, 89.)


1500-luvun puoliväli merkitsi jyrkkää käännettä muissa suhteissa. Huoneiden huonekalut olivat tähän mennessä olleet yleensä kiinnitetty paikalleen. Saksalaiset huonekalupuusepät toivat tullessaan Suomeen uusia huonekalujen rakennustekniikoita, jotka vaikuttivat sisustukseen monin tavoin. Erillisiä huonekaluja otettiin kuitenkin vain vähitellen käyttöön. Edes Turun linnan tuoleja – paitsi Juhana Herttuan valtaistuin – ei mainita kuin vasta vuosina 1601–1602.


Oleskeluhuoneiden sisustusta leimasi vuosisadan lopussa kudotut ja ommellut sisustustyöt. Erityisesti kirkkopyhiksi ja juhlakausiksi salien katot, seinät, pöydät ja penkit peitettiin värikkäillä tekstiileillä ja kankailla. Selkänojille ja penkeille asetellut kaikenlaiset tyynyt lisäsivät värien runsautta. Usein mainittuja väriyhdistelmiä ovat punainen ja keltainen tai punainen ja musta. Paneloidut katot mainitaan Turun linnan yhteydessä jo vuonna 1551 ja Köyliön (Kulo) kartanosta vuonna 1586. Ikkunalasi yleistyi Kustaa I:n valtakauden jälkimmäisellä puoliskolla. Ikkunaruudut olivat hyvin pieniä, usein vain 5 x 6 cm. Tärkeimmät tulisijat olivat takkoja; rautaiset pellit mainitaan Turun linnasta vuodelta 1543. Samoin kerrotaan, että ensimmäiset kaakeliuunit ilmestyivät Turun linnaan, missä Hans-niminen savenvalaja rakensi ensimmäisen kaakeliuunin suureen saliin vuosina 1543–1544.


Pöytien kattauksessa puiset astiat näyttelivät tärkeää osaa. Uusi työkalu, sorvi, avasi uusia mahdollisuuksia ja kaikenlaisia maljoja, kuppeja ja tuoppeja valmistettiin puusta. Kattaustarvikkeet olivat myös melko huomattava vientituote, ja esimerkiksi Tanskan hovi tilasi Suomesta vuonna 1590 yhdeksän tynnyrillistä puisia kuppeja.


Puisten tuotteiden vienti jatkui Vakka-Suomesta (Varsinais-Suomen maakuntaa tai Varsinais-Suomea kutsuttiin sillä nimellä) melko pitkän aikaa, ja vielä 1800-luvun puolivälissä Kööpenhaminassa oli satamalaituri Nystad (Uusikaupunki), mikä oli varattu aluksille, jotka purjehtivat puulastissa Uudestakaupungista Tanskaan. Viiniä tuotiin Suomeen keskiajan lopulta lähtien. Viinien myötä tulivat juomalasit, joista aikaisin maininta on peräisin Nynäsin kartanosta vuodelta 1549. Juomalasit eivät yleistyneet ennen kuin vuosisadan lopulla, kun viina ilmestyi näyttämölle. Viinaa käytettiin ensinnäkin pääasiassa lääkkeenä.


Puisten esineiden rinnalla käytettiin myös keraamisia sekä metallista tehtyjä esineitä. Keraamisia esineitä tuotiin pääasiassa Reininmaalta. Arkikäytössä olivat –yksinkertaiset ruukut, mutta juhlavammissa tilaisuuksissa loihdittiin esiin koristellut, väriltään joko ruskeat tai sinisenharmaat kannut. Tinaesineitä oli ollut pöydillä jo 1400-luvulta lähtien. Keskiajalla ja 1500-luvulla tinasepät tekivät yleensä kannuja, joissa he käyttivät hansakaupungeista periytyviä muotoja. Tinalautaset otettiin ensimmäisen kerran käyttöön 1500-luvun puolivälissä, ja ne syrjäyttivät vähitellen puulautaset ylemmissä yhteiskuntaluokissa. Kynttelikköjä tehtiin usein tinasta 1500-luvun jälkipuoliskolla, mutta myös messinkiä käytettiin tähän tarkoitukseen vuosisadan loppuun mennessä. Kupari yleistyi saman vuosisadan jälkipuoliskolla erityisesti keittiövälineiden raaka-aineena. Juhana Herttuan hovissa Turun linnassa käytettiin ensimmäiset tunnetut haarukat. Ruokailuvälineenä haarukoita ei yleensä käytetty ennen kuin seuraavalla vuosisadalla. (Gardberg 1979, 92–95.)


Suomesta ei ole löydetty esihistorialliselta ajalta periytyviä tekstiilejä. Muista Pohjoismaista on sitä vastoin runsaasti hyvin säilyneitä tekstiililöytöjä. Näyttävä vaatetus oli myös Pohjolassa ennen vanhaan tapa viestittää kantajansa korkeasta yhteiskunnallisesta asemasta. Mutta tekstiilit kuuluivat ennen kaikkea kirkoille. Uskonpuhdistukseen asti kirkot omistivat paljon loisteliaita tekstiilejä. Keskiaikaisten taidetekstiilien joukosta parhaiten ovat säilyneet Turun tuomiokirkossa ja Pyhän Birgitan nunnakuntaan kuuluvan Naantalin luostarin työpajassa olevat tekstiilit. Kehrääminen, värjäys, kutominen ja tekstiilien kirjonta olivat naisten työtä, mutta räätälit olivat jo aikojen alusta miehiä. Helmikirjonta oli kädentaito, jonka miehet hallitsivat. Esimerkkinä tästä on Turun tuomiokirkon ehtoollismaljan säilytyksessä käytettävän laukun helmikoristeinen kansi, joka tehtiin Tukholmassa 1480-luvulla helmimestari Albertus Pictorin työpajassa. Mutta sen vastakohtana myös Naantalin luostarin nunnat tekivät helmikirjontaa.


Ryijymatot olivat käyttöesineitä Pohjoismaissa jo viikinkiajalla. Ne palvelivat viittoina ja peitteinä reessä ja veneessä erityisesti rannikkoseuduilla. Niinpä ryijy oli yleinen päällys Ruotsissa jo keskiajalla. Suomessa se otettiin ensin käyttöön rannikkoalueilla, ja sieltä se vähitellen levisi maan sisäosiin ja muuttui koristetekstiiliksi. Raanu on eräänlainen peite, joka on elänyt yksilöllisenä taidetekstiilinä ja joita kudottiin ennen kaikkea Pohjanmaalla ja Pohjois-Suomessa. Se sai 1700-luvulla raidallisen kuviointinsa, jossa punainen on olennainen väri.


Vaikutteet ulkomaisista vaatemalleista tulivat melko hitaasti Suomeen. Vasta modernin ajan alkaessa vaatetustyylit alkoivat erota yhteiskuntaluokkien välillä. Etujoukkona toimi aatelisto ja heidän jälkeensä tulivat porvaristo ja papisto; rahvaan parissa muutokset jäivät vähäisiksi. Erityisesti miesten vaatteissa eron saattoi usein nähdä vain kangasvalikoimassa ja asusteissa. (Gardberg 1980, 95.)


Naiset tekivät yhteiskuntaluokasta riippumatta tekstiilikäsitöitä. Yksilöllistä luovuutta löytyy erityisesti tekstiilien kirjonnassa, mikä on tyypillistä käsityötuotteille kaikkialla maailmassa.


Muusta materiaalista kuin puusta tai kankaasta tehdyt tuotteet tehtiin vain poikkeustapauksessa yksityisissä kotitalouksissa. Puukengät ja tuohivirsut tehtiin tietenkin kotona, mutta suutari teki nahkakengät. Keramiikka tarjosi vain vähäisen toimeentulon lähteen ilmeisesti siksi, että kotimaiset tuotteet eivät kyenneet kilpailemaan tuontitavaran kanssa. Metallitöitä oli sitä vastoin tehtävä kaikkialla. Työkalut olivat tärkeitä ja kyläsepät työskentelivät kaikkialla. Metallin sulatus hallittiin, ja pronssivalu on säilynyt kansan käsityönä meidän päiviimme saakka. Muiden raaka-aineiden, esimerkiksi porsliinin ja lasin, käyttö yleistyi. Ne alkoivat kilpailla tinan kanssa 1700-luvulla. (Kruskopf 1989, 24–25.)


3.1.3 Aineellisen kulttuurin moninaisuus


Kustaa II Aadolf nousi valtaistuimelle vuonna 1611, ja hänen valtakautensa aikana Ruotsin kuningaskunnasta tuli eurooppalainen suurvalta. Suomen asema ei ollut kuitenkaan kovin suotuisa, koska kotimaisia raaka-aineita ei ollut paljon – vain puutavaraa ja vesivoimaa oli runsaasti. Malmivarantoja oli vaikea hyödyntää, eikä liikennejärjestelmä ollut läntisen Euroopan tasolla. Tarvittavat olosuhteet ruoan tuottamiseksi teollisesti puuttuivat myös. Keskiajalta lähtien villaa, pellavaa ja hamppua tuotiin tekstiiliteollisuuden raaka-aineeksi, mutta tuotos oli melko niukka. Pääomasta ja teknisestä taidosta oli puutetta, teollisuusyrittäjiä oli harvassa, ja Suomi oli valtaosaltaan maatalousmaa. Väestön enemmistö oli taloudellisesti omavaraista ja maalaisväestön ostovoimaa hillitsi lisäksi raskas verotus. Sotien aiheuttama ihmistyövoiman menetys vähensi työvoiman määrää. (Virrankoski 1980, 240–241.) Huolimatta siitä tosiasiasta, että Ruotsilla oli suuruuden aikansa 1600-luvulla, Suomi ei siitä paljonkaan hyötynyt paitsi kenraalikuvernööri Pietari Brahen virkakausina 1637–1641 ja 1648–1654. Tukholmasta kasvoi suurkaupunki, ja se nautti suurvallan aseman tuomasta loistosta.


Erityisesti rakentamiseen liittyvissä ammateissa tapahtui merkittäviä muutoksia, joilla tuli olemaan suuri vaikutus tulevaan kehitykseen. Koulutetut arkkitehdit ottivat vastuulleen suurimpien rakennushankkeiden taiteellisen ja teknisen johdon. Jo vuosisadan puoliväliin mennessä uusi tyylivirtaus, italialais-hollantilainen barokki, oli alkanut virrata Tukholmaan. Se vaati, että työ tehtiin kaikilta osin tyylin mukaisesti: pilasterit ja aidot fasadit, vinot katot, paneloidut sisustukset, maalatut katot ja niin edelleen. Yleispiirustuksista työ oli suunnattava pienimpiin yksityiskohtiin.


Ammattimiehet suhtautuivat epäilevästi uuteen järjestelmään. Tähän asti he olivat työskennelleet rinnakkain, itsenäisesti toisistaan riippumatta. Mestareiden ratkaistavaksi oli kuitenkin uskottu mahdolliset taiteelliset ja tekniset ratkaisut, mutta muissa suhteissa muurari- ja kirvesmiesmestarit olivat tottuneet työskentelemään luovasti omia piirustuksiaan ja laskelmiaan noudattaen. Käytännössä uusi arkkitehtuuri onnistui tuskin etenemään pidemmälle kuin Tukholmaan ja aateliston linnoihin. Muissa osissa maata ammattilaiset kykenivät pitämään rakennustyöt täydellisesti valvonnassaan. Gardbergin mukaan 1600-luku merkitsi kuitenkin läpimurtoa suomalaiselle puunleikkaustaiteelle. Edellisellä vuosisadalla renesanssin tuomia tekniikoita kehitettiin nyt edelleen. Oli olemassa kyky kiinnittää huomiota sisustussuunnittelun yksityiskohtiin.


Turku oli puusepäntaidon keskus. Siellä perustettiin vuonna 1633 puuseppien, maalareiden ja lasittajien yhteinen kilta. Myös muut käsiteollisuuden alat kehittyivät voimakkaasti vuosisadan aikana. Uusien rakennusmateriaalien ja sisustussuunnittelun kysyntä kasvoi, ja laajemmat väestöpiirit tulivat tietoisiksi niistä kolmikymmenvuotisen sodan jälkeen. Lasittajien lukumäärä kasvoi nopeasti, mikä kertoo siitä, että ainakin kaupungeissa ikkunaruudut olivat yleistyneet.


Taidetaonta nousi laadultaan huipputasolle, minkä havaitsee, kun tutkii Turun tuomiokirkon kuoriaitoja, arkkujen jalustoja ja kolkuttimia. Tinasepät kuuluivat arvostetuimpiin ammattilaisiin, sillä tinasta tehtyjen tuotteiden käyttö oli levinnyt laajalle. Yksi suurimmista ammattiryhmistä olivat räätälit, joita oli yhä kasvava joukko, kun pukeutuminen muodin mukaan yleistyi. Pikkukaupungeissa räätälit muodostivat myös suurimman ammattilaisten ryhmän. Yleensä he olivat paikkakuntalaisia, vaikka monilla heistä oli kokemusta myös kiertämisestä maailmalla. He olivat jopa tutustuneet hollantilaiseen muotiin, joka oli pian syrjäyttävä espanjalaisen muodin.


Suutarien kilta perustettiin Turussa vuonna 1624. Kilta taisteli ”suomalaisia suutareita” vastaan. Nämä kiertelivät ympäriinsä, eikä heillä ollut pajaa. On mielenkiintoista huomata, miten konkreettinen kulttuuri tuli moninaisemmaksi ja myös miten uusia käsityöläisiä ilmestyi. Ensimmäinen vaunuseppä toimi Turussa 1650-luvulta lähtien. Myös savenvalajien ja tiiliuunimuurareiden lukumäärä kasvoi. Mestarit olivat enimmäkseen baltteja tai saksalaisia.


Vanhin teollisuuden muoto oli yhä yksilölliset käsityöt, joita valmistettiin joko myyntiin tai omaan käyttöön. Suomalaisen teollisuuden kasvua jarrutti voimakkaasti väestön tapa hoitaa itse jalostustyö. Kuitenkin ensimmäiset yritykset tehtaiden perustamiseksi Suomeen tehtiin 1600-luvulla. Uuteenkaupunkiin perustettiin lasitehdas vuonna 1681, ja se työllisti kaksitoista henkeä: kolme lasinpuhaltajaa, yhden sepän, yhden ”materiaalin keittäjän”, neljä oppipoikaa ja kolme pestattua miestä ja yhden naisen. Neljä vuotta myöhemmin tehdas paloi poroksi eikä sitä koskaan perustettu uudelleen. Vasta vuonna 1743 perustettiin seuraava lasitehdas, Åvik Somerolla.


Myös ensimmäiset rautaruukit perustettiin 1600-luvulla. Maalla oli välttämättömät edellytykset raudan prosessoimiseksi, mutta siltä puuttui suuret malmivarat. Sen sijaan maalla oli vesivoimaa ja halpaa työvoimaa. Tehdasyhteisöllä oli kuitenkin tärkeä merkitys Lounais-Suomen kulttuurielämän kehittymisessä 1600- ja 1700-luvulla. (Gardberg 1979, 183–184.)


Käsiteollisuuden merkitys oli suurempi kaupungeissa kuin maalla. Kaupunkilaisilla oli oma ostovoimansa, ja ammattilaisten tuotos myytiin tietenkin ympäröivän maaseudun aatelistolle ja talonpojille. Isoimmissa kaupungeissa, Turussa ja Viipurissa, oli parhaat käsityötuotteiden markkinat. Jopa näiden kaupunkien kotimaiset markkina-alueet olivat melko laajat. Turku oli suhteellisen hyvin kehittynyt ammattikuntien kaupunki: siellä oli 1700-luvulla noin 50 ammattia, jotka olivat organisoituneet omiksi killoikseen. Ammattilaisten kiltoja oli perustettu Suomessa vain 1600-luvulta lähtien. Kaupungit valvoivat tiukasti kiltoja, jotka pyrkivät turvaamaan mestariensa elinkeinon, takaamaan tuotteiden hyvän laadun ja ehkäisemään ei-hyväksyttyjä ammattikäytäntöjä.


Pienemmissä kaupungeissa kiltojen vaikutus ei ollut niin vahva, koska kaikissa ammateissa ei ollut tarpeeksi mestareita, ja joissain kaupungeissa, joille oli myönnetty vapaus ammatinharjoittamisesta, oli mahdollista työskennellä tietyssä määrin myös ammattikiltojen ulkopuolella. Killat toimivat hyvän ammattitaidon ja laadun takeena. Oppipoikien koulutuksesta huolehdittiin ja heidän taitojaan valvottiin, ennen kuin he saattoivat saada ensin kisällin ja myöhemmin mestarin todistuksen. Järjestelmä toimi eräänlaisena ”makukouluna”. Kisällit saattoivat myös laajentaa näköalojaan matkoillaan ja testata taitojaan. Samalla nämä matkat edistivät uusien muotojen ja teknisten tuotantomenetelmien leviämistä. (Kruskopf 1989, 18–19.)


Oliko suomalaisella 1600-luvun käsityötaiteella kansallinen identiteetti? Laajamittaisella kaupunkien syntymisellä ja ammattikiltojen perustamisella oli tietysti vaikutuksensa. Yhdessä ne loivat perustan käsityötaiteen kehittymiselle edelleen. Erityisesti pitää korostaa sitä vaikutusta, joka oli 1600-luvun virallisten rakennusten rakentamisella. (Lilius 1988, 75.)


Sisustuskoristeiden muuttuessa huomattavasti 1600-luvulla kaupungeissa, samat muutokset näkyivät valistuksen ajan sekä kustavilaisen ajan varakkailla maatiloilla. Erillisiä huonekaluja otettiin käyttöön. Ne olivat puisia esineitä, joiden valmistaminen vaati taitoa. Vanhimmat huonekalutyypit olivat tuoleja, sänkyjen runkoja, joita voitiin levittää tai pidentää, sekä kaappeja. Isoisän kaappikelloja oli valmistettu edellisellä vuosisadalla eri puolilla maata. Hienoimpien maatilojen huonekalujen tuotantoon osallistui myös erityisesti työhön palkattu koristemaalari puusepän tai kaapintekijän lisäksi. Koristemaalarin tehtävänä oli koristella huonekalut sopivin koristein. Vaikutteet värillisiin koristeisiin tulivat enimmäkseen Keski-Ruotsista, ja ne yleistyivät Lounais-Suomessa ja Pohjanmaalla 1700-luvulla. Ne levisivät myös jossain määrin sisämaahan. Veneenrakennusta harjoitettiin käytännössä joka taloudessa rannikkoseuduilla. Suurempien veneiden rakentamiseksi perustettiin erityisiä veneenrakennusjoukkueita. Eräänlaisina veneenrakennuksen sivutuotteina syntyi kirkkolaivoja, joita on säilynyt saariston kirkoissa.


Maaseudulla alkoi näkyä erityisiä käsityöläisryhmiä. Maataloudessa ja myös maatilojen sisustuksessa tarvittiin erilaisia tavaroita. Kaupungeissa voidaan 1700-luvulla puhua jo erikoistuneista tuotantomuodoista. Niinpä työpajoja perustettiin erilaisten tuotteiden valmistamiseksi, ja ensimmäistä kertaa voidaan nähdä, että muuttuvat muodit huomioitiin. Jotkut työpajat toivat jopa maahan puuta, mahonkia ja tammea, ulkomailta huonekalutuotantoaan varten. Kun huonekalujen verhoilu ja tyynyjen käyttö levisivät, palkattiin uusi ammattiryhmä, verhoilijat. (Kruskopf, 1989, 21.)


Vaikka väestö pyrki tavan mukaan voimakkaasti omavaraisuuteen, mikä jarrutti markkinoiden kehittymistä, tulivat ulkomaisetkin tuotteet tutuiksi. Kun ostettiin teollisuustuotteita, merkitse se samalla, että ostettiin mukavuutta. Joissain tapauksissa ulkomaisista tuotteista tuli jopa statussymboleita. Uusien tarpeiden tyydyttämiseksi opeteltiin myös kehittämään käsityötaitoja. Kudottujen tekstiilien tarve kasvoi huomattavasti 1700-luvulla, ja uutena laitteena otettiin käyttöön kehruukone. Kutomistekniikat kehittyivät aluksi aateliston naisten parissa, mutta ennen pitkää myös talonpoikien keskuudessa. Omavaraisissa talouksissa alettiin tuottaa tehokkaasti kankaita ja muita tekstiilejä jopa siinä määrin, että sillä oli tuhoisa vaikutus erikoistuneeseen tekstiilien tuotantoon. Ammattitaitoiset kutojat katosivat lähes kokonaan Suomesta Ruotsin vallan loppupuolella. Tekstiiliteollisuuden valmistajat menivät vararikkoon. (Virrankoski 1980, 242.)


Maaseudulla 1700-luvun käsityöt eivät olleet kovin monipuolisia, vaikka ammattien lukumäärä lisääntyi myös siellä läpi vuosisadan. Ehdottoman enemmistön muodostivat sepät, räätälit ja kuparisepät. Kun maaseutu vaurastui, myös käsityötuotteiden tarve kasvoi, ja täten omavaraisuus vähitellen väheni. (Virrankoski 1980, 243.)


Ammattimiehet seurasivat myös innokkaammin muodin trendejä. Gardberg mainitsee kaikkein tärkeimpänä esimerkkinä hopeasepät. Hopeisten käyttötavaroiden tarve kasvoi nopeasti, ja hopeasepillä oli yhä enemmän työtä. Hopeasepät syrjäyttivät vähitellen taiteellisuudessa tinasepät, jotka olivat alkaneet merkitä tuotteitaan jo 1694, eivätkä heidän tuotteensa menneet enää yhtä hyvin kaupaksi kuin ennen. Lasi-, porsliini- ja fajanssituotteet kilpailivat hopean lisäksi tinan kanssa. Kuitenkin jotkut tuotteet, esimerkiksi lautaset ja kyntteliköt tehtiin tinasta 1800-luvulle asti.


Savenvalajien lukumäärä alkoi myös kasvaa 1700-luvun kovien sotavuosien, ison vihan, jälkeen, ja he perustivat oman kiltansa Turkuun vuonna 1738. Turku oli itse asiassa tärkein käsityökeskus, jossa oli melkein 200 ammattitaitoista mestaria vuosisadan jälkipuoliskolla. Siellä oli noin kymmenen kulta- ja hopeaseppämestaria, kun lukumäärä Helsingissä oli tuohon aikaan viisi. Erityisesti hopeasepät olivat korkeatasoisia mestareita jopa kansainvälisellä mittapuulla tarkasteltuna, ja heidän työnsä oli koristeellisen laadukasta. Porsliinia ja fajanssia tuotiin vielä maahan, mutta tuohon aikaan lasia tuotettiin Suomessa.


Ruotsin vallan päättyessä Suomi kuului Euroopan eristyneimpiin ja köyhimpiin maihin. Tilanne ei muuttunut merkittävästi, kun 1800-luvun puoliväli lähestyi. (Kaukiainen 1980, 484.) Vaikka Eurooppa oli kauan ollut kehityksen kärjessä, voidaan väittää, että väestön jatkuva muuttoliike kaupunkeihin 1700-luvulla oli myös luonut maassa varman pohjan taiteiden ja käsityön synnylle – sanan nykyaikaisessa merkityksessä. Uusia tuotteita otettiin käyttöön aiempaa nopeammin, esimerkiksi huoneiden kalustaminen oli runsaampaa. Lipastoja nähtiin 1730-luvulta lähtien. Barokin aikana suuret kaapit olivat olleet hallitsevia huonekaluja, mutta ne muutettiin vähitellen käytännöllisemmiksi lisäämällä laatikoita alaosaan. Kun yläosa myöhemmin poistettiin, lipasto oli saanut muotonsa. Myös tuoleja oli enemmän, ja ne saivat tärkeän täydennyksen rokokoon aikana, sohvan, joka valmistettiin puisena huonekaluna. Siinä oli irrotettavat tyynyt sekä käsinojilla että selkänojassa.


Riittävä valaistus järjestettiin 1700-luvun huoneisiin. Lasi oli kuitenkin yleistynyt melko lailla Turussa ennen tätä, mutta virkamiehet Keski-Suomessa eivät saaneet ikkunanpuitteita ennen kuin vuosisadan puolivälissä. Maaseudulla ikkunanpuitteet olivat vielä harvinaisuus 1800-luvun alussa. Vierashuonetta kutsuttiin usein ”lasihuoneeksi”, koska se oli ainoa huone, johon oli varaa asentaa lasi-ikkunat. (Gardberg 1979, 312–314.) Kustavilaisella ajalla huonekorkeus edustavassa porvaristalossa kasvoi kahdesta ja puolesta metristä kolmeen metriin ja jopa ylikin. Näin huoneiden tilavuus lisääntyi, ja huoneiden sijoittelua parannettiin leventämällä oviaukkoja ja ottamalla käyttöön pariovia.


Huonekorkeuden kasvusta seurasi yleinen valoisuus ja sisustuksen värien pehmeneminen. Ikkunoista tehtiin myös korkeampia. Todellinen vallankumous oli Liliuksen mukaan uudentyyppinen tiiliuuni, jossa oli kiertävä savunkierto. Sen kehitti pääintendentti Cronstedt hallituksen tilauksesta vuonna 1767 ja se oli hyvin tunnettu Suomessa jo 1770-luvulla. Se piti asuntojen lämpötilan riittävän tasaisena jopa talviaikana, ja yhdellä iskulla Suomesta tuli Euroopan paras lämmitystalous Kärjen mukaan. Jopa Gustaf Mauritz Armfelt muisteli tiiliuunia, eläessään suurlähettiläänä Napolin viileässä talvessa. (Kärki 1988, 149–150.)


Huomattavia muutoksia oli tapahtunut 1800-luvulle tultaessa kotien sisustuksessa, ja kehitys jatkui läpi autonomian ajan. Maaseudun agraarielämästä periytyneet yksinkertaiset sisustukset muuttuivat porvarillisiksi sisustuksiksi, ja keskiluokka alkoi myös seurata yhä enemmän ulkomaisia esimerkkejä kalustaessaan kotejaan. Koti täyttyi huonekaluista ja koriste-esineitä ja tekstiilejä käytettiin uusiin koristetarkoituksiin. Kun koteja alettiin myös koristaa kukilla ja ruukkukasveilla, syntyi uusia mahdollisuuksia seuraelämään 1800-luvun porvarillisissa kaupunkiympäristöissä. Luotiin salonkeja, joissa otettiin vastaan vieraita. Oppineen sivistyneistön ja musiikkiharrastuksen kehittymisen myötä, kirjahyllyt ja soittimet – erityisesti piano eri muodoissaan – saivat osansa ja paikkansa kotien sisustuksessa. Ikkunoihin ripustettiin verhot. Niillä oli kahtalainen tehtävä: suojella vedolta ja estää ihmisiä näkemästä sisään iltaisin.


Keinovalaistus alkoi öljylampuilla, mutta 1800-luvun puolivälin jälkeen tulivat kaasuvalot ja vuosisadan lopulta lähtien tuli sähkö käyttöön. Kodeissa oli mahdollista jatkaa askareiden parissa tai seurustella myöhään illalla jopa talvella. (Kruskopf 1989, 27.)


Autonomian ajan alussa ei voida puhua mistään suomalaisesta taide- tai käsityötyylistä tai edes yleisistä suuntaviivoista. Mutta Suomi ei ollut vain takametsien maaseutua, vaikka maassa oli suuret tuloerot ja keskimääräinen tulotaso oli matala. Omavaraisuus vallitsi ja ihmisten enemmistö työskenteli maataloudessa. Tuottavuus oli matala, oli vaikea löytää pääomaa, ja väestönkasvu jatkui suhteellisen nopeana. Maassa oli pitkälle kehittyneitä saarekkeita, kaupunkeja, joista esimerkiksi pääkaupunki, jossa oli yliopisto, alkoi edustaa ”eurooppalaista” kulttuuritasoa. Pohjanmaan rannikkokaupungeissa talouselämän taso oli itse asiassa korkea: siellä rakennettiin huipputasoisia laivoja. Suomella oli myös suhteellisen hyvin kehittynyt hallinto- ja oikeusjärjestelmä sekä kirkko, joiden asenteita voisi luonnehtia uudistusmielisiksi. Kaupungin ja maaseudun välillä – ja samoin ylempien yhteiskuntaluokkien ja tavallisen kansan välillä – oli juopa, mutta se ei ollut ylitsepääsemätön.


Yleisen koulutuksen perustaso oli myös kohtuullinen. Kun kansallisuusaatteet alkoivat saada jalansijaa autonomian ajan Suomessa, osa koulutetusta luokasta alkoi tuntea solidaarisuutta tavallisia ihmisiä kohtaan. Autonomian suojassa Suomen oma hallinto pyrki kehittämään maan taloutta. Itse asiassa nähtiin, että valtiolla oli ratkaiseva osa kulttuuri- ja taide-elämän kehittäjänä. Ulkomaiset valmistajat eivät pitäneet erityisen kannattavana perustaa tehtaita Suomeen. Oma koulutettu luokkamme piti samoin Suomea köyhänä maana, jolla ei ollut paljonkaan menestymisen mahdollisuuksia. Pettuleipä ja satojen menetys olivat yhä tavallinen ilmiö. (Kaukiainen 1980, 484–486.)


3.1.4 Koulutuksen taustaa


Taideteollisuuden johtohahmot kouliintuivat ennen vanhaan elämän koulussa. He olivat ammattilaisia, joiden luontaiset lahjat ja johtajan ominaisuudet antoivat heille edellytykset oppia ammattinsa paremmin kuin muut. Samaan aikaan heidän taitonsa kasvoivat tehtävien myötä ja näin kehitys oli mahdollista. Henkilökohtaisen ohjauksen avulla ja myöhemmin myös antamalla kirjallisia ohjeita jälkipolville nämä mestarit siirsivät tietonsa seuraaville sukupolville.


Euroopan kaupunkikulttuurissa taitavat ammattilaiset muodostivat suljettuja kiltoja, joihin pääsi jäseneksi käytännön työn kautta ilman mitään erityistä koulun opetusta. Mestarit kokosivat ympärilleen oppilaita, jotka olivat innokkaita oppimaan, ja näin syntyi kouluja, joissa saattoi kouluttautua useampaan kuin yhteen ammattiin. Tällä tavoin eri ammattilaisten ja käsityöläisten oli mahdollista vaikuttaa hedelmällisesti toisiinsa, ja tämän vuorovaikutuksen seurauksena taiteet ja tieto sekä tekniikat kehittyivät merkittävästi.


Ensimmäiset suomalaiset killat perustettiin Turussa 1620-luvulla. Kiltajärjestelmän tavoitteena oli paitsi turvata asiakkaalle hyvä ja kelpo työ, myös suojella ammattia ja sen harjoittajien tuloja. Tämä turvattiin sillä, että varmistettiin, ettei kukaan päässyt mestariksi, ellei esitellyt työnäytettä, jonka ammattikilta hyväksyi oppipoika- tai kisälliajan jälkeen.


Heikkisen mukaan älyllisen kulttuurin ja koulutuksen edellytykset ovat käyneet Suomessa läpi kolme ratkaisevaa käännekohtaa. Ensimmäinen tapahtui nykyisen vuosituhannen alussa. Tuolloin ruotsalaiset ja Rooman kirkko laajensivat valtakuntaansa Suomeen asti ja kirjanoppineisuuden aika alkoi myös täällä. Toinen käännekohta ajoittuu modernin tai uuden ajan alkuun. Ruotsin kansallisvaltion synty muutti älyllistä kulttuuria ja erityisesti koulutuksen tavoitteita, ja valtion koulut suuntautuivat kouluttamaan pappeja ja valtion virkamiehiä.


Koulutuksen vaikutus sitä vastoin pysyi vähäisenä talouselämässä. Käsiteollisuudessa, jossa vaadittiin todellista ammattitaitoa ja kapeaa teollisuuden kenttää, vallitsi kiltajärjestelmä ja se myös määritteli ammatillisen koulutuksen – jos sellaisesta voi puhua – yleiset puitteet. Ammattikiltojen säännöt suojelivat käsitöitä asettamalla ehdot, joiden puitteissa ammattia voi harjoittaa. Killat ja käsiteollisuustuotteiden heikko kysyntä pitivät ammattimiesten lukumäärän melko pienenä siihen asti, kunnes teollistuminen aiheutti ”räjähdyksen” talouden rakenteissa 1800-luvun lopulla. Vastaavasti voidaan puhua 1800-luvusta kolmantena kulttuurin ja koulutuksen käännekohtana. Juuri ennen Veistokoulun perustamista ja heti sen jälkeen, talouselämä alkoi monipuolistua ennen kuulumattomalla tavalla. Uudet ammatit vaativat tietoa ja tiedon tarve alkoi kasvaa myös perinteisissä ammateissa. (Heikkinen 1972, 141 ja 189.)


3.1.5 Uusi ilmiö


Teknillinen tutkimus oli itse asiassa pitkän aikaa osa käsiteollisuutta ja uudet keksinnöt syntyivät vahingossa. Uusi, huomattava vaihe teknillisen tutkimuksen historiassa alkoi 1700-luvulla, kun luonnontieteet alkoivat tarjota hyödyllistä tietoa luonnosta ja sen ilmiöistä. Silloin tuli mahdolliseksi tutkia järjestelmällisemmin, kuin aikaisemmin, teknisten ongelmien ratkaisemista. Tekninen tutkimus alkoi siten luottaa tieteeseen; nämä kaksi olivat sitoutuneet toisiinsa.


Tieteellistä tutkimusta ei sovellettu johonkin määriteltyyn aiheeseen, vaan objektiiviset havainnot toivat tietoa, jota sitten voitiin käyttää empiirisesti todettujen tieteellisten teorioiden luomiseksi. Tekninen tutkimus oli sitä vastoin suunnattu suoraan johonkin selkeästi määriteltyyn aiheeseen, ja etsi ”ratkaisumalleja erityisiin tutkimusaiheisiin”. Ongelmien ratkaisu yhdisti tieteen ja teknologian. Tieteellinen tutkimus tarvitsi myös teknisiä työkaluja havaintojen tekemiseen ja tutkimusmateriaalin analysoimiseen. Teknologia alkoi puolestaan käyttää tietoa, jota tiede tuotti määritellessään materiaalien, rakenteiden tai ilmiöiden fysikaalisia tai kemiallisia ominaisuuksia. (Michelsen 1993, 10–11.)


Järjestäytynyt tekninen tutkimus alkoi siten kehittyä uudeksi yhteiskunnalliseksi ilmiöksi, ja samoin alkoivat kasvaa teknisen koulutuksen vaatimukset. Turun Akatemiassa oli mahdollista seurata tieteen kehitystä Euroopassa 1700-luvulla. Aktiivinen valistuksen aika toi julki huomattavan määrän tohtorinväitöskirjoja ja muita tutkimuksia, jotka käsittelivät Suomen maa- ja metsätalouden ongelmia ja käsiteollisuuden taloutta. Suomi ei kuitenkaan 1700-luvulla kyennyt juurikaan hyödyntämään oppineiden tuottamaa tietoa. Maassa oli vain muutama kaivos ja rautaruukki, lasi-, tupakka- ja sokeritehdas sekä saha, ja ne olivat melko pieniä ja teknisesti katsoen vaatimattomia.


Ammattikoulutuksen hidas kasvu ei kuitenkaan johtunut siitä, että olisi puuttunut suunnitelmia sellaisesta koulutuksesta. Koko ammattikoulutuskenttää koskeva koulutusohjelma esiteltiin 1800-luvun alussa. Suunnitelman takana oli Suomalainen talousseura, jolle ammattikoulutus oli tärkein koulutuksellinen ongelma. Vuonna 1802 Turun Akatemian kemian professori Johan Gadolin (1760–1852), yksi talousseuran perustajajäsenistä, teki ensimmäisen huomionarvoisen ehdotuksen ammattikoulutuksen järjestämiseksi Suomessa. Hän oli huomattavan tunnettu Euroopassa ja oli myös opiskellut ulkomailla ammatillisen koulutuksen organisointia.


Gadolin pohti suunnitelmassaan, mitä teollisuuden aloja pitäisi suosia Suomessa, ja mitkä olivat esteet talouselämän kehittymiselle Suomessa. Tämän professorin mielestä suurin este oli se, että teoria ja käytäntö oli erotettu toisistaan. Menestyäkseen teollisuus tarvitsi toimintakenttänsä syvää tieteellistä tietoa, jota voitiin saada vain kouluttautumalla. Pitäisi rakentaa ammattikoulujen järjestelmällinen verkosto. Kouluja pitäisi perustaa esimerkiksi kehruu- ja kutomoteollisuutta, värjäys- ja värien- valmistusteollisuutta, puuteollisuutta, villa-, nahka-, rakennus- ja valimoteollisuutta sekä kone-, savi- ja porsliiniteollisuutta ja kemian teollisuutta varten. Koulutuksen pitäisi olla mahdollisimman monipuolista kullakin alalla. Rakennusalan oppipojan pitäisi tutustua kiven leikkaamiseen ja murskaukseen, kalkinpolttoon ja lasinmurskaukseen sekä varsinaiseen rakennustyöhön piirustuksia myöten.


Professori Gadolin ehdotti, että kouluja pitäisi perustaa pääasiassa maaseudulle. Osan kustannuksista voisi kattaa koulussa valmistettujen tuotteiden myynnillä. Jotta kouluihin saataisiin päteviä opettajia, opettajankoulutus pitäisi aloittaa. Akatemian professorit ja muut opettajat toimisivat neuvonantajina perustettavassa seminaarissa. (Heikkinen 1983, 95–96.). Gadolinin ehdotus ei onnistunut murtamaan sääty-yhteiskunnan koulujärjestelmää, joka säilytti peruspiirteensä 1800-luvun loppupuolelle asti. Vasta silloin rakenteet alkoivat murtua, ja edessä oli muutos, joka koski kaikkia koulutuksen tasoja. Aluksi huomioitiin vain sivistykseen perustuvien koulujen tarpeet, ja ammatilliset ja tekniset koulut tulivat vasta toisella sijalla.


Ero Ruotsista, joka tapahtui vuonna 1809, katkaisi luonnollisesti poliittiset suhteet ja ennen kaikkea taloussuhteet, ei yhdellä iskulla mutta vähitellen. Ero oli täydellinen vasta Krimin sodan jälkeen 1850-luvun puolivälissä. Ruotsissa ammattikoulutuksen kehittäminen eteni itse asiassa samaan suuntaan kuin Suomessa, mutta laajemmassa mittakaavassa ja monipuolisemmin.


Ei Turun Akatemiassa tehty tutkimus eivätkä talousseuran tavoitteet onnistuneet tuottamaan mitään näkyviä tuloksia. Akatemia näytteli yhä melko tärkeää osaa suomalaisessa yhteiskunnassa, ja sen ansioksi voidaan lukea se tosiasia, että länsieurooppalaisen kulttuurin vaikutus jäi pysyväksi Suomessa.


Liittäminen osaksi Venäjää ratkaisi kulttuurin kehittämissuunnan autonomisessa Suomessa. Helsingistä kehittyi tieteen ja sivistyksen keskus suuriruhtinaskunnassa. Keisarillinen Aleksanterin-Yliopisto ei kuitenkaan suoraan jatkanut Turun perinteitä, vaan uusi yliopisto koulutti valtion virkamiehiä suuriruhtinaskuntaa varten. Luonnontieteet – teknologiasta puhumattakaan – olivat sivuosassa Aleksanterin-Yliopistossa oikeustieteelliseen ja humanistiseen koulutukseen verrattuna. (Michelsen 1993, 34.)


Uusi liitto Venäjän kanssa pakotti suomalaiset valitsemaan ”tieteellis-poliittisen” linjan, joka erosi läntisten teollisuusmaiden linjasta. Länsi-Eurooppa ja Yhdysvallat tukivat taloudellisesti teollisuusyhteiskuntaa kehittämällä luonnontieteiden ja tekniikan koulutusta sekä tutkimusta, kun taas Keisarillisen Aleksanterin Yliopiston täytyi panostaa virkamiesten koulutukseen. Yliopisto pysytteli välimatkan päässä talouselämästä ja teollisuudesta, koska yliopiston, joka koulutti valtionvirkamiehiä, ei tarvinnut solmia yhteistyöyhteyksiä niiden kanssa. Oli tärkeämpää vahvistaa hierarkkista ja byrokraattista yhteiskuntajärjestystä.


Teollisuuden oli varhaisvaiheessaan etsittävä tarvitsemaansa tietoa ja teknologiaa ulkomailta, koska tieteen ja teollisuuden välillä ei ollut olemassa yhteiskunnallisia etuoikeuksia aktiiviseen yhteistyöhön Suomessa. Aikalaiset ovat väittäneet, että Suomesta puuttui teollisuudenaloja, jotka olisivat panneet käyntiin tieteellistä ja teknistä tutkimusta. Michelsen ei kuitenkaan pidä tätä selitysmallia riittävänä. Teollinen kehittyminen edisti itse asiassa tutkimusta, mutta esimerkit teollistuneista länsimaista ”osoittavat, että kyseessä oli kaksisuuntainen ilmiö”. Tieteellinen ja tekninen tutkimus sekä uudistukset yliopistoissa oli aloitettu jo ennen suurimittaisen teollistumisen varsinaista läpimurtoa. Tutkimuksen avulla, ja tiedemiehiä kouluttamalla, luotiin tietovaranto, joka toimi perustana teollisuustuotannon uudistamiselle, laajentamiselle ja kehittämiselle. Samalla tavoin esimerkit Saksasta ja Yhdysvalloista osoittavat, että teollisuuden alat tukivat taloudellisesti yliopistojen ja teknisten yliopistojen opetusta ja tutkimusta, koska tutkimus tarjosi selkeän edun hankkeille. Pitkälle kehittynyt teollisuus ei siten luonut tutkimusta, vaan tiede ja teollisuus kehittyivät ajallisesti rinnakkain länsimaissa. (Michelsen 1993, 35.)


Ruotsi, joka oli kärsinyt pahoja takaiskuja Napoleonin sodissa 1800-luvun alussa, omaksui kuitenkin lännen teollistuneiden maiden tiedepolitiikan. Ruotsin Kuninkaallinen tiedeakatemia Tukholmassa oli niin muodoin tukenut tieteellistä tutkimusta, ja tekninen peruskoulutus alkoi vahvistua koko maassa. Ruotsin koulutusjärjestelmä kykeni tarjoamaan riittävän määrän ammattitaitoisia työntekijöitä teollisuudelle. (Michelsen 1993, 35.)


3.1.6 Uudistusten pohja rakentuu


Keisari Nikolai I kuoli vuonna 1855 kesken Krimin sodan. Hänen poikansa ja kruununperijä, Aleksanteri II (1855–81) oli saanut siviilikoulutuksen ja oli myös ”muutenkin lempeämpi”. (Jutikkala & Pirinen 1966, 259.)


Suomen hallintojärjestelmän henkinen pohja alkoi vähitellen muuttua. Suuriruhtinaskunnan kenraalikuvernööriksi Aleksanteri II nimitti baltin – saksalaisen kreivi F.W. von Bergin, joka oli tarmokas, mutta määräilevä mies. Hän oli tullut Suomeen vuonna 1854 Menchikovin apulaiseksi ja jo seuraavana vuonna hänet nimitettiin kenraalikuvernööriksi. Kreivi von Berg oli tullut huomatuksi diplomaattisissa ja sotilaallisissa tehtävissä Nikolai I:n aikana. Hän oli tottunut mielivaltaiseen järjestelmään ja yritti jatkaa samaa linjaa Suomessa, mutta hän työskenteli myös maan talouselämän ja sen kehittämisen eduksi.


Keisari Aleksanteri II ehdotti Suomen senaatille 24.3.1856 laajaa uudistusohjelmaa, joka merkitsi käännekohtaa maan talouselämälle: käytännön toimet, elämä ja yritykset, alkoivat orastaa sen suojissa. Keisari antoi senaatille tehtäväksi ehdottaa sopivimmat keinot maan talouselämän kehittämiseksi. Seuraavien vuosikymmenien aikana tehdyt toimenpiteet pohjautuivat suurelta osin tähän keisarin esittämään ohjelmaan. Hänen vierailunsa jälkeen senaatti alkoi toimia tämän päämäärän mukaisesti. Talousosastossa keskusteltiin kauppaa ja teollisuutta koskevista kysymyksistä, kun taas muita asioita käsiteltiin täysistuinnoissa. (Alf-Halonen 1954, 230.)


Snellman nimitettiin yliopiston professoriksi vuonna 1858. Samana vuonna Uno Cygnaeus lähetettiin ulkomaille tutustumaan yleiseen koulutukseen, jotta saataisiin yleinen kansankoulutustyö käyntiin. Ensimmäinen suomenkielinen oppikoulu perustettiin Jyväskylään, ja asetuksella määrättiin, että suomen kieltä käytetään suomenkielisten kuntien kokouksissa. Bergin aloitteesta Suomalaisen Kirjallisuuden Seuralle annettiin vuosittain rahallinen tuki keisarin käteisvaroista, ja vuonna 1860 sensuurimääräys suomen kielen käyttöä vastaan vihdoin kumottiin. Snellman, joka oli nimitetty senaatin talouskomitean johtajaksi vuonna 1863, onnistui saamaan keisarin allekirjoittamaan kieliasetuksen Parolan sotilasleirissä, mikä fennomaaneille merkitsi ”suurinta mahdollista voittoa ajan oloissa”. (Jutikkala & Pirinen 1966, s. 260.)


Suomen talouselämässä tapahtui huomattava käänne. Teollisuusyritykset kasvoivat voimakkaasti ja paikalleen pysähtynyt maatalousyhteiskunta, joka oli vain ajelehtinut ajan mukana, alkoi hoiperrella eteenpäin. Kun teollistuminen jatkoi riemukulkuaan ja maailman markkinat avautuivat, käsityöläismestareiden asema tuli yhä kestämättömämmäksi. He olivat kyenneet tyydyttämään paikallisia tarpeita, mutta olivat juuttuneet paikoilleen taloudellisiin ja yhteiskunnallisiin kaavoihinsa. (Alf-Halonen 1954, 221.)


Teolliset toiminnot Suomessa osoittivat elpymisen merkkejä, ja taloudellinen nousu oli nähtävissä. Toivo kasvoi suuren tavoitteeseen, liberalismin, teollisuuden ja kaupan täydellisen vapauden läpimurrosta, kun muu Eurooppa ja jopa Ruotsi olivat jo vapauttaneet itsensä keskiaikaisen ammattikiltasäännöstön kahleista. (Alf-Halonen 1954, 263.)


Joulukuussa 1859 julkaistun käsityötä ja teollisuutta koskevan määräyksen johdannossa sanottiin, että uudistuksen askelia ei ollut otettu vain teollisuuden hyväksi, vaan myös sitä päämäärää varten, että maan väestölle annetaan mahdollisuudet ansaita elantonsa käsityöllä ja kotiteollisuudella, jotka olisivat laillisia ammatteja. Tässä vaiheessa kaupunkien ammattimiesten enemmistö jätettiin kiltasääntöjen piiriin. On kuitenkin tärkeää, että kaikki ammattimiehet, pois lukien kultasepät, hopeasepät ja tinasepät, saivat nyt asettua toimimaan maaseudulla sillä ehdolla, että he eivät sijoittuneet kahta suomalaista mailia ( 1 maili = 10 km) lähemmäksi kaupunkia. Uusi määräys astui voimaan tammikuun ensimmäisenä päivänä vuonna 1861.


Kiltajärjestelmän osittaista muutosta tervehdittiin yleensä helpottunein tuntein – määräys poisti tosiaankin jossain määrin esteitä talouden vapaalta kehittymiseltä, ja samaan aikaan se auttoi ratkomaan maaseudun ongelmia. (Alf-Halonen 1954, 274–277.) Vaikka uudistus oli vain osittainen, se oli kuitenkin ratkaiseva askel koulutuksen uudistamiseksi. Kouluorganisaationa kiltajärjestelmä, näennäisestä menestyksestään huolimatta, oli Suomessakin rappeutunut, mikä näkyi oppipoikien ja kisällien usein epätoivoisissa koulutus- ja elinoloissa. (Alf-Halonen, 278.) Vaikka huomattava määrä käsiteollisuudesta pysyi kiltajärjestelmän sääntöjen piirissä, ja vain jotkut vähemmän tärkeät ammatit vapautettiin sääntöjen paineesta, perusta koulutusalan uusille ideoille oli luotu. Käsiteollisuus- ja teollisuustyöläisten ammattitaidosta oli nyt pidettävä huolta uudella tavalla, ja työ tehtaissa vaati uudentyypistä ”suojelua”. Kauppa- ja teollisuuslaki, joka annettiin 24.5.1879, poisti lopulta kiltajärjestelmän.


3.1.7 Suuret nälkävuodet ja rakennemuutos


Vuosien 1863 ja 1864 valtiopäivien jälkeen vallitsi yleinen liberalistinen optimismi ja toiveet valoisammasta tulevaisuudesta. Mutta Suomea kohtasi silloin suuri katastrofi: viimeiset esiteollisuuden kuolinkouristukset ja suuret nälkävuodet 1866–1868. (Turpeinen 1986, 231.)


Vuonna 1865 sadot olivat huonot, ja kun satoi liikaa seuraavana vuonna, kerjäläislaumat alkoivat liikkua ympäriinsä ja levittivät tarttuvia tauteja. Seuraavana vuonna sadot epäonnistuivat täysin, ja kurjuus iski maahan erityisesti talvella 1868. Ihmisjoukot maan pohjois- ja itäosista vaelsivat hakemaan apua vauraammilta seuduilta. Suomalainen murhenäytelmä oli todellisuutta. Turpeinen luokittelee kuitenkin epäonnen yhdeksi perinteisistä kuolinkouristuksista, jotka kuuluivat takapajuiseen Suomeen. Suomi oli vuonna 1860 vielä enemmän maatalousmaa kuin monet muut esiteollisen ajan Euroopan maat.


Kaupunkilaitos oli melko heikosti kehittynyt Suomessa. Monissa länsimaissa teollistuminen oli sitä vastoin muuttanut väestörakennetta 1700-luvun alusta alkaen. Uutena piirteenä kuvaan oli myös tullut maastamuutto Amerikkaan. Turpeinen näkee esimerkiksi Irlannin 1840-luvun katastrofin erilaisena verrattaessa Suomen suureen tuhoon ja tragediaan 1860-luvun lopulla. Maastamuutto kaukaiseen Amerikkaan – tai edes naapurimaihin – ei tullut kysymykseenkään 1860-luvun kriisistä pelastumiseksi. (Turpeinen 1986, 231.) Valtiovalta teki tilanteessa parhaansa. Se yritti varustaa kolme pohjoisinta maakuntaa viljalla ja siemenellä, mutta onnistui vain osittain. Pääponnistus järjestää yhteiskunnan työtä tehtiin myös kolmessa pohjoisessa maakunnassa. Viranomaiset yrittivät sitoa ihmisiä työllä vähentääkseen kerjäläisvirtaa vaeltamasta etelään, mutta onnistuivat vain vähäisessä määrin myös tässä, ja monista työpaikoista tuli samalla pesäkkeitä, joissa tarttuvat taudit levisivät. Näin tapahtui etenkin etelän suuressa yrityksessä rakentaa rautatie Riihimäen ja Pietarin välille. Tämä työ alkoi alkukeväästä vuonna 1868.


Syksyllä 1867 valtiovalta yritti ratkaista kerjäläisongelman sitomalla ihmiset kotitiloihinsa. Tiloja köyhille, joissa oli tarjolla erilaisia töitä, erityisesti käsitöitä, tuli perustaa. Valtiovalta suunnitteli, että siellä tuotetut käsityöt voitaisiin viedä ulkomaille ja täten samalla auttaa heitä, joilla oli taloudellisia ongelmia. Mutta suunnitelma epäonnistui. (Turpeinen 1986, 234.)


Katovuosilla oli suuri vaikutus siihen, että koulu-uudistusta saatiin tönäistyä eteenpäin. Lainlaadintaa oli myös jatkettava. Yksi tärkeimmistä päätöksistä, joita valtiopäivien istuinnoissa käsiteltiin ja päätettiin 1860-luvulla, oli kirkollinen oikeus. Kirkollista oikeutta koskevia kysymyksiä oli jo otettu esille vuosien 1863 ja 1864 istunnoissa, ja ne näyttivät vaativan pikaisia ratkaisuja – erityisesti kouluhallinnon erottaminen kirkkohallinnosta. Vuoden 1867 istunnossa kirkollinen oikeus saatettiin itse asiassa voimaan. Uusi laki, johon sisältyi uskonnonvapaus, astui voimaan 6.päivänä helmikuuta vuonna 1869. Samalla säädettiin asetus opetushallituksen perustamisesta. Kun muut tärkeät lainlaadinnan tulokset, uusi valtiopäivälaki ja uusi päätös Ritarihuoneesta astuivat myös voimaan huhtikuussa 1869, paljon tärkeitä lakeja oli laadittu ja siten luotu ratkaisevan uusi perusta kansakunnan kehittämiseksi erityisesti lainsäädännön avulla. Tähän sisältyi myös kehitystyötä, jota tehtiin hyvin vaikeassa tilanteessa ja joka valmisti maaperää uudenlaisen koulutusjärjestelmän kehittymiselle 1870-luvulla. (Osmonsalo 1964, 191, 199–204.)


Ahkera 1860-luvun lakien laadinta, jota tehtiin liberalistisessa hengessä, kohdistui monille yhteiskuntaelämän aloille. Koulutukselle luotiin uusi perusta ja kauppa, merenkulku ja teollisuus vapautuivat vähitellen valtiovallan holhouksesta. Valtiovalta laski tulleja ja askel otettiin kohti vapaakauppaa. Mutta tärkein tosiasia oli, että koulut voivat nyt työskennellä vapaina kirkon valvonnasta. (Jutikkala & Pirinen 1966, 264–265.)


Teollisuus alkoi laajentua vauhdikkaasti poliittisten uudistusten tukemana. Vanhat tekstiilitehtaat, rautaruukit, vesisahat ja paperitehtaat saivat seurakseen höyrysahat, sellu- ja paperitehtaat ja mekaaniset tehtaat. Tekninen taito oli kuitenkin vähäistä, ja koneiden käyttökuntoon saattaminen, huollot ja korjaukset osoittautuivat vaikeiksi ongelmiksi. Teknisiä asiantuntijoita tuotiin ulkomailta, mutta vierastyövoima oli kallista ja epävarmaa. Suurina nälkävuosina 1866–1868 taidon ja tiedon puute iski Suomeen tyhjästä, ja erityisesti suomalaisen maatalouden rakenteiden kapeus ja yksipuolisuus kävi ilmeiseksi. Maasta puuttuivat tehokkaat kuljetus- ja jakelujärjestelmät sekä tekninen koulutus, joka oli pysynyt melko matalalla tasolla, ei ollut tarjonnut teollisuuden infrastruktuurille riittävästi kehitystä. Niinpä oli käynnistettävä välittömät toimet.


Täysistuinnoissa vuonna 1867 keskusteltiin nälänhädän syistä ja tulevista toimenpiteistä. Aateliston kokouksessa N.C.Nordenskiöld ehdotti, että uusi tekninen koulu muutettaisiin polytekniseksi opistoksi. Suuriruhtinaskunnan taloudelliset vaikeudet, erityisesti nälänhätä, olivat osoittaneet, että teollisuus ei kyennyt vastaamaan siihen kohdistettuihin odotuksiin. Ongelmana oli yksinkertaisesti ammattitaitoisten työntekijöiden ja esimiesten puute. Maa- ja metsätalouden nopea elpyminen vaati välittömiä toimia, ja maassa oli oltava ammattitaitoisia työntekijöitä. Kaikki säädyt ottivat ehdotuksen hyvin vastaan, mutta kesti vielä viisi vuotta ennen kuin ylemmän tason tekninen koulu perustettiin maahan. (Michelsen 1993, 36 ja 39.)


Perusta, jolla kehittää teknistä koulutusta oli luotu. Viestintä tieteen ja teknologian välillä oli aloitettu, mutta suomalaista teollisuutta ei voitu luoda vain tämän varaan. Oliko unohdettu, että tarvittiin lisää tietoa esteettisen tietotaidon siirtämisen hallitsemiseksi? Olisiko mahdollista rakentaa riittävän laadukas tutkimus- ja koulutusjärjestelmä tätä muuta tietoa varten? Carl Gustaf Estlander lähestyi asiaa tämän ongelmajoukon pohjalta, ja nämä kysymykset heijastuivat myös perusteilla olevan Veistokoulun opintosuunnitelmassa.


Vuoden 1862 ja suurten nälkävuosien 1866–1868 kautta Suomen talouselämän alkukantainen tila erityisesti maataloudessa tuli selvästi esiin. Maanviljelijöiden ammatillisia ja taloudellisia taitoja oli parannettava, ja erityistä huomiota piti kohdistaa kotimaisten tuotantomarkkinoiden rakentamiseen. Teollisuuden oli kyettävä tarjoamaan uusia tapoja ansaita elanto.


Nälänhädällä oli moninkertainen vaikutus kehitykseen. Snellman huomauttaa artikkelissaan Finlands Allmänna Tidning -lehdessä elokuun 28 päivänä vuonna 1867, että kaikki kannustus tuottaa käsiteollisuustuotteita on turhaa, jos siihen ei liity tietoa siitä, missä ja millä hinnalla niitä voidaan myydä. ”Tarjotkaa vakaa hinta rajoittamattomalle määrälle tuotteita, hinta, joka voi taata tuottajalle vähintään niukan elannon, silloin kannustamisella on se tulos, jota siltä toivotaan.” Mistä sitten kotiteollisuuden luominen ja harjoittaminen riippuu? Tietenkin kauppiaista – erityisesti vientikauppaa harjoittavista. Snellman valittelee, että liikemiesten keskuudessa on tässä mielessä liian vähän yritteliäisyyttä. Pääsyynä pidetään pääomien puutetta. Snellmanin mielestä pääsyy on ammattitaidon puute. Ilman taitoa pääoma on hyödytöntä. Siellä missä on taitoa, siellä saadaan pääomaa.


Teollisuusomistaja A.W.Wahren lähetettiin Englantiin valtion kustannuksella etsimään uusia ulkomarkkinoita suomalaisille kotiteollisuustuotteille. Otto Alftanille, joka oli Oulun (Uleåborg) kuvernööri, annettiin tehtäväksi tutustua uusimpiin sopiviin työmenetelmiin ja keinoihin löytää kysyntää Suomen kansan yksinkertaisimmille kotiteollisuuksille. Moni ennakkoluulo hävisi nälänhädän myötä. ”Ihmisistä tuli suopeampia kuuntelemaan hyviä neuvoja ja ohjeita nälän kovassa kurimuksessa. Siten ahdingon aika, vaikkakin se merkitsi kovia koettelemuksia sen ajan sukupolville, toi mukanaan myös siunauksen, jonka vaikutukset ovat kestäneet pitkälle tulevaisuuteen.” (Rein 1899, 604 ja 632–633.)


Snellman ajatteli, että käsiteollisuustaidon kehittyminen oli välttämätön edellytys teollistumiselle. Teollistuminen merkitsi tavaroiden vaihtoa, kotimarkkinoita sekä vientiä ja tuontia. Koska ohraa tuotiin Suomeen nälänhädän aikana, oli vastavuoroisesti löydettävä vientituotteita. Almuja ei pitäisi antaa kenellekään työkykyiselle; ihmisiä pitäisi kouluttaa ja laittaa tuottavaan työhön.


Snellman tuki puusepänliikkeiden perustamista ja sellaisia perustettiinkin sitten Helsinkiin, Turkuun, Hämeenlinnaan (Tavastehus), Vaasaan (Vasa), Ouluun ja Viipuriin. Yhtiöiden tehtävänä oli ostaa puusepäntuotteita ja myydä niitä. Vuoden 1868 katastrofi oli kuitenkin niin raskas, että tämä toiminto unohtui kansakunnan koettelemuksissa. Mutta Oiva Turpeinen huomauttaa, että välttämättömyys kehittää puusepän taitoja pysyi muuttumattomana. Perustettiin käsiteollisuuskoulu. Myöhemmin tästä vaatimattomasta alusta kehittyi – ei puusepäntaitojen yliopisto – Taideteollinen korkeakoulu. Nimi antaa vihjeen siitä, mitkä aikojen tarpeet olivat. Kun käsiteollisuuskouluja perustettiin katastrofialueille menetettyjen viljasatojen pakottamana niistä ei tullut yliopistotasoisia kouluja. Mutta niillä oli kuitenkin, kuten käsiteollisuudella ja käsiteollisuustaitojen kehittämisellä yleensä, mielenkiintoinen asema tukitoimintojen joukossa.


Koulutus yliopistotasolle asti heijasteli 1800-luvun alussa maatalous–sääty-yhteiskunnan tarpeita ja tavoitteita. Suomessa oli Länsi-Eurooppaan verrattuna koulutuksellisesti erilainen järjestelmä, mutta niinpä oli yhteiskunta itsessäänkin erilainen. Voidaan hyvin kysyä, eikö Snellmanin radikaalien koulutusmallien takana ollutkin Länsi-Euroopan yhteiskuntien tarjoama esimerkki? Vaikka Snellmanin koulutusohjelmaa ei sellaisenaan toteutettukaan, se oli kuitenkin pohjana siirryttäessä säätyperustaisesta yhteiskunnasta kansalaisoikeusyhteiskuntaan. Ratkaiseva yhteys järjestelmässä oli oppikoulu-uudistus 1870- ja 1880-luvuilla. Yliopistoon ilmoittautuneiden opiskelijoiden yhteiskunnallinen tausta laajeni, mutta yliopisto kykeni vain osittain vastaamaan ajan haasteisiin – se pysyi muuttumattomana ja säilytti vanhat oppiaineensa.


Turpeinen kysyy retorisesti: ”Mitkä sitten olivat uuden ajan vaatimukset?” ja vastaa: ”Teollistumisen synnyttämä tekninen tieto”. Teollisuuteen liittyviä insinööritieteitä kohtaan ei osoitettu mitään kiinnostusta yliopistossa, lennättimeen tai puhelimeen liittyvää tutkimusta ei harjoitettu. Millekään taloudelliselle aiheelle ei osoitettu kiinnostusta, vaikka esimerkiksi viennin kehittyminen olisi sitä vaatinut. Ja missä oli käsityön tai teollisen suunnittelun opetus?


Yliopistossa ajateltiin, että tekninen koulutus ei sopinut yliopistoon. Uusiin kaupallisiin ja teknisiin tarpeisiin ei reagoitu. Niinpä näiden alueiden kouluja perustettiin muualle, Tekninen korkeakoulu ja Kauppakorkeakoulu, kumpikin erikseen. Turpeinen haluaa lukea mukaan samaan kategoriaan käsiteollisuuden taitojen kehittämisen, koska se oli välttämätön edellytys teollistumiselle, joka oli tuotteiden vaihtoa sekä kotimarkkinoilla että vienti- ja tuontimarkkinoilla. (Heikkinen 1983, 104.)


Pihkala (1977, 137) huomauttaa karrikoiden tutkimuksessaan Valtion tulojen ja menojen rakenne 1800-luvun jälkipuoliskolla, että kehitystä voisi kuvata sanoilla: ”Rautateitä ja koulutusta jokapäiväisen hallinnon ja kurinpidon rinnalla. Kuten Turpeinen toteaa, näyttäisivät kaksi tekijää, rautateiden rakentaminen ja koulujen perustaminen, olevan kaukana toisistaan. Kuitenkin ne olivat hyvinvointivaltion tukipilareita. Koulutus loi yhteiskuntaelämän nousun ennen näkemättömälle tasolle, samalla tavoin kuin rautatiet vauhdittivat teollistumista ja kauppaa. Koulutus loi yhteiskunnan.


Liikennevälineiden vallankumous edisti myös koulutuksen kehitystä, erityisesti ammatillisen koulutuksen alueella. Liikenteen kasvaessa liikkuvuus lisääntyi myös ja myötävaikutti uusien teollisuuspaikkakuntien perustamiseen. Liikenne ja koulutus monine seurannaisvaikutuksineen uudistivat myös hallintoa sekä vaikuttivat yhteiskunnan järjestäytymisen ja päätöksenteon prosesseihin. Samaan aikaan kansainvälisten yhteyksien pito helpottui, kun puhelinlinjat yhdistivät mantereita. Yksi käsiteollisuuskoulun perustajista, Sakari Topelius, tulkitsi ajan ilmapiiriä runossaan Uudenkaupungin räätäli: ”Tiedän suuren räätälin, joka harsii yhteen maat; hän ompelee Euroopan takin ja yhdistää sen Amerikkaan ja Kiinaan.” Tiedonvälitys nopeutui, kun aiemmin siinä oli ollut kysymys kuukausista, mutta vain murto-osa siitä ajasta tarvittiin nyt. Sanomalehdet antoivat ajantasaista tietoa kaikkialta maailmasta, ja vaikka Suomi oli kaukainen paikka, tietoa muualta alkoi tulla myös tänne. Imperialismi kiihtyi maailman politiikassa. Nimenomaan teollistuminen, kauppa ja liikenne Euroopassa myötävaikuttivat imperialismin ja kolonialismin leviämiseen. Lennätin mullisti uudet palvelut, ja kun siihen yhdistyi höyrylaivaliikenne, laivoja voitiin myös käyttää tehokkaammin.


3.2 Suuriruhtinaskunnan koulutusjärjestelmä uudelle kurssille


3.2.1 Yliopistopyrkimyksiä taiteessa


Tullessaan suuriruhtinaskunnan pääkaupungiksi vuonna 1812 Helsinki oli hyvin pieni kaupunki, jossa oli neljätuhatta asukasta. Kaartinkaupungin, Kruununhaan ja Kluuvin kaupunginosat muodostivat vähitellen keskuksen koko maan hallinnolle ja kulttuurille. Tärkeimmät uuden kaupungin rakennukset valmistuivat 1820- ja 1830-luvuilla. Hallituksen virastot muuttivat vähitellen Turusta, senaatti jo vuonna 1819 ja viimeiset toimistot vasta Turun suuren palon jälkeen vuonna 1827. Yliopisto siirrettiin samoin Helsinkiin, jossa se aloitti toimintansa vuonna 1827. Sen mukaisesti Helsingistä tuli myös ylimmän koulutuksen tyyssija.


Helsinkiin muuttaneen yliopiston tehtävä määriteltiin vuoden 1828 säädöksissä ei vain tieteen vaan myös vapaiden taiteiden edistämiseksi. Uusi yliopistorakennus ja koko perustamisprosessi lähtivät liikkeelle konkreeteista ja abstrakteista ideologisista välttämättömyyksistä, kuten Rainer Knapas sen ilmaisee. Konkretiaa edustivat rakennesuunnitelmat kokoelmatiloja, laboratorioita ja auditorioita varten sekä sisustussuunnitelmat ja viimeistelytyöt. Yliopiston päärakennuksen ajatuksena oli olla Apollon suojelema temppeli, jonka yliopiston edustajat varustivat uusilla taideteoksilla. Tavoiteltiin uudenlaista ”kokonaissisätilaa”. Tukholma ja Ruotsi tuntuivat nyt melko kaukaisilta. ”Rahdin ajajat ja laivat kulkivat nyt Pietarin ja Helsingin väliä ja toivat tullessaan täydennystä tieteen ja taiteen harjoittamista varten: kirjoja, keisarin muotokuvia, kynttelikköjä kattoihin ja tuomiokirkkojen piispanistuimiin sekä Apollon ja Herkuleksen patsaiden kipsivaluja yliopiston piirustusmestaria varten.” Piirustuslaitos piti siten yllä antiikin perintöä, kuten tapana oli uushumanistisella aikakaudella. (Knapas 1989, 242–243.)


Yliopiston sisältä esitettiin jo vuonna 1834 ensimmäisen kerran ajatus siitä, että taidepyrkimykset ja taiteellinen toiminta keskitettäisiin jonkin seuran edistettäväksi. Paroni V. Klinkowström, professori J.J. Tengström, Joh. Gabr. Linsen ja Immanuel Ilmoni sekä nuori dosentti Johan Ludvig Runeberg kiirehtivät ”maanmiehiään, jotka olivat kiinnostuneita korkeammasta koulutuksesta, perustamaan taideseuran.” Uusi yritys tehtiin kahdeksan vuotta myöhemmin. Tällä kertaa lähestyttiin tehtävää käytännöllisemmin: osakkeenomistajia pitäisi sitouttaa velvollisuutenaan maksaa tietty rahasumma vuosien ajan, ja sitten he olisivat oikeutettuja osallistumaan vuosittaisiin arpajaisiin, joissa annettaisiin palkintona taideteoksia. Sääntöehdotus luovutettiin senaatille, jossa se vahvistettiin toukokuussa 1843. Vahvistaessaan seuran säännöt senaatti hylkäsi samaan aikaan sille jätetyn vetoomuksen materiaalisesta tuesta. Täten mitään seuraa ei tälläkään kertaa perustettu. (Öhquist 1912, 237–238.)


Keskeinen hahmo yliopiston taideinnostuksessa 1840-luvulla oli Kreikan kirjallisuuden assistentti ja professori vuodesta 1847 lähtien N.A. Gylden, joka hartaana taiteiden ystävänä oli päättänyt järjestää ”kipsimuseon” Helsinkiin. Anottuaan turhaan tukea hallitukselta hän yritti herättää opiskelijoiden kiinnostusta hankkeeseen. Ylioppilaskunta järjestikin keräyksen vuonna 1843, joka tuotti 420 ruplaa. Tällä summalla Gylden osti Pariisista kipsivedokset Laokoon-ryhmän, Belvederen Apollon ja Versaillesin Dianan patsaista sekä joitakin pienempiä antiikin taideteoksia. Yliopiston taideopettaja P.A. Kruskopfin johdolla nämä kipsivedokset esiteltiin näyttelyssä lokakuussa 1845. Tätä näyttelyä tuki kiertävä edustaja, jolla oli yksitoista belgialaisen taiteen teosta. Näin toteutui ensimmäinen julkinen taidenäyttely Suomessa. Sekä sanomalehdet että yleisö suhtautuivat vakavasti näyttelyyn: ”Me toivomme”, kirjoittaa Helsingfors Tidningar, ”että meissä syntyy vähitellen kauneuden kaipuu, joka myös säilyy. Ja tämä kaipuu saavuttaa myös täyttymyksensä; uskokaamme taiteemme sarastavaan huomiseen. Ja vaikka tähän toiveeseemme sisältyy liioiteltuja nuoruuden haaveita, suotakoon se anteeksi sen jalon uskon vuoksi.” Opiskelijat lahjoittivat taideteokset yliopistolle ja siitä lähtien ne ovat koristaneet päärakennuksen sisääntuloaulaa ja kirjastohuoneita. (Öhquist 1912, 238–239.) Antiikin ympäristöstä ja akatemioista oli suora yhteys Helsingin uusklassiseen taiteeseen. Gylden tilasi myös R.W. Ekmanilta maalauksen Platonin Akatemiasta. (Knapas 1989, 732.)


3.2.2 Täydellinen taideakatemia


Fredrik Cygnaeuksen nimi mainitaan aina 1800-luvun puolivälissä, kun joku uusi kulttuuritapahtuma oli käynnistynyt. Cygnaeus, joka oli nimitetty estetiikan ja nykykirjallisuuden professoriksi vuonna 1854, oli tarmokkaasti elvyttämässä maan taide-elämää useiden vuosikymmenien ajan. Hän oli Suomen Taideyhdistyksen hallituksen jäsen vuodesta 1849 ja puheenjohtaja vuosina 1863–1878.


Kymmenen vuotta Suomen Taideyhdistyksen perustamisen jälkeen vuonna 1856 Cygnaeus ehdotti viranomaisille, että perustettaisiin ”kuvataiteiden” laitos. R.W. Ekman ja hänen Turussa oleva ruotsalainen ystävänsä, arkkitehti Chiewitz tukivat Cygnaeusta Suomen virallisessa lehdessä julkaistussa artikkelissaan Suomalaisesta taidekoulusta tammikuussa 1857.


Kehityshankkeen tavoitteet olivat laajat ja ennakkoluulottomat. Uudessa koulussa tulisi olla kaksi itsenäistä osastoa, toinen taiteilijoille ja toinen arkkitehdeille, käsityöläisille ja ammattilaisille. Opetussuunnitelmassa pitäisi olla piirtämistä, maalaamista, muovailua sekä perspektiivioppia, anatomiaa, sommittelun teoriaa ja taidehistoriaa. Näin siitä tulisi täydellinen taideakatemia. Tarmokkaan professorin ehdotukseen vastasivat ”kohteliaan välttelevästi” sekä senaatti että vallassa olevat viranomaiset, kenraalikuvernööri Berg ja ministeri-sihteeri Armfelt.


Mutta Cygnaeus ei antanut periksi. Taideyhdistyksen vuosikokouksessa vuonna 1860 hän esitteli jälleen suunnitelman yhdistykselle. Samaan aikaan hän käynnisti julkisen keskustelun lehdistössä. Ajatus ei kuitenkaan saanut ehdotonta tukea ja monet kutsuivat sitä ”haavefantasian keskoseksi”. Taideyhdistyksen puheenjohtaja ei antautunut. Yhdistyksen hallitus jätti helmikuussa 1862 senaatille suuriruhtinaalle osoitetun hakemuksen taideakatemian perustamiseksi. Suomen Taideyhdistyksen omat varat eivät riittäisi, joten tarvittiin laitos, jolla olisi valtion tuki. ”Vaikkakaan akatemian perustaminen ei ensi kädessä tuottaisi aineellista voittoa, valtio ainakin säästäisi enemmän kouluttamalla omat arkkitehtinsa jo yhden rakennushankkeen kohdalla kuin mitä tällainen akatemia maksaisi useiden vuosien ajan. Kukaan, jolla on vähänkään käsitystä siitä miten tärkeää taide on meidän kulttuurielämällemme, ei voi ymmärtää miten muutama tuhat ruplaa voisi estää tämän suunnitelman toteuttamisen. Joka tapauksessa hallitus haluaisi ilmaista näkemyksensä siitä, että se ei halua ottaa vastuuta siitä epävarmasta tilanteesta, johon maan taide-elämä tuomittaisiin, ellei valtio ota sitä mahtavien siipiensä suojaan.” Saatuaan puoltavan lausunnon yliopistolta senaatti ilmaisi mielipiteenään keisari-suuriruhtinaalle, että sen mielestä todellisten taiteellisten lahjakkuuksien määrä oli kuitenkin liian pieni. Maan taloudelliset varat olivat samoin liian pienet tukemaan enemmän taiteita.


Joitain tuloksia saavutettiin kuitenkin. Senaatti ehdotti, että 5 000 ruplaa ohjattaisiin taiteille tukemaan taloudellisesti piirustus- ja musiikkikouluja sekä samoin ylempää piirustus-, maalaus- ja muovailukoulua, joka oli perusteilla Helsinkiin. Kotimaisia taideteoksia hankittaisiin julkisiin kokoelmiin ja osa rahoista käytettäisiin taiteilijoiden matkakuluihin. Syksyllä 1862 keisari myönsi sen mukaisesti senaatille oikeuden käyttää vuosittain 3 000 ruplaa taiteiden tukemiseen oman harkintansa mukaan. Kahdelle taiteen innokkaalle harrastajalle (Cygnaeus ja Ekman) tulos oli laiha heidän korkeisiin tavoitteisiinsa verrattuna, mutta vaatimattomimmat henkilöt tyytyivät jopa tähän ratkaisuun. Periaatteessa Cygnaeuksen suunnitelmaa akatemiaksi pidettiin yleisesti oikeanlaisena ja oikeutettuna. Vähitellen oli syntynyt ymmärrys siitä, että myös valtiolla oli velvollisuus tukea autonomisen Suomen taidetta ja ojentaa auttava käsi kehittyville taidelaitoksille.


Öhquist pitää vuoden 1912 Suomen taiteen historiassaan Fredrik Cygnaeuksen ponnistuksia suomalaisen taideakatemian perustamiseksi hedelmättöminä. Taideteollisuuden kehittyminen otti hyvin erilaisen suunnan kuin Cygnaeus oli toivonut ja josta hän oli haaveillut. Suurta valtion omistamaa taidelaitosta, taideakatemiaa siinä muodossa kuin hän oli vaatinut, ei ollut perustettu edes 1900-luvun toisen vuosikymmenen alussa. Kuitenkin oli saavutettu tärkeä avaus taidekoulutuksen perusresursseista. Suomen Taideyhdistyksen tukemat koulut saivat valtionavustusta vuodesta 1863 alkaen. Aluksi avustus oli vaatimaton – vuosina 1863–1865 vuosittain 4 000 markkaa, vuosina 1866–1868 se oli vuodessa 12 000 markkaa, vuosina 1869–1874 vuosittain 8 000 markkaa ja vuosina 1875–1892 se oli vuodessa 12 000 markkaa, minkä jälkeen avustus oli n. 17 000 markkaa vuodessa. (Öhquist 1912, 243–246.)


Enää ei ollut paluuta valtion virkamiehille ehdotettuun suunnitelmaan taideakatemiaksi ennen vuotta 1877. Silloin aateliston edustaja B.O. Schauman ehdotti, että valtio perustaisi koulun tai akatemian, jonka opetussuunnitelmassa olisi musiikin ohella kuvataidetta. (Öhquist 1912, 246.)


Käsiteollisuuskoulu, jonka perustivat taideteollisuudesta kiinnostuneet henkilöt, hyötyi kuitenkin suoraan taideakatemian perustamista koskevista keskusteluista. Kun Suomen Taideteollisuusyhdistys oli perustettu vuonna 1875, Käsiteollisuuskoulu alkoi myös saada valtion tukea, mikä oli hyvinkin tärkeää sekä Käsiteollisuuskoulun että myöhemmin Taideteollisuuden Keskuskoulun toiminnan kehittämiseksi.


Melko kummallinen keskustelu käynnistyi kuitenkin 1870-luvun puolivälissä, kun hallitus teki tiettäväksi, että se oli halukas tukemaan sekä Taideyhdistystä että Taideteollisuusyhdistystä yhteisen rakennuksen rakentamisessa. Liiketoiminnan edistämiseksi jonkun helsinkiläisen yksityisen yrityksen tuki tarvittaisiin ja sen mukaisesti tämä järjestettiin. Helsingin kaupunginvaltuutetut ilmoittivat jo vuonna 1876, että he antavat ilmaisen rakennuspaikan Rautatientorin äärestä sillä ehdolla, että sille rakennettaisiin viiden vuoden kuluessa mahtava rakennus molemmille seuroille, ja jossa olisi katutasossa kauppoja. Paikka laajeni kaksi vuotta myöhemmin, kun valtio osti naapuritalon tarkoitusta varten. (Öhquist 1912, 246–247.)


Tämä käynnisti avoimesti kiihkeän keskustelun, joka vahingoitti suomalaisen taide-elämän rakentavaa kehittämistä pitkän aikaa. Vielä vuonna 1912 Öhquist Suomalaisen taiteen historiassaan pitää tätä rakennushanketta uutena iskuna Cygnaeuksen suunnitelmalle taideakatemiasta. Arviossaan hän päätyy toteamukseen, että ”…tämän kysymyksen nostaminen herätti kiihkeitä keskusteluja taiteesta kiinnostuneiden keskuudessa, mutta lopulta akatemian vastustajat voittivat”. Erityisesti Taideyhdistyksen ja Taideteollisuusyhdistyksen sijoittaminen saman katon alle oli akatemiasuunnitelman kannattajien, Cygnaeuksen, Z.Topeliuksen ja A. von Beckerin mielestä ”vapaan taiteen loukkaus ja väheksyminen”. C.G. Estlander ja L.Mechelin, jotka Öhquist luokitteli akatemian vastustajiksi, korostivat sitä vastoin etuja, joita kaksi yhdistystä saisivat liittyessään yhteen. (Öhquist 1912, 247.)


Yliopiston rooli taiteen tukijana oli huomattava jo viimeistään 1840-luvun alusta lähtien ja sen vaikutus taide-elämään henkisenä ja näkyvänä edistäjänä oli tärkeä Käsiteollisuuskoulun syntyessä ja myöhemmin Taideteollisuuskeskuskoulun toiminnassa. Nämä alansa ylimmät koulut tulivat sijaitsemaan sadan metrin sisällä toisistaan ja niiden keskinäisellä viestinnällä oli käytännön arvoa. Ensimmäinen yliopiston taidehistorian professori, Johan Jacob Tikkanen, opetti ainettaan myös Keskuskoulussa lukuvuonna 1908–1909. (Vuosikertomus 1908–1909, 2.) Taidehistoria oli saavuttanut jalansijaa yliopistossa erillisenä opintolinjana 1880-luvulla, ja J.J. Tikkanen oli nimitetty dosentiksi vuonna 1884. Tikkanen saavutti kansainvälistä mainetta keskiajan ja renessanssin maalaustaiteen tutkijana ja hän oli myös taitava piirtäjä ja akvarellimaalari. Keskuskoulu saattoi täten myös hyötyä hänen lahjoistaan. Sitä paitsi yliopisto oli merkittävä taiteen ostaja, ja sen muotokuvakokoelma suurmiehistä kasvoi laajaksi galleriaksi 1800-luvulla. Kansalliset aiheet elivät rinnan klassisten kanssa taideteoksissa, joita yliopisto tilasi jo Turun aikana. Ympäri piirustussalia oli koottu suomalaisten taiteilijoiden teoksia. (Knapas 1989, 733.)


Vuonna 1887 yhteiseen akatemiaan, Ateneumiin, avautui pääsy – tai pakko. Ateneumissa oli ilmaisia tiloja sekä koululle että kokoelmille. Taideyhdistyksen kokoelmien nopean kasvun vuoksi tästä rakennuksesta tuli kuitenkin täyteen ahdettu kymmenessä vuodessa. Edes melko mittavat laajennukset ja sivurakennukset, jotka rakennettiin vuonna 1908, eivät ratkaisseet ongelmaa. Siksi Taideyhdistyksen ja Taideteollisuusyhdistyksen hallitukset kääntyivät Ateneumin neuvoa-antavan elimen puoleen vuonna 1907 ja vetosivat, että rakennukseen saataisiin siipirakennuksia ja laajennusosia. Pitkän harkinnan jälkeen johtopäätökseksi tuli, että Ateneumin kroonista tilanpuutetta ei voitu helpottaa kovin pitkään rakentamalla siipirakennuksia ja laajennusosia – vain rakentamalla erillinen taidemuseo tämä ongelma voitiin ratkaista tyydyttävästi. Taidemuseolle oli myös löydetty sopiva paikka, ja kaupunginvaltuusto oli valmis luovuttamaan sen ilmaiseksi. Myös arkkitehti Jac. Ahrenbergin piirtämät suunnitelmat vuodelta 1909 oli yleisesti hyväksytty. Siispä vuonna 1912 toivottiin, ”että kovin kaukana ei ole aika, jolloin sekä Taideteollisuusyhdistys, jolle annettaisiin koko Ateneum, ja Taideyhdistys taidekokoelmineen saisivat sellaiset tilat, jotka sopisivat niiden merkitykseen ja tarkoitukseen.” (Öhquist 1912, 248–249.)


3.2.3 Kasvavan teollistumisen tuomat uudet koulutushaasteet


Suomen talouselämälle oli ominaista stagnaatio, paikallaan polkeminen autonomian ensimmäisinä vuosina. Väestön enemmistö työllistyi maataloudessa, kun taas teollisuudella ja taloudella oli vain vähän vaikutusta. Muutos oli kuitenkin tulossa, koska elettiin käänteentekevien muutosten aikaa. Ennen kaikkea sopeutuminen höyrykoneen käyttöön aiheutti suorastaan vallankumouksen liikenteessä ja teollisuudessa. Syntyvä laaja tuotanto mahdollisti suuremman tuotannon paljon halvemmalla hinnalla kuin aiemmin. Lisääntyvä höyrylaivaliikenne ja rautatiet tekivät mahdolliseksi raaka-aineiden ja tuotteiden kuljettamisen nopeammin ja halvemmalla kuin aiemmin, ja yhä pidempien etäisyyksien päähän.


Kehityksen tulokset länsimaissa alkoivat vähitellen tuntua myös Suomessa, ensin liikenteessä. Ensimmäinen höyrylaiva, Ilmarinen, alkoi liikennöidä Saimaalla vuonna 1833, ja teollisuus sai silloin myös vauhtia. Ensimmäinen suomalainen puuvillatehdas perustettiin Tampereelle, ja sitä seurasi pian puuvilla-tekstiilitehdas. Suomalaisten innokkaiden asianharrastajien piirissä herätti suurta iloa vuoden 1835 keisarillinen tai armollinen määräys, joka sääti, että ”Hänen keisarillinen korkeutensa oli armollisimmin katsonut hyväksi tilata, että Helsinkiin perustetaan Teknologinen opisto, joka vastaa maan tarpeisiin, jotta Suomen teollisuudenharjoittajien teknillinen osaaminen paranisi ja tulevien tehtailijoiden ja ammattimiesten opettamiseksi heidän ammattiinsa kuuluvissa aineissa.” (Wuolle 1949, 32.)


Lopullinen esitys Teknillisen opiston perustamiseksi tehtiin seuraavana vuonna, mutta vastaus saatiin vasta 19.1.1842. Teollisuuskomitean hallitukselle osoittamassa kirjeessä määrättiin, että suunnitelma pitäisi toistaiseksi lykätä, kunnes teollisuuden alojen kehitys tekisi opistosta välttämättömän. Suunnitelmaa ei toisin sanoen ollut hyväksytty, koska sitä pidettiin liian laajana ja ennenaikaisena. Estlander (1919) kuvaa asioiden tilaa kirjassaan Yksitoista vuosikymmentä Suomen historiassa (Elva årtionden ur Finlands historia): ”Nikolai I:n ajan Suomessa ei koulutettu insinöörejä! Oppikoulun ylemmillä luokilla opittiin latinaa ja kreikkaa, ja valtion virkamiehet ja papit koulutettiin siellä.” (Teoksessa Wuolle 1949, 38.)


Täten kysymys Teknillisen opiston perustamisesta lykättiin tulevaisuuteen. Kuitenkin samaan aikaan julkaistiin asetus ammattimiesten ja tehtailijoiden koulutuksesta, jossa määrättiin niin kutsuttujen Sunnuntaikoulujen perustamisesta. Asetus määräsi, että valtion varoja olisi annettava (kaksi 200 ruplan apurahaa kullekin kahtena perättäisenä vuonna) sellaisten ammattimiesten kouluttamiseksi, jotka tarvitsivat laajempaa tietoa mekaniikasta ja fysiikasta sekä kemiasta ja mineralogiasta ja samoin sellaisten tehtailijoiden ammatilliseen koulutukseen, joilla on tarvittavat edellytykset työskennellä kotimaassa. Apurahoja annettaisiin nuorille tai sellaisille ammattia harjoittaville henkilöille, jotka olivat ahkerasti tai menestyksellisesti opiskelleet Helsingin tai Turun Sunnuntaikouluissa ja osoittaneet erityistä lahjakkuutta käsiteollisuusammattia kohtaan yleensä, jotta he voisivat kehittää ammattiaan, taitoaan ja kokemustaan suuremmissa konepajoissa ja tehtaissa ulkomailla. (Wuolle 1949, 38–39.)


Helsingin Sunnuntaikoulun syntyyn vuonna 1842 on myös liitetty taideteollisuuden ylemmän koulutuksen alku Suomessa (Visanti 1967, 1). Kuitenkin tarvittiin vielä melkein kolmekymmentä vuotta, ennen kuin alan ensimmäinen koulu syntyi, vaikkakin tässä kuvattu kehitys edisti sen perustamista.


Vuonna 1840 koulutusjärjestelmä oli melko epämääräisessä tilassa. Yksityisopettajat opettivat ”parempien perheiden” lapsia – kaikkein varakkaimmilla oli opettaja ulkomailta. Jos tähän ei ollut varaa, lapset oli laitettava Laurellin perustamaan ”lyseoon”, jossa oli n. 70–80 poikaoppilasta ja jonka vanhempi opettaja Backman otti myöhemmin johtoonsa. Paronitar von Rosenin täysihoitolassa puolestaan opiskeli 50 tyttöä. Pienemmät lapset voitiin lähettää Gripenbergin kouluun.


Kenraalikuvernööri, prinssi Menshikov huomauttaa kirjeessään 11.4.1846, että maan koulukasvatus tuona aikana keskittyi pääasiassa opettamaan sellaisia tieteitä, joita tarvittiin nuorison kasvattamiseksi oppimisen polulle tai virkamiesten kouluttamiseksi. Hyvin vähän oli tehty niiden kouluttamiseksi, jotka halusivat teollisille tai ammatillisille aloille. Menshikov kiirehti senaattia antamaan lausunnon, voisiko valtion taloudellinen tila sallia niin kutsutun reaalikoulun tai modernin koulun perustamisen, ja jossa opetettaisiin teknisiä aineita, jotka olivat välttämättömiä käsiteollisuudessa ja teollisuusammateissa. Senaatin talousjohtaja L.G. von Haartman oli ilmeisesti pääsyyllinen siihen, että ajatus teknillisestä opistosta haudattiin. Se korvattiin aluksi Sunnuntaikoululla ja myöhemmin moderneilla kouluilla, jotka käynnistyivät vuosikymmenen lopulla. Yksinkertainen Sunnuntaikoulu vastasi senaattori Haartmanin mielestä sitä tasoa ja niitä tarpeita, joita sen ajan teollisuudella Suomessa oli. (Wuolle 1949, 39.)


Mutta ihmiset eivät antaneet periksi. Asetus määräsi 9.6.1847, että nykyaikaisia teknisiä kouluja tulisi perustaa Helsinkiin, Turkuun ja Vaasaan, jotta ne suuriruhtinaskunnan nuoret, jotka suuntasivat teollisuuden ammattiin ja jotka halusivat mahdollisuuden saavuttaa tarvittavat tiedot ja koulutuksen sitä varten saisivat mahdollisuuden. Nuorille opetettaisiin yleisten perustietojen lisäksi tieteitä, jotka olivat lähimpänä käsityötä ja tehdastyötä. Koulutusta järjestettiin myös käytännön työn kautta. Sisäänpääsyvaatimuksena oli vähintään 12 vuoden ikä, sujuva lukutaito, kohtuullinen taito kirjoittaa käsin ja katekismuksen pääkohtien tuntemus.


Helsingin tekninen uusi koulu aloitti toimintansa 15. tammikuuta 1849, jolloin 21 oppilasta otettiin koulun oppilaaksi ja myöhemmin lukukauden aikana otettiin vielä kuusi lisää. Vaikka tekninen koulu oli melko vaatimaton opin tyyssija, se täytti nykyaikaisen koulun kriteerit. Klassiset kielet oli korvattu fysiikalla, kemialla, mekaniikalla ja saksan kielellä. Opetussuunnitelmassa oli myös kemian insinööritietoa, piirtämistä ja käytännön työpajatyötä. Niistä uuden koulun oppilaista, jotka läpäisivät kurssin, enemmistö etsi töitä mekaanisesta teollisuudesta. Yhdestäkään heistä, jotka saivat päästötodistuksen, ei tullut käsityöläistä. Koulun ulkopuolisilla ihmisillä oli tuskin mitään tietoa heidän työnsä tuloksista. Syystäkin Agathon Meurman arvioi heitä lauseellaan: ”Koulu, josta kukaan ei tiedä mitään, voi tuskin olla minkään arvoinen.” (Wuolle 1949, 47 ja 62.)


Tällainen oli tilanne 1850-luvun puolivälissä. Krimin sodan ja Aleksanteri II:n valtaan astumisen seuraukset näyttivät tarjoavan autonomiselle Suomelle uudet ja paremmat mahdollisuudet kehittää myös koulutusjärjestelmää. ”Reippaat tuulet alkoivat puhaltaa, ja jos Suomen kansa, kuten aikalaiset totesivat, oli nukkunut, se heräsi nyt viidenkymmenen vuoden unesta, tai ainakin uskalsi näyttää, että se oli hereillä.” (Wuolle, 41–52.)


Ajatus teknisen opiston aikaansaamisesta otettiin välittömästi uudelleen esille, kun toiveet paremmasta tulevaisuudesta Aleksanteri II:n valtaan astumisen jälkeen olivat heränneet. Taloustoimikunta kiirehti teollisuushallitusta toukokuun 8.päivänä vuonna 1856 tekemään Keisarilliselle senaatille esityksen siitä, että ryhdyttäisiin toimeen teollisen tuotannon perustamiseksi ja kehittämiseksi. Hallitus ottikin kysymyksen teknisestä opistosta tarkkaan harkintaan ja päätyi esittämään Polyteknisen opiston perustamista, joka antaisi teknologian ylempää koulutusta, ja samanaikaisesti perustamaan Sunnuntaikouluja ja uusia kouluja teknologian alempaa koulutusta varten.


Koulut, jotka toimivat sunnuntaisin ja iltaisin, jatkoivat tehtäväänsä yleistiedon jakajina ammattien oppipojille. Joissain tapauksissa ne saattoivat toimia poikkeuksellisesti valmentavina kouluina uusiin kouluihin. Uusia kouluja suunniteltiin Viipuriin ja Ouluun jo olemassa olevien Helsingin, Turun ja Vaasan (Nicholas Town) koulujen lisäksi. Niiden tehtävänä oli edelleen tuoda perustietoa henkilöille, jotka aikoivat ryhtyä teollisiin ammatteihin ja tuleville metsä- ja kaivosinsinööreille, taloustieteilijöille, kauppiaille, tehtaiden ja tilojen johtajille, rautateiden ja kanavien valvojille ja niin edelleen. Perustiedot oli annettava sellaisille nuorille, jotka suunnittelivat jatkavansa opintojaan jossain ammatti- tai erityiskoulussa, kuten kaupalliset ja merenkulkukoulut, polytekniset opistot kotimaassa tai ulkomailla tai kaivos-, metsä- ja maatalousakatemioissa.


Asioista perillä olevat olivat vakuuttuneita siitä, että olemassa olevat tekniset uudet koulut olivat epäsopivia tehtäväänsä. Erityisesti käsityöläiset eivät voineet hyötyä niistä kurssien pituuden ja opetuksen järjestelyjen vuoksi, eivätkä ne myöskään antaneet tarpeeksi opetusta työhön teollisuudessa tai valtion virkamiehenä. Samoin oltiin sitä mieltä, että koulutus työpajoissa oli niin tehotonta, että se ei millään tavoin vastannut aiheuttamiaan kustannuksia. Niinpä koulut oli organisoitava uudelleen. Teollisuushallituksen ehdotus vuonna 1857 Polyteknisen opiston perustamisesta oli huomionarvoinen myös siksi, että se suunnitteli yliopistotason koulutusta kaikille käytännön ammateille, mikä oli uusi ilmiö Suomessa. (Wuolle 1949, 55–59.)


Agathon Meurman julkaisi Åbo Tidningar -lehdessä (turkulainen sanomalehti) numeroissa 42 ja 43 kesäkuun toisena ja viidentenä päivänä vuonna 1857 artikkelin Teollisuushallituksen raportista, jossa kommentoitiin teknisten alojen ylemmän koulutuksen kehittämistä. Meurman suositteli lämpimästi ehdotusta, joskaan hän ei kannattanut joitakin sen muodollisia kohtia. Seuraavana vuonna, 5.5.1858, J.V. Snellman julkaisi artikkelin Litteraturbladet-lehdessä otsikolla ”Tarvitseeko Suomi teknisiä opistoja?”, jossa hän vastustaa Teollisuushallituksen ehdotusta ja pitää sitä ehdottoman tarpeettomana maalle.


Meurman otti kysymyksen uudestaan esille Åbo Tidningar-lehden numerossa 92 marraskuun 23. päivänä vuonna 1858. Hän kommentoi tätä opettaja Snellmanin artikkelia asialliseen sävyyn, mutta ”melko kitkerästi”. ”Mitä maamme tekee kaikilla näillä maatalouden harjoittajilla, teknologeilla, kaivosinsinööreillä, mekaanikoilla, insinööreillä ja arkkitehdeillä? Missä heitä voidaan käyttää ja miten he aikovat saada toimeentulonsa?” Litteraturbladet kysyy toukokuun numerossaan. Kun se ei näyttänyt löytävän vastauksia kysymyksiinsä, se piti teknistä opistoa hyödyttömänä maallemme. Hieman ironisesti Meurman totesi, että julkaistussa raportissa ei selvästi sanottu, pitikö sanomalehti uusia kouluja yhtä tarpeettomina, koska hylkäys oli suunnattu itse ehdotusta eikä juuri kouluja vastaan.


”Suomen teollisuus on autettava jaloilleen ja sitä on kehitettävä ja tätä tehtävää varten tarvitaan tietoa ja taitoa. Tätä lausuntoa ei kukaan vastustanut. Mutta toisaalta: Suomen teollisuus on niin alhaisella tasolla, että se ei pysty hyödyntämään ihmisiä, joilla on tietoa ja taitoa. Jos tätä jälkimmäistä lausuntoa pidetään kiistattomana, niin olen todella ahtaalla eikä muuta keinoa ole päästä ulos kuin että Suomen teollisuuden on pysyttävä nykyisessä tilassaan. Kun kuitenkaan en usko, että tyytyisimme tähän vaan etsimme tyydyttävämpää tulosta, on todennäköisesti myönnettävä, että tarvittava tieto on olemassa. Miten tämä tieto saataisiin ja miten taloudelliset varat parhaiten käytettäisiin tähän päämäärään? Matka-apurahoina? – Suurin etu sopivista teknisistä opistoista verrattuna matka-apurahoihin on mielestämme, että ne kehittäisivät teollistumisen henkeä maassamme. Tämä on ajatustapa, joka on toistaiseksi kokonaan puuttunut, ja jota ilman ei kehity minkäänlaista teollisuutta meillä. Jotta muuttaisimme kaiken tämän paremmaksi, meillä näyttää olevan vain yksi tie: maan täytyy saada sopivia teknisiä opistoja. – Oma maamme hyötyisi tästä ennen pitkää siinä mielessä, että sekä kouluttajan että koulutettavien henki ja ajattelutapa muuttuisi. Jos kehityksen annetaan sitten jatkua nykyisellään ja me koulutamme vain valtion virkamiehiä, sotilaita ja siviilejä, ei tarvitse olla kummoinenkaan ennustaja huomaamaan, että sellainen maa on menetetty.”


Myös tämän ponnistuksen näkyvä lopputulos oli melko laiha: uusi asetus, joka annettiin joulukuun 19. päivänä vuonna 1858 suomalaisista Sunnuntaikouluista, iltakouluista ja teknisistä uusista kouluista. Asetuksen pohjalta erityisesti Helsingin teknistä uutta koulua voitiin jossain määrin parantaa, mutta asetus ei vastannut toiveisiin, eikä vieläkään perustettu Polyteknistä opistoa. Kuitenkin joitain sääntöjä Helsingin teknisen uuden koulun osalta vahvistettiin antamalla sille suotuisampi asema kuin mitä muilla uusilla kouluilla oli. Sisäänpääsyvaatimuksia kiristettiin ja ikäraja nostettiin 14 vuoteen. Koulusivistyksenä vaadittiin suoritettu kansakoulukurssi ja lisäksi ylemmän alakoulun kahden ensimmäisen luokan suorittamista paitsi latinan ja suomen kielen osalta, joita ilmeisesti pidettiin yhtä tarpeettomina tuleville teknikoille. Vaatimuksiin sisältyi myös taito kopioida helpompia piirustuksia. Valmistavasta alkeiskoulutuksesta voitiin luopua, ja näin tuli mahdolliseksi yhdistää kaksi jäljellä olevaa osastoa kolmanteen erityisluokkaan. Opetussuunnitelmaan sisältyi nyt esimerkiksi korkeampaa matematiikkaa, deskriptiivistä geometriaa, konepiirtämistä, muovailua ja englantia uusina oppiaineina. Työpajat sen sijaan lopetettiin. (Wuolle 1949, 71.)


Uudistukset rajoittuivat aluksi joihinkin opetuksen parannuksiin Helsingin teknisessä uudessa koulussa, mikä itse asiassa merkitsi asteittaista pedagogiikan kehittämistä. Useiden, sekä koti- että ulkomaisten pätevien opettajien palkkaaminen opistoon toimi samaan suuntaan ja tämän jälkeen parannuksia voitiin tehdä nopeammin. Opisto kohosi vähitellen samalle tasolle kuin vastaavat ulkomaiset opistot. Viimein vuonna 1872 uusi koulu oli kehittynyt saksalaisen mallin mukaiseksi polytekniseksi kouluksi. (Wuolle 1949, 54.)


3.2.4 Kansainväliset vaikutteet ja Ruotsin esimerkki


Monet tekijät alkoivat vaikuttaa Suomen ulkomaankaupan kehitykseen. Ensimmäinen rahauudistus tapahtui vuonna 1840 ja pian sen jälkeen otettiin käyttöön uusi tullitariffi, mikä alkoi välittömästi kasvattaa ulkomaankauppaa. Kiinnostus kansainväliseen tavaranvaihtoon kasvoi ja Kruskopfin (1989) mukaan kaikki eri tuotannon alat tunsivat tarvetta osoittaa osaamistaan. Suomalaiset yritykset veivät tuotteitaan maailmalle.


Ensimmäiset teolliset messut oli pidetty Lontoossa jo vuonna 1756, seuraavat järjestettiin Kööpenhaminassa vuonna 1810 ja Tukholma seurasi vuonna 1823. Todella merkittävä tapahtuma oli Lontoon ensimmäinen maailmannäyttely vuonna 1851. Suomella oli myös mahdollisuus osallistua kansainvälisiin näyttelyihin, joista hyvää kokemusta oli saatu Pietarin Venäjä-näyttelystä vuonna 1850. Kuusikymmentäkuusi suomalaista yritystä osallistui niihin ja seuraavana vuonna kuusi suomalaista osallistui Lontoon maailmannäyttelyyn. (Kruskopf 1989, 32.)


Vuosisadan puoliväliin mentäessä Helsinki oli kaupunki, jossa oli tavaroita kuluttavia valtion virkamiehiä ja tuontitavaran kauppiaita. Vienti rajoittui joihinkin harvoihin parrulasteihin ja käsin sahattuun kuusilankkuun. Ne ostettiin markkinoilta ja laivattiin Sundmanin Usko- tai Afrikka-laivalla Espanjaan, josta laivat palasivat lastinaan suolaa, tai Lindroosin Aleksandra-laivalla Rioon, josta tuotiin kahvia.


Teollisuutta oltiin juuri perustamassa. Borgströmin tupakkatehdas ja Sinebrychoffin tislaamo sekä olutpanimo ottivat ensi askeleitaan, vanha Kiseleffin sokeritalo Töölössä oli merkitykseltään vähäinen. Tärkeitä sitä vastoin olivat Lindbergin telakka ja Sundmanin tapettitehdas. Loput yrityksistä olivat käsityöläisten pajoja. Kaupungin huomattavimmat ammattilaiset 1800-luvun puolivälissä olivat Anders Ramsayn mukaan maalari Kjellström, räätäli Staudinger, kultaaja Höjer, kupariseppä Osberg, kultaseppä Mellin, verhoilija Galetski, puuseppä Litonius, leipuri Holm, teurastaja Janson ja modisti, rouva Bandly. (Ramsay 1966, 146.) Talonrakennus oli melko vähäistä 1800-luvun puolivälissä, mutta alkoi elpyä 1860-luvulla.


Kansainvälistä kehitystä seurattiin myös muissa suhteissa. Tilanteesta 1860-luvun alussa piirtää sattuvan kuvan August Fredrik Soldan (1817–1885), josta oli vastikään tullut Helsingin teknisen uuden koulun opettaja. Senaattori Fabian Langenskiöld oli lähettänyt Soldanin Lontoon maailmannäyttelyyn vuonna 1862 tutkimaan sen ajan teollisuuden kehitystä. Havaintojensa perusteella Soldanin oli tehtävä uudistusehdotuksia, jotka sopisivat Suomen oloihin. Soldanin raporttiin sisältyy, paitsi hänen havaintojaan maailmannäyttelystä, kriittinen katsaus Suomen taloudelliseen kehitykseen, heikkoon työhön soveltuvuuteen ja syihin siihen. ”Miksi maamme on köyhä?” Soldan kysyy. ”Onko syynä tähän vain ylittämättömät luonnon esteet?” Syitä meidän takapajuisuuteemme oli Soldanin mielestä etsittävä vain yksipuolisesta ”mietiskelyyn taipuvaisesta tieteellisestä sivistyksestä”. Se hidasti kaikkea meidän kiinnostustamme, kykyämme omaksua uudenaikaisia asenteita ja toteuttaa teknisiä parannuksia. Vallitseva elämänasenne halveksii materiaalisen luonnon merkitystä ja ihmisen aistimaailmaa. ”Meillä näkyvintä ovat teollisen tietämyksen ja taitojen matala taso. Me viemme yhä raaka-aineita ja tuomme jalostettuja tuotteita. Käsiteollisuus on primitiivisessä ja tuottamattomassa tilassa. Meidän tuotteidemme kauneus ja hienostuneisuus ovat toisarvoisia. Tekninen sivistys on olematonta. Meidän tehtaidemme tulee palkata ulkomaisia esimiehiä ja myös työntekijöitä, meidän tekniset uudet koulumme tarvitsevat ulkomaisia ammatillisia opettajia.” (Wuolle 1949, 86–87.)


Suomi osallistui ensi kertaa laajalla rintamalla Tukholman maailmannäyttelyyn vuonna 1866. Ei enempää eikä vähempää kuin 270 näytteilleasettajaa oli mukana, ja heidän menestyksensä oli melko hyvä – 91 heistä sai jonkinlaisen palkinnon ja melkein kaksikymmentä hopeamitalin. Taideteollisten tuotteiden joukosta mainittakoon puukot ja kultasepän työt. Turun kutomo palkittiin villaisista ja puuvillaisista neulevaatteistaan, Nuutajärvi lasistaan ja Suomalaisen Kirjallisuuden Seura painotuotteistaan. (Kruskopf 1989, 32–33.)


Kehitystä Ruotsissa – ja myös sen koulujen tilannetta – seurattiin suurella kiinnostuksella. Se oli esimerkki, mutta pitäisikö vain seurata sen jalanjälkiä? Vuonna 1844 perustetun Mandelgrens Söndagsritskola -koulun takana oli ajatus yhteiskunnallisesta hyväntekeväisyydestä ja sen vaatimasta uudistuksesta. Piirtäjä Nils Månsson Mandelgren (1813–1899) halusi antaa kisälleille ja oppipojille kunkin ammattiin sovitettua piirustuskoulutusta. Innoitus tuli tuon ajan eettis-esteettisestä ilmapiiristä (romantiikka), ja tavoitteena oli nostaa tuottavuuden tasoa isänmaan eduksi. Kiltajärjestelmän romahdus vaaransi myös Ruotsissa käsiteollisuuskoulutuksen ja teollisen koulutuksen.


Teknisessä opistossa (1827), josta myöhemmin tuli Kuninkaallinen Teknillinen Korkeakoulu, tärkein oppiaine oli piirtäminen, mutta opetussuunnitelmaan sisältyi myös työpajaharjoittelua. Vastaava opin tyyssija Wienissä oli opiston mallina. Se tarjosi sunnuntai- ja iltakursseja ammattien oppipojille ja myös valmentavan kurssin koulun sisäänpääsykoetta varten. Chalmersin taideteollinen koulu (1811) toimi 1870-luvulle asti ja monia muitakin kouluja syntyi, esimerkiksi kudonta- ja ompelukoulut naisille. Wollinin mukaan liberalismin uudet vaatimukset ja yleisen koulutuksen laajentuminen olivat niiden taustalla. (Wollin 1951, 16–18.)


Mandelgrenin koulu aloitti toimintansa lokakuussa vuonna 1844 Taideakatemian suojeluksessa ja sen tukemana. Käsityöläisten koulutuksesta keskusteltiin laajasti tuolloin Ruotsissa. Taideteollisuus ei ollut hyvin edustettuna Taideakatemiassa, koska taiteen ”ylevyyttä” pidettiin tärkeämpänä – niinpä Wollin toteaakin, että vapaan taiteen ja taideteollisuuden välillä oli Ruotsissa yhä kuilu tuona aikana. Mandelgren oli matkustellut laajasti Euroopassa ja tuonut muassaan virikkeitä, jotka johtivat hänen koulunsa perustamiseen. Hän sai vapaat kädet hallinnoida koulussaan omien toiveidensa mukaisesti, ja siitä tuli itse asiassa suosittu ammattilaisten keskuudessa. Saksalainen alan kirjallisuus tuki vahvasti opetusta. Vuonna 1845 Mandelgren ja J.F. Andersson tekivät aloitteen perustaakseen Svenska Slöjdföreningen -yhdistyksen (Ruotsin käsiteollisuusyhdistys). Samana vuonna Mandelgren lahjoitti koulunsa yhdistykselle, joka aikoi tukea myös muita kouluja.


Käsiteollisuuskoulujen opetussuunnitelmat noudattivat saksalaisia ja tanskalaisia malleja. Oppilaille ei asetettu sisäänpääsyvaatimuksia, koska valmistavien koulujen taso oli vielä melko matala. Insinööri-kapteeni Baltzar Cronstrandista, joka omasi tarvittavan teknisen ja taiteellisen tiedon, tuli koulun johtaja. Mandelgren syrjäytettiin ja opetus alkoi tammikuussa vuonna 1846. Se keskittyi muoto-oppiin ja jakautui seuraaviin oppiaineisiin:


1. Geometria (piirustuksen yhteydessä, käytännön sovelluksia)


2. Viivoitinpiirustus


3.Käsivarapiirustus


4. Saven ja puun muovailu


Wollinin mukaan koulun ohjelma oli samanlainen kuin Mandelgrenilla, mutta uutta oli kuitenkin uudenaikaisten aineiden opettaminen ja esimerkiksi saksan kieli. Yleisön kiinnostus oli niin suurta, että koululle etsittiin parempaa paikkaa. Valtionavustusta myönnettiin vähitellen, ja seura pyrki itse asiassa saamaan pysyviä valtion ja Tukholman kaupungin avustuksia. (Wollin 1951, 23–33 ja 39.)


Taideakatemia ja Käsiteollisuuskoulu pyrkivät 1840-luvun lopulla samantapaiseen koulutukseen ja Akatemia puhui ”Käsityöläiskoulusta”. Käsiteollisuuskoulu ei kuitenkaan pitänyt Akatemian kaltaista laitosta sopivana käsityöläisten kouluttajana. Valtiopäivät (Riksdagen) myönsi koulutuksen tärkeyden tehdastyölle ja käsiteollisuudelle, mutta ”yleisen maun” kehittämistä ei pidetty välttämättömänä. Taideakatemia ei antanut periksi piirustuskoulustaan ennen kuin 1879; Käsiteollisuuskoulu oli käytännössä voittanut kilpailun edukseen jo 1840-luvulla. Se laajensi opetustaan ja tarjosi oppitunteja jokaisena arki-iltana sekä sunnuntaisin. Myös opetussuunnitelma paisui (kirjanpito, fysiikka), mutta yhä edelleen puuttui mahdollisuus jatko-opintoihin. Niinpä Käsiteollisuuskoulun kehittämisen tavoitteeksi asetettiin ylempää koulutusta tarjoavan koulun perustaminen, joka valmensi yliopistotason opintoihin. Päättäjien oppositio teki kuitenkin lopun suunnitelmasta, ja vasta vuonna 1852 valtiopäivät myönsi varat tarkoitukseen. Samanaikaisesti perustettiin alkeisteknisiä kouluja kaupunkeihin ympäri maata (Malmö, Norrköping, Örebro, Borås). Valtionavut kouluille lisääntyivät huomattavasti läpi 1850-luvun, kun taas Englannista ja Ranskasta tuli koulutuksen mallimaita Saksan sijaan. (Wollin 1951, 62.)


Naisille annettiin lupa opiskella Käsiteollisuuskoulussa vuonna 1858. Päätös oli äärimmäisen tärkeä ja sitä tuki hyötynäkökulma: oli taloudellisesti kannattavaa kehittää naisten käsiteollisuustaitoja, ja se oli myös yhteiskunnallisesti tärkeää. Opiskelijapohja laajeni myös muuten, sekä lukumäärältään että ammatillisesti: paitsi työläiset myös alemman keskiluokan edustajat, esimerkiksi kansakoulunopettajat, alkoivat käydä koulua. Jotkut oppilaat jatkoivat myös opintojaan ulkomailla, useimmiten Pariisissa.


Koulun näyttelytoiminta elvytettiin eloon, ja 1850-luvulla vuosittainen näyttely tuotti huomattavat tulot. Kuitenkin vain vähäinen osa tuotteista oli oppilaiden tekemiä, koska ne oli enimmäkseen hankittu ulkomailta. Ensimmäinen näyttely, jota valtion varoin tuettiin, oli pidetty vuonna 1847 ja Käsiteollisuuskoulu oli myös osallistunut siihen; Wollin pitää tapahtumaa eräänlaisena käännekohtana. Vuonna 1851 järjestettiin toinen samanlainen näyttely, jossa kävi 19 000 vierailijaa. Kansainvälisten näyttelytoimintojen kasvaessa Ruotsi sai myös uusia vaikutteita, erityisesti Lontoon maailmannäyttelystä vuonna 1851 ja pariisilaisista sen ajan kouluista, joissa Cronstrand vieraili. Sen mukaisesti ajan trendit näkyivät selvästi Käsiteollisuuskoulun näyttelyissä vuosina 1852–1853. Esineiden käyttökelpoisuudesta, hinnasta ja ammattitaitoisesta viimeistelystä tuli tärkeitä kriteereitä kauneusarvojen ohella.


Cronstrandin mielestä ammattimiesten ja tiedemiesten pitäisi yhdessä pyrkiä kohottamaan käsiteollisuuden ja teollisuuden tuotteiden laatua. Hän esitti vuonna 1854 suurenmoisen suunnitelman, joka, jos se olisi toteutunut, olisi merkinnyt opetussuunnitelman laajentamista kattamaan kaikki käsi- ja taideteollisuuden alat, mutta suunnitelman ampuivat alas yhtäältä konservatiivisten taitavien mestarien oppositio ja toisaalta teollisuuden kasvavat piirit, jotka kiinnittivät huomiota vain tekniikkojen koulutukseen. Cronstrandin oli pakko jättää paikkansa koulun johtajana heinäkuussa 1859 koulun tulevaisuutta ja sen huonoa taloudellista tilaa koskevien erimielisyyksien vuoksi. Valtio otti koulun ohjat haltuunsa samana vuonna, mutta Käsiteollisuusyhdistys säilytti silti edustuksen sen hallituksessa.


Samat henkilöt, jotka olivat syrjäyttäneet Cronstrandin, olivat sitä mieltä, että koulun ainoana tavoitteena pitäisi olla teknisesti suuntautunut alkeiskoulutus työväenluokalle. Uudet johtajat tekivät kuitenkin virhearvion: Ruotsissa oli jo yleistä peruskoulutusta ja monia sunnuntai- ja iltakouluja myös sitä varten. Koulu, jossa oli yli 500 oppilasta ja joista melkein kaikki olivat saaneet jotain peruskoulutusta, ei ollut oikea paikka perustaitojen oppimiseen. Koulun uusi rakenne oli kuitenkin luotu Cronstrandin vastustajien toiveiden mukaisesti ja esteettisten kysymysten valta-asema siirtyi 1900-luvulle, vaikka jonkin verran käytiin kauppaa tiukan teknisesti ammattisuuntautuneisuuden kanssa 1860-luvulta eteenpäin. Hieman taiteellisemmin painotetun koulutuksen äänitorvi oli Alf Björkman (1859–86), koulun uusi johtaja, mutta hänen vaikutusvaltansa oli paljon rajoitetumpi kuin hänen edeltäjällään. Oppiaineiden määrä oli siten rajoitettu; toisaalta olosuhteet naisten opintojen kannalta paranivat paljonkin.


Käsiteollisuuskoulun asema parani vuodesta 1868, kun 1 500 oppilaan koulurakennus otettiin käyttöön. Kaikille avointen luentojen lukumäärä ja osallistuminen näihin kasvoi tilan myötä. Avoimet ovet olivat uutuus, ja ne kiinnostivat tavallista yleisöä.


Tukholmassa oli vuonna 1866 yhteinen Pohjoismainen näyttely, jonne Suomikin oli kutsuttu; Kotiteollisuuskoulu otti aktiivisesti osaa tähän tapahtumaan. Näyttelyn yleisilme oli romanttisen vanhanaikainen. Pohjoismainen näyttely Kööpenhaminassa vuonna 1872 osoitti, että Kotiteollisuuskoulu oli jäänyt ajastaan jälkeen. Ruotsalaiset sanomalehdet arvostelivat näyttelyosastoa omaperäisyyden puutteesta (ensi sijassa Tanskaan verrattuna) ja arvioivat näytteilleasettajien koulutusta terävästi. Kritiikki laajeni Ruotsissa koko taideteollisuuden kentälle: ”Meneekö teollisuutemme eteenpäin vai tuhoutuuko se?” Koulun kouluttamat piirtäjät eivät olleet riittävän hyviä ja koulun toiminta oli päämäärätöntä, koska se ei panostanut korkeatasoiseen koulutukseen. Wollin havainnollistaa näyttelyesimerkein, että ruotsalainen taideteollisuus ei ollut tuohon aikaan kansainvälisesti korkeatasoista. Heikentynyt talous ehkäisi osaltaan osallistumasta moniin suuriin kansainvälisiin näyttelyihin 1870-luvulla, jopa Helsingin näyttelyyn vuonna 1876. Oleellisempi syy oli kuitenkin jälkeenjäänyt pedagogiikka. (Wollin 1951, 191–194 ja 200–201.)


3.2.5 Kansakoulu ja taidekoulutus


Suomalaisen kansakoulun merkitys oli aivan keskeistä taidekoulutukselle. Se, että opetussuunnitelmaan asetuksen perusteella sisältyi liikuntaa, piirtämistä, laulua ja käsityötä oli jopa kansainvälisen kehityksen huomioiden poikkeuksellinen menettely aikanaan. Uno Cygnaeuksen taistelu kansakoulun puolesta ei kantanut hedelmää ennen kuin vuosikymmenen vaihteessa ratkaisevammassa mielessä. Mutta ilman taiteiden ja käytännön oppiaineiden pitkää perinnettä kansakoulussa taidekasvatus olisi hyvin voinut jäädä juurtumatta Suomeen. Ideologia taidekoulutuksesta vaikutti itse asiassa koko meidän koulutusjärjestelmäämme oppikoulua myöten. Kansakoulunopettajat, jotka saivat koulutuksensa Jyväskylän opettajakorkeakoulussa ja myöhemmin muissa opettajaseminaareissa sekä korkeakouluissa, olivat aikansa parhaita taideopettajia. Tämän todisti se tosiasia, että ne suomalaiset taidekoulutusteoreetikot, jotka olivat saaneet kansainvälistä tunnustusta, olivat pääasiassa taidekoulutuksen ja käytännön aineiden lehtoreita opettajankoulutuslaitoksessa.


Zacharias Joachim Clevellä, joka oli pedagogiikan tutkija sekä pedagogiikan ja koulutuksen professori Helsingin yliopistossa vuosina 1862–1882, oli ratkaiseva vaikutusvalta koulun koulutuspedagogiikan ja didaktiikan muotoutumisessa 1860-luvun jälkipuoliskolla. Cleve rakensi psykologian ja käytännöllisen koulutustoimintansa kokonaisvaltaiselle tieteelliselle näkemykselle, idealistis-henkiselle tieteelle, jossa oli pääasiassa elämyksellinen filosofiakäsitys.


Cleve laati vuonna 1861 nimitetyn komitean raportin Uno Cygnaeuksen esityksen pohjalta kansakoulun koulutuksen järjestämiseksi, ja esitykset kansakouluasetukseksi sekä ohjelmat opettajankoulutuslaitosten säätelemiseksi. Vuoden 1866 asetus kansakoulusta seuraa suuressa määrin tätä raporttia. Oppikoulujen opettajien kouluttamista varten Cleve johti normaalikoulun perustamista vuonna 1864. Ylin vaikutusvalta normaalikoulussa kuului pedagogiikan professorille vuoteen 1873 asti. Cleve oli samalla myös puheenjohtajana toimikunnassa, joka nimitettiin tekemään esitys Kouluhallituksen muodostamiseksi ja koulutusviranomaisten yhdistämiseksi.


Monien arvioijien mielestä Cleve on jäänyt Snellmanin ja Cygnaeuksen varjoon (esim. Tuomikoski-Leskelä 1979 a, 1). Jo vuonna 1938 Martti Stenius sanoo, että Cleve toteutti käytännössä sellaiset Snellmanin ajatukset, joita tämä ”kansallinen neromme” ei ehtinyt tehdä ja selkeytti ja teki käytännöllisemmiksi Cygnaeuksen pyrkimyksiä. (Stenius 1938, 174; Tuomikoski-Leskelä 1979 a, 1.)


Taidekoulutuksen näkökulmasta Cleven työtä voidaan pitää tärkeänä kahdesta syystä. Johtaessaan taidekoulutuksen psykologisen perustan ”yleisestä henkisestä teoriasta” , Cleve liitti taidekoulutuksen oleelliseksi osaksi koulun pedagogiikkaa. Samaan aikaan hän havainnollisti taiteen ja taiteellisen toiminnan tehtävää vapaan inhimillisen toiminnan kentällä ja erityisesti ihmisen persoonallisessa kehityksessä. Näin hän loi omalla tavallaan taidekoulutukselle teoreettisen ja käytännöllisen perustan. Itse asiassa vähitellen tuli mahdolliseksi soveltaa Cleven pedagogiikkaa koulujen toimintaan, kun taidekoulutuksen teoriaa uudistettiin, koska nyt oli mahdollista havainnoida sen pedagogisia heikkouksia. (Tuomikoski-Leskelä 1979 a, 11.)


Nyt oli mahdollista määritellä koulutuksen perustehtävä. Oleellisinta oli edistää inhimillisen kasvun kehitystä ja itsensä korostusta. Koulutuksen tehtävä oli kehitysprosessi, jossa tarjottiin tietoja ja taitoja. Oli myös oleellista nähdä oppilas yksilönä, subjektina, jolla on itsetunto, sekä henkilönä. Samaan aikaan kouluttajan oli osattava jakaa koulutusmenetelmä vaiheisiin. Taiteellisen toiminnan kysymysten joukosta Cleve nosti esiin kaksoiselämän mielenkiintoisen käsitteen. Yksi osa kaksoiselämää on oman tietoisuuden tai jonkinlaisen vaistonvaraisen, tiedostamattoman aavistuksen tila. Kysymys on subjektin tietoisuudesta, joka kohdistuu johonkin objektiin. Toinen osa tästä kaksoiselämästä on kyseessä, kun subjekti saa yhteyden ulkomaailmaan. Ihmisolento on tavallaan kahden välissä. Hän on sekä itsensä että joku muu. Tämä tila on tyypillistä taiteellisessa inspiraatiossa. (Tuomikoski-Leskelä 1979 a, 5.)Koulun pedagogiikka julkaistiin ruotsiksi vuonna 1884 ja suomeksi pari vuotta myöhemmin. Tuomikosken mukaan koulutuksen peruslähtökohdat, joita kirja esittelee, oli jo silloin tehty tyhjäksi. Cleven pedagogiikkaa voidaan kuitenkin pitää hänen psykologis-filosofisten ajatustensa ja niiden käytännön pedagogisten sovellusten synteesinä, Tuomikosken mukaan eräänlaisena yhteenvetona siitä, ”miten pedagogiikan opettajat ja käytännön kenttä olivat kokeneet koulun koulutuksen”. Vuonna 1882 professori emeritukseksi tulleen Cleven opetus oli oppiaineena eräänlainen teoreettis-käytännöllinen retrospektio eri aineiden opetuksen pedagogisesta sisällöstä ja käytännön sovelluksista. (Tuomikoski-Leskelä 1979 a, 11.)


Cleve työskenteli erityisesti suomenmielisten koulutavoitteiden hyväksi pääasiassa oppikouluissa. Mutta pitää muistaa, että hänen aloitteestaan perustettiin jo vuonna 1863 Kasvatusopillinen yhdistys, jonka puheenjohtajana hän oli vuoteen 1878 asti. Hän oli myös Kansanvalistusseuran ensimmäinen puheenjohtaja vuosina 1874–1881.


Cleven vaikutus näkyi ennen kaikkea oppikoulujärjestelmässä. Erityisesti hänen psykologinen teoriansa oli pedagogisen koulutuksen perustana Jyväskylässä ja myöhemmin myös muissa opettajankoulutuslaitoksissa. Olai Wallin (1832–1896), joka vastasi pedagogiikan opetuksesta Jyväskylän Opettajakorkeakoulussa vuosina 1863–1885, perusti pedagogisen ja psykologisen teoriansa Cleven perusajatuksille, vaikkakin hänen teoriansa oli teoreettisempi ja niukempi. (Tuomikoski-Leskelä 1979 a, 11.)


Cleve ja Wallin eivät antaneet piirustukselle itsenäistä asemaa koulutusteoriassaan. Piirustus oli hyödyllistä silmän ja käden harjoituskeinona – mutta erityisesti Wallinin mukaan – piirtäminen oli yksi käytännön oppiaineista ja sellaisenaan verrattavissa käsityöhön ja kaunokirjoitukseen. Piirustukselle oli tietysti annettava oma merkityksensä kauneuden tajun herättäjänä, mutta tässä suhteessa sillä oli vain epäsuora merkitys. (Tuomikoski-Leskelä 1979 a, 18.)


Cleven esittämät tieteelliset ja pedagogiset tavoitteet, ja toisaalta koulutuksen tavoitteet sitoi yhteen käsin piirtämisen taide. Opetuksen tärkein päämäärä oli kehittää koulutusta yleensä ja kauneuden tajua, mutta aikomuksena ei ollut kehittää yksilön toiminnan tuloksena taiteellista lahjakkuutta. Kaiken opetuksen syvin tavoite oli opettava, totuuden saavuttaminen oikein havainnoimalla. (Tuomikoski-Leskelä 1979 a, 33.)


Clevellä oli epäsuorempi vaikutus Taideteollisen koulun ja Taideteollisuuskeskuskoulun perustamisessa. Hänen ajattelunsa rinnastui Cygnaeuksen perusajatuksiin pedagogiikan teoriasta. Oli keskeistä yhdistää piirustuksen- ja käsityönopetuksen koulutuksellinen sisältö niin, että piirtäminen tuki käsityön opetusta. Yleisesti ymmärrettiin, että yksi oleellinen tehtävä oli kehittää oppilaan kauneuden ja muodon tajua, vaikkakin Cygnaeus ajatteli, että käsityön rooli oli pääasiassa pedagoginen. Käsityön opiskelu palveli oppilaan kehittymistä ennen kaikkea tarjoamalla hänelle mahdollisuuden harjoittaa kädentaitoja ja mielen luovuutta. (Tuomikoski-Leskelä 1979 a, 49.)


Käsityön opiskelun tehtävä muotoutui kolmen eri mielipiteen vaikuttaessa ristiin, kun alkeiskoulutusta valmisteltiin. Yhtäältä oli Cygnaeuksen edustama pedagoginen linja, joka pyrki oppilaan kokonaisvaltaiseen kehittämiseen ja antoi hänelle riittävät tiedot, taidot ja valmiudet. Snellman edusti linjaa, joka tähtäsi ennen kaikkea oppilaan moraalisen puolen kouluttamiseen sekä hänen älynsä ja tahtonsa kehittämiseen teoreettisen koulutuksen avulla. Tämän linjan ”pedagogisoi” Z.J. Cleve psykologiassaan ja pedagogiikassaan. Kolmas linja, jota pääasiassa edusti Agathon Meurman, oli yhteiskunnallisesti käytännöllinen. Meurman ajoi kansakoulukomiteassa sellaista kansakoulua, joka antaisi maaseudun väestölle taitoja, jotka olisivat hyödyllisiä käytännön elämässä ja jotka parantaisivat heidän elämäntilannettaan. (Tuomikoski-Leskelä 1979 a, 49–50.) Suomesta tuli joka tapauksessa ensimmäinen eurooppalainen maa, jossa käsityö sisältyi yleiseen opetussuunnitelmaan.


Keskustelut, joita käytiin 1860-luvulla toimenpiteistä, joilla kansakoulua kehitettäisiin, ja keskustelujen tulokset olivat luonnollisesti myös niiden henkilöiden saatavilla, jotka perustivat Taideteollisen koulun, erityisesti professori Estlander ja virkaveljensä Cleve. Keskusteluja piirtämisen opetuksen tilasta seurattiin ja jatkettiin läpi 1870-luvun. Varsinkin kansakoulukokouksessa vuonna 1875 ongelmista tuli väittelyn kohde. Myös Taideteollisuuskoulussa, jossa piirustus oli yksi keskeinen oppiaine, piirustusharjoittelun koulutuksellista tavoitetta pidettiin epäselvänä. Piirtämistä ei yksinkertaisesti nähty oppiaineena, joka edistäisi koulutusta. Toisaalta nimenomaan piirustuksen opetuksella oli vakiintunut paikkansa kansakouluasetuksessa, jonka vuoksi oli välttämätöntä kehittää oppiainetta. Koska oppiaineen koulutuksellista sisältöä ei voitu konkretisoida, piirtämisenopetus sai muun tyyppisiä tavoitteita. Sen oleelliseksi tehtäväksi tuli kehittää taitoa ja kätevyyttä. Laajempia toiminnallisia tavoitteita ei vielä voitu analysoida, ja siten piirtämisen harjoittelun tavoitteet pysyivät epäselvinä vielä vuosisadan vaihteeseen asti. (Tuomikoski-Leskelä 1979 a, 35.)


Käsityönopetus oli 1870-luvulla kansakouluissa valjastettu palvelemaan koti- ja käsiteollisuuden edistämistä. Näin koulutukselle annettiin työllistyminen ja yhteiskunnalliset tavoitteet sekä tehtävät. Kotiteollisuuskomitea ehdotti siten raportissaan vuodelta 1873 erilaisia toimenpiteitä käsityönopetuksen kehittämiseksi kansakouluissa. Käsityötaitojen leviäminen eteni monin tavoin ja myös sen toiminnallisia edellytyksiä pyrittiin parantamaan. Tarvikkeita, joita tarvittiin käsityönopetuksessa, hankittiin aiempaa enemmän valtion varoilla, opettajien palkkoja nostettiin ja heille järjestettiin kesäkursseja, taitaville opettajille ja oppilaille annettiin palkintoja ja kouluissa järjestettiin käsityönäyttelyjä. Pitää kuitenkin huomata, että käsityön edistämisellä kansakoulun sisällä ei ollut yhteyttä yleiseen pyrkimykseen kohti taidekoulutusta. Käsityönopetusta ei uudistettu menetelmiltään, siihen vain vaikutettiin ulkoisesti. Tuomikoski toteaa, että käsityön koulutuksellinen sisältökin jäi juhlapuheisiin. (Tuomikoski-Leskelä 1979 a, 57–58.)


3.2.6 Kuvataiteen koulutus alkaa


Piirustuksen opetus toteutui jo Turun Akatemiassa, jolla oli henkilökunnassaan piirtämisen kouluttaja-mestari (Heikel 1940, 35, 570 ja 571). Samanaikaisesti kun alettiin etsiä kurssia uutta ammatillista koulutusta kohti vuonna 1842 antamalla määräys sunnuntaikoulujen perustamisesta, tehtiin myös varsinaista koulutusjärjestelmää koskevia uudelleenjärjestelyjä vuosina 1841 ja 1843. Nämä koulukysymykset pidettiin kuitenkin täysin erillään yleissivistävän ja ammatillisen peruskoulutuksen kehittämisestä, joiden katsottiin kuuluvan talouden vaikutuspiiriin ja samanaikaisesti heikentyvään kiltajärjestelmään. Koulujärjestelmän jakautumiselle useisiin eri aloihin on siten melko pitkä historia – vuorovaikutuksen puute periytyy ammattikoulutuksen syntymisestä. (Kyöstiö 1955, 239.)


Taidekoulutuksen kehitys alkoi Suomessa tietoisen omaperäisellä pohjalla 1840-luvulla. Suomen Taideyhdistys oli perustettu 1846 ja ensimmäiset taidekoulut avautuivat Turussa vuonna 1846 ja Helsingissä 1848. Estlanderin mukaan maalarimestari L.J. Källström oli avannut taidekoulun ammattimaalareille 1850-luvulla ja sen oppilaat olivat osallistuneet Lontoon maailmannäyttelyyn vuonna 1851. Kruskopf selittää puolestaan, että koulu aloitti jo vuonna 1846, mutta ei kyennyt jatkamaan toimintaansa kovin pitkään. Sen perusta oli hyvin kapea, ja uusia ratkaisuja oli löydettävä ongelman ratkaisemiseksi. (Kruskopf 1989, 34.)


Ensimmäinen ja samalla pysyvä taidekoulu oli siten Turun taideyhdistyksen piirustuskoulu, joka oli perustettu R.W. Ekmanin aloitteesta Turkuun vuonna 1846. Se kehitti maalauskursseja, jotka Turun maalarikilta oli aloittanut 1830-luvulla. Jonkin aikaa Tukholman Taideakatemiassa opiskelleen Carl Gustav Söderstrandin (1800–1862) sanotaan ottaneen aloitteen piirustuskoulun perustamiseksi vuonna 1830. Söderstrand oli opettajana tässä koulussa ja yhdessä R.W. Ekstrandin kanssa muutti sen nimen vuonna 1846 Antiikin piirustuskouluksi. Suomen Taideyhdistys ylläpiti koulua vuosina 1846–1906, ja se on vieläkin toiminnassa. Suomen Taideyhdistyksen perustaminen vuonna 1846 oli myös hyvin tärkeää.


Anders Ramsayn mukaan tulevaisuus ei näyttänyt Suomen taiteelle tuolloin hyvältä. Siitä huolimatta eräät taiteen ystävät, lähetystöneuvos Wallen, konsuli Borgström ja professorit Nervander ja Ilmoni onnistuivat perustamaan Suomen Taideyhdistyksen. Sen ensimmäinen tavoite oli herättää uinuva taiteen taju järjestämällä taidenäyttelyjä.


Ensimmäinen näyttely avautui siten seuraavana keväänä. Kokemus oli lumoava monelle näyttelyssä kävijälle, kuten Anders G. Ramsay muistelee: ”Muistan yhä erittäin hyvin, millaisen vaikutuksen ensimmäinen taidenäyttely, jossa oli kaupungin kaikki taideteokset, teki minun nuoreen mieleeni. – Mutta kipinä oli riittävän voimakas leimahtaakseen täyteen liekkiin ja pienestä siemenestä, joka kylvettiin tässä tilaisuudessa, kasvoi se, mistä nyt olemme niin ylpeitä sen perustamisen jälkeen.” (Ramsay 1966, 208–209.)


Helsingissä Suomen taideyhdistyksen piirustuskoulu, myöhemmin Taideakatemian koulu, nykyinen Taideakatemia, aloitti työnsä vuonna 1848. Alku oli vaatimaton ja viikoittaisten oppituntien määrä pieni. Koulun oli myös usein muutettava, kunnes Taideakatemian koulu sai pysyvät tilat Ateneumin rakennuksesta vuonna 1887. Silloin tuli myös mahdolliseksi tehostaa taideteollisuuden ja taiteiden koulutusta ja niiden keskinäistä vuorovaikutusta. Vuonna 1940 Suomen Taideyhdistyksen ylläpitämä koulu siirrettiin Taideakatemian hallinnon alle. Tämä koulu koulutti maalareita, kuvanveistäjiä ja graafisia taiteilijoita. Sen teoreettisia aineita ovat perinteisesti olleet taidehistoria, plastinen anatomia, perspektiiviteoria, materiaaliteoria ja vapaaehtoisina aineina esimerkiksi italian ja ranskan kieli.


Taidekoulutuksen juuret voidaan Suomessa löytää kahdesta eri suunnasta: aateliston koulutuksesta ja käsityöläisten koulutuksesta. Molemmissa lähtökohtana oli piirustuksen opetus. Turun Akatemia sai ensimmäisen piirustuksen harjoitusmestarinsa vuonna 1708, ja tästä virasta kehittyi vähitellen Keisarillisen Aleksanterin Yliopiston piirustuslaitos. Suomen Taideyhdistys tuki koulutusta keräämällä taideteoksia esikuvia ja malleja varten ja auttoi samalla apurahoin varattomia opiskelijoita. Piirustuskoulut suunniteltiin alkeiskoulutukseen, kun taas syvempi taidekoulutus oli haettava ulkomailta. Ajatuksia Suomalaisesta taideakatemiasta esitettiin kuitenkin hallitsijalle ja kenraalikuvernöörille jo 1850-luvulla. Vuoden 1858 asetuksella käsityöläisten alkeiskoulutus, johon sisältyi yleissivistystä ja ammatillista harjoittelua, astui voimaan. Asetus muutti Sunnuntaikoulut kaksiluokkaisiksi kouluiksi, ja niiden laajennuksena aloitettiin oppipojille iltakoulut, joiden opetussuunnitelmaan sisältyivät mestarin todistukseen vaadittavat taidot. Myös koulutusohjelmiin tehtiin muutoksia. Sunnuntaikoulujen pakollisiin oppiaineisiin kuului nyt geometria, piirtäminen, historia ja kirjanpito. Kolmivuotisessa iltakoulussa oppiaineita olivat fysiikka, kemia, saksan kieli ja kemisti-insinöörioppi. Kaupunkien ei kuitenkaan ollut pakko perustaa iltakouluja. (Kyöstiö 1955, 236–238.)


Uusi ja nopeampi Suomen koulujärjestelmän kehitys alkoi välittömästi 1800-luvun puolivälin jälkeen. Silloin muotoutui perusta, josta kasvoi ammattikoulu, kansakoulu ja oppikoulu. Pitää kuitenkin muistaa, että huomattava osa Suomen väestöstä pysyi kauan tämän uuden, vähitellen syntyvän koulujärjestelmän ulkopuolella. Erityisesti maalla oli työlästä käynnistää kansakouluja, ja vain suuremmissa kaupungeissa toimi käsityöläiskouluja ja oppikouluja. Itse asiassa vain pieni ryhmä, enimmäkseen porvariston ja varakkaampien piirien jälkeläisiä kykeni osallistumaan teoreettiseen ja ammatilliseen koulutukseen. Koska oppikoulu oli polku yliopistoon ja ylimpiin valtion virkamiesten ja yhteiskunnan virkoihin, oli luonnollista, että juuri tämä koulumuoto johti kehitystä. Tämä oli juuri se syy, miksi huomio osoitettiin suoraan nimenomaan piirtämiskoulutuksen kehittämiseen oppikouluissa sitten kun ajatukset taidekoulutuksesta saivat jalansijaa Suomessa.


Taideyhdistysten piirustuskoulut kouluttivat piirustuksenopettajia Suomen kouluihin 1800-luvulla. Aluksi harjoitettiin piirtämistä vapaalla kädellä, kun taas ammattipiirtäminen, maalaus ja kuvanveisto olivat harvoin niiden opetussuunnitelmissa. Koulut pyrkivät itse asiassa antamaan peruskoulutusta ulkomaisia opintoja varten sellaisille henkilöille, jotka aikoivat ryhtyä taiteilijoiksi. Oppilaiden enemmistö koostui ammattien oppipojista ja koululaisista. Piirustuskoulujen kaikki opettajat olivat aktiiveja taiteilijoita ja heidän metodinsa olivat peräisin vanhasta, akateemisesta perinteestä, joka tuli ensi sijassa Saksasta ja Ruotsista. He opettivat painokuvien, koristeasetelmien ja kipsivalosten käyttöä. Vanhoja kivipiirroksia kopioitiin ja harjoituksia tehtiin kopioimalla painokuvia, jotta kehitettäisiin kättä ja hyvää makua. Kun perustaidot oli opittu, oppilaat siirrettiin antiikin luokkaan, jossa piirtämistä harjoiteltiin antiikin patsaiden kipsivedoksista. Tämän jälkeen oppilaiden katsottiin kykenevän piirtämään elävää mallia. (Estlander 1875, 4–5.)


Yliopiston piirustuslaitos ei saavuttanut vakiintunutta asemaa uudessa pääkaupungissa. Helsingin ensimmäinen piirustuksenopettaja oli lakimies Per Adolf Kruskopf. Piirustuslaitoksen olosuhteet olivat kuitenkin melko heikot eikä myöskään piirustusmestarilla ollut minkäänlaista asemaa yliopiston virallisessa hallintoelimessä. Adolf von Becker, pitkäaikainen piirustusmestari, perusti lopulta yksityisen akatemian vuonna 1873, missä piirustuksen opetusharjoittelijat saattoivat suorittaa tutkinnon, joka pätevöitti heidät piirustuksenopettajina. Beckerin yksityinen koulu opetti muutamia satoja opettajaopiskelijoita kaksikymmenvuotisen olemassaolonsa aikana. Kun Becker eläköityi vuonna 1892, koulu suljettiin. Professori E.G. Estlanderilla ja Adolf von Beckerillä oli hyvin erilaiset mielipiteet taidekoulutuksen kehittämisen päämääristä. Estlander ajatteli, että varsinaisen taiteen ja taideteollisuuden välillä ei ollut ristiriitaa. Von Becker taas edusti ”puhtaan” taiteen käsitettä.


3.3 Veistokoulun perustaminen


3.3.1 Aloitteen tekijä Carl Gustaf Estlander


Yhteiskunnalliset tapahtumat 1860-luvulla, valtiopäiväuudistuksen aika ja koulujärjestelmän uudistus mullistivat suuriruhtinaskunnan kehityksen edellytykset. Koulu-uudistus ei luonnollisestikaan ollut kovin nopea tai dramaattinen, mutta se viitoitti vähitellen syvän ja perusteellisen muutoksen käännekohdat ja etsi myös uuden kehityssuunnan teollisten taiteiden koulutukselle. Taidekäsityön kehittämispäämääristä alettiin myös keskustella merkittävällä ja tärkeällä tavalla. Alullepanija oli C.G. Estlander, joka käynnisti vuonna 1870 mielipiteiden vaihdon varsinaisen taiteen ja taideteollisuuden aiemmasta ja tulevasta kehityksestä Suomessa.


Carl Gustaf Estlander suoritti tohtorin tutkintonsa vuonna 1859, ja seuraavana vuonna hänet nimitettiin estetiikan ja nykykirjallisuuden dosentiksi Keisarilliseen Aleksanterin Yliopistoon. Hän oli saman oppituolin professorina vuodesta 1868 aina 1890-luvun alkuun asti.


Kalevalan innoittamana Estlander alkoi tutkia Euroopan keskiaikaista runoutta. Hänen ansioitunein tutkielmansa käsittelee Provencen runoutta. Estlander pyrki tulkitsemaan runoteoksia lähtien niiden syntyaikojen historiallisista tapahtumista ja hän osasi luonnehtia niiden esteettistä arvoa taitavasti. Hän rakensi myös tieteellisen pohjan myöhemmälle Runeberg-tutkimukselle. Merkittävä katsaus Runebergin runoudesta (Runebergs skaldskap) julkaistiin johdantona Runebergin kokonaisteoksille, jotka Estlander itse toimitti. Hän julkaisi myös kaksi tutkielmaa Arwidssonista ja oli ahkera kirjallisuuskriitikko. Häntä voidaan myös pitää Suomen taidehistorian tutkimuksen pioneerina laajan, vuonna 1867 julkaistun tutkielmansa Kuvataiteiden historia viime vuosisadan lopulta meidän päiviimme ansiosta. Estlander oli innostava, aloitekykyinen ja monimutkainen persoonallisuus. Hänen tuotantonsa on melko laaja ja hänen tyylinsä ilmaisuvoimaista ja jalostunutta.


Opiskeluvuosinaan Estlander luki itsensä fennomaaneihin, mutta otti etäisyyttä heihin 1860-luvulla. Kahden poliittisen ryhmittymän välillä oli erimielisyyttä esteettisissä kysymyksissä: fennomaanit tukivat ajatusta ”taidetta taiteen vuoksi” , jota vaalittiin Saksassa, kun taas liberaalit edustivat utilitaristista katsomusta, jonka juuret olivat Englannissa. Heille taide merkitsi keinoa pyrkiä kohti parempaa yhteiskuntaa.


Estlander arvosti käytännönläheisyyttä alkeiskoulutuksesssa: se oli keino kansakunnan taitojen kohottamiseksi. Pohjakoulutuksen kehittäminen teollisuudessa ja käsiteollisuudessa oli hänen kiinnostuksensa erityiskohde. Teollinen taide, joka oli jäänyt harmaalle alueelle taiteen ja käsityön väliin, oli Estlanderille tärkeä osa nykyaikaista elämäntapaa. Kiltajärjestelmän poistuminen vanhanaikaisena jätti aukon koulutusjärjestelmään. Estlander havaitsi, että ammattimiesten taito oli heikkenemässä. Hänen mielestään suomalaiset eivät pärjänneet hyvin taideteollisuusnäyttelyssä Tukholmassa vuonna 1866. Suomalainen taide oli ihanteellista ja aristokraattista; siltä puuttui suomalaiset juuret, eikä se kyennyt kylvämään kauneuden tajua kansaan. Koulutusta parantamalla oli luotava käytännöllisempi lähestymistapa varsinaiseen taiteeseen ja taideteollisuuteen läheisessä yhteistyössä. Ensimmäisen kerran Estlander esitteli nämä ajatuksensa julkisesti Suomalaisen Taideyhdistyksen kokouksissa vuonna 1866, mutta vasta 14. toukokuuta vuonna 1870 hän ehdotti, että perustetaan Veistokoulu, ja kuvaili samalla Tukholman käsiteollisuuskoulun syntyä, toimintaa ja hallintoa.


Taiteilija Adolf von Becker raportoi Pariisin eri kaupunginosissa olevista vastaavista kouluista, jotka tavallaan toimivat valmentavina kouluina teknisen koulun (Conservatoire des arts et métiers) opiskelijoille. Arkkitehti Florentin Granholm muisteli tehtailija Lars Johan Källströmin yritystä järjestää koulutusta ammatillisessa maalauksessa 1840- ja 1850-lukujen vaihteessa. Källström oli itse opettanut koristemaalausta omassa työpajassaan, ja taiteilija Johan Erik Lindh oli kouluttautunut mallipiirtämisessä. Koulu oli toiminut kolme vuotta ja saadut kokemukset olivat hyödyttäneet myöhemmin Sunnuntaikoulua. Näiden esitelmien jälkeen keskusteltiin käsiteollisuuskoulun välttämättömyydestä. Vuosikokous valtuutti kolmihenkisen ryhmän keskustelemaan kokeneiden ammattimestareiden ja teknikoiden kanssa käsiteollisuuskoulun perustamisesta. (Räsänen 1987, 2.)


Professori Estlander tunsi, että taidetta tukevat piirit olivat jo löyhtyneet 1800-luvun alussa. Maun ja tyylin vaatimukset taiteissa sekä arkielämässä heikkenivät jatkuvasti. Oltiin ajautumassa taiteiden rappioon, jolla oli kauaskantoisia seurauksia. Taideteollisuudella oli edessään loputon työsarka, joka odotti vain kylvämistä. Kun yrittää kohottaa taiteita korkeammalle tasolle olisi pitänyt aloittaa kehittämällä muodon tajua teollisuudessa ja ammateissa, ja siten rakentaa vahva ja luonnollinen perusta taiteiden harjoittamiselle. Suomessa tilanne oli päinvastainen: 1840-luvun miehet olivat aloittaneet ja yrittäneet nostaa kurkihirren, mutta nyt pitäisi yrittää rakentaa luja rakennus perustalta. Rakennusmateriaalien niukkuus ei voinut olla esteenä, koska raaka-aineita voitiin tuoda maahan täällä jalostettavaksi.


Taiteen tajun ja taiteellisen lahjakkuuden voisi hyvin odottaa olevan piilevänä kansassa. Mahdollisuudet luoda taideteollisuutta olivat täällä kiistattomat myös tältä näkökannalta. Tilanteen ratkaisemiseksi työläisille piti antaa asianmukainen koulutus. Tämä oli erityisen ajankohtaista käsityössä, jossa työntekijöiden lukumäärä oli kutistunut hälyttävästi kiltajärjestelmän lakkauttamisen jälkeen. Estlander arvosteli Sunnuntaikouluja erityisen hyödyttömiksi tarkoitukseensa nähden. Hän esitteli myös ulkomaisia esimerkkejä taideteollisuudesta ja sen koulutuksesta. Ensisijaisesti esimerkki voisi löytyä käsiteollisuuskoulusta, joka perustettiin Tukholmaan vuonna 1846. Estlander laati suuntaviivat Tukholman mallin mukaisille käsiteollisuuskouluille, jotka perustettaisiin Suomeen. Hän suunnitteli, että sitten kun koulut olisivat tarpeeksi kehittyneet, olisi helppoa ja halpaa yhdistää ne taideyhdistysten piirustuskouluihin ylemmiksi luokiksi, joista lahjakkaimmat oppilaat voitaisiin siirtää maalarin tai kuvanveistäjän ateljeehen testaamaan taitojaan.


Vuoden 1871 alussa Estlander teki yhteenvedon ajatuksistaan julkaisemalla kirjasen Suomen varsinaisen taiteen ja soveltavien taiteiden mennyt ja tuleva historia. Kirjasessaan Estlander pohti toimia, jotka johtivat Veistokoulun perustamiseen tammikuussa vuonna 1871. Estlander halusi oman lausumansa mukaan löytää välittävän tekijän, joka voisi liittää yhteen aristokraattisen taiteen tarpeen ja tavallisen kansan koulutuksen. Käsiteollisuudelle olisi ollut tärkeintä säilyttää yhteys varsinaiseen taiteeseen. Käsityön rappeutuminen todisti hänelle koulutuksen alhaisesta tasosta. Tehdasmainen valmistus ei ollut kyennyt kehittymään Suomessa kuten se oli kehittynyt suurissa korkean kulttuurin maissa – eikä myöskään kiltajärjestelmä – jonka lakkauttamista Estlander piti sinänsä oikeana asiana – enää tarjonnut nuorille edes vähäistä koulutusta kuten ennen vanhaan. Ammattioppipoikien ja kisällien valitettava harjoittelutilanne toisi todennäköisesti yhteiskunnallisia ongelmia. Merkkejä tästä nähtiin jo ulkomailla ja sellaisten levottomuuksien estäminen etukäteen oli syy siihen, miksi erityisesti ammattikoulutusta pitäisi järjestää työtätekevälle luokalle mahdollisimman pian; mestareiden koulutus tuli vasta toisella sijalla. Koulujen yhteyteen pitäisi perustaa myös museoita. (Schybergson 1916, 254–258.)


Estlanderin johtopäätökset olivat selvät:


1. Oli pyrittävä sellaiseen teollisuuteen, joka kykeni jalostamaan kansainvälisesti kilpailukykyisiä tuotteita. Korkea-asteinen jalostusteollisuus toisi myös uuden ja paremman perustan kansalliselle yhtenäisyydelle. Suomella ei ollut Estlanderin mukaan ”omaa erityishistoriaansa”. Aiemmin kansallisen olemassaolon perustan muodostivat vain hallitsija ja valtion virkamiehet. Nyt oli asetettava tavoitteita pidemmällä tähtäimellä. Uusi taloudellinen integraatio oli otettava osaksi kansallista yhtenäisyyttä. Samoin oli tärkeää tarjota uutta työtä liikaväestölle, joka oli vapautunut maaseudulla. Tämä oli toinen Estlanderin keskeisistä perusteista, jonka mukaan


2. nostamalla kotimaisen teollisen valmistuksen jalostusastetta, myös uusi yhteiskunnallinen uudistusprosessi toteutuisi. Samalla, kun yhdistetään taiteellinen elementti teollisuuteen, yksilön työn arvo nousisi. Ja vanhan käsityöperinteen ei tarvitsisi sen vuoksi kadota. Oikein suunniteltuna teollisuuden rakenne työllistäisi myös sitä ja takaisi täten elannon monille ihmisille. Tämän ohjelman toteuttaminen merkitsi sitä, että luotiin ja kehitettiin soveltavan taiteen koulutus. Uusi koulutuslaitos oli saatava palvelemaan näitä ihanteita. (Klinge 1977, 152–153.)


3.


3.3.2 Kokous Seurahuoneella ja Veistokoulun synty


Suomen Taideyhdistyksen kevätkokouksen innoittamana ja nimitetyn kolmihenkisen toimikunnan aloitteesta ravintola Seurahuoneella kokoontui kaikille kiinnostuneille tarkoitettu kokous 20.9.1870. Kokoukseen osallistuivat professorit C.G. Estlander, Zacharias Topelius ja Johan Jacob Chydenius, tehtaan omistajat August Herman Bade, L.J. Källström, Johan Edvard Fagerroos, Gabriel Wilhelm Andsten, Richard Heimberger, Frans Julius Holmgren, Fredrik Wilhelm Grönqvist, Gustaf Otto Wasenius ja Carl August Osberg, arkkitehdit Hampus Dahlström, Ludvig Isak Lindqvist ja Theodor Höijer, insinöörit Edvin Leonard Bergroth ja August Fredrik Soldan, taiteen maisterit Theodor Sederholm ja Viktor Wilhelm Öhberg, eversti Walfrid Spåre, kapteeni ja toimittaja Robert Olof Lagerborg, amanuenssi Berndt Otto Schauman, kirurgi Carl Qvist ja teknologi Sven Peter Dahlbeck. Topelius toimi puheenjohtajana ja sihteeri oli Th. Sederholm. (Räsänen 1987, 2.)


Zacharias Topelius oli jo nuoruudessaan Runebergin oppilaana omaksunut romanttisen ja ihanteellisen kansallismielisen luonteen. Hän oli Helsingfors Tidningar -lehden toimittaja pitkän aikaa (1841–1860) ja niinpä sanomalehdessä keskusteltiin kulttuurikysymyksistä, musiikista, teatterista, kuvataiteista ja kirjallisuudesta. Yksi tärkeimmistä Topeliuksen mielipiteen ilmauksista oli artikkeli ruotsinkielisen kirjallisuuden tilanteesta, ”Det svenska skriftställeriet i Finland”, joka julkaistiin vuonna 1848.


Topelius totesi, että ruotsinkielinen kulttuuri katoaisi, jos pääajatusta yhdestä maasta ja kahdesta kielestä ei hyväksyttäisi. Kuvakirjassa Suomesta Topelius osoitti melkoista teollisuuden ihailua. Hän ja Estlander kuuluivat toimeliaaseen sukupolveen, jolle ei riittänyt historian ja kansallistunteen opiskelu, vaan he ottivat myös vastuuta sen luomiseksi. Taideteollisuuden uudistajana Topelius oli kuitenkin vain välähdyksenomainen keulakuva, koska hän oli kiinnostuneempi rakentamaan historiallis-idealistisen perustan uudelle Suomelle. Kansallisvaltio ja sen kulttuurin yhtenäisyys kiinnostivat luonnollisesti häntä ja olivat tärkeitä, mutta kysymykset, jotka koskivat teollisen elämäntyylin kehittämistä, pysyivät aina kaukaisina Topeliukselle. Mitä tuli strategiseen suunnitteluun työvoiman uudistamiseksi, vastuu oli annettava muille. Itse asiassa sen ottikin Carl Gustaf Estlander. (Kts. myös Saarela 1991, 131–132.)


Kahdestakymmenestäneljästä kokoukseen osallistuvasta yhdeksän oli tehtailijoita. Enemmistö heidän tehtaistaan oli perustettu 1800-luvun alussa tai puolivälissä. Loput läsnäolijoista osallistuivat innokkaasti pääkaupungin kulttuurielämään. Estlander esitteli yksityiskohtaisen opetussuunnitelman koululle, johon sisältyi sisäänpääsyvaatimukset, opetettavat aineet, pidettävien oppituntien lukumäärä, aikataulu ja koululle koituvat kustannukset. Hän ehdotti seuraavia oppiaineita: geometrisen muodon teoria, luonnontieteet (fysiikka, kemia jne.), viivoitin- ja käsivarapiirustus (ruotsiksi klotsteckning), ornamenttipiirustus (kuvasta tai kipsimallista), ammatti- ja ornamenttimaalaus (tempera- ja öljymaaleilla, kuvasta ja kipsivalumalleista sekä luonnollisista esineistä), muovailu (kuvasta, kipsivalusta ja elävästä mallista) ja materiaaliteoria. Aineet olivat samat kuin ne, joita opetettiin Tukholman Käsiteollisuuskoulussa, mutta niitä oli huomattavasti vähemmän lukumäärältään. Kokouksessa valittiin ensimmäinen johtokunta Veistokoululle: C.G. Estlander, E. Bergroth, A.E. Soldan, L.J. Källström, A. Bade, R. Heimberger ja S.P. Dahlbeck. (Räsänen 1987, 2.)


Samanaikaisesti käynnistettiin keräys varojen hankkimiseksi koululle (von Essen 1925, 2). Marraskuun 16. päivänä senaatti myönsi johtokunnalle luvan ”perustaa Veistokoulu Helsingin kaupunkiin, pääoppiaineinaan viivotinpiirustus, malli- ja ornamenttipiirustus sekä maisemapiirustus ja muotoilu, joiden lisäksi oppilaille opetetaan geometrisen muodon teoriaa, aritmetiikkaa, luonnontieteitä ja yksinkertaista kirjanpitoa ja samoin heille opetetaan ammattimaalausta sekä muovailua”. (Perustusasiakirja, Suomen Taideteollisuusyhdistyksen arkisto, Kansio K.)


Johtokunta oli kokoontunut syksyn aikana päättämään käytännön toimista, jotka liittyivät koulun perustamiseen:




	Veistokoulun ensimmäiseksi esimieheksi valittiin L.J. Källström. Hänet valtuutettiin etsimään tiloja koululle. (9. 9.1870).


	Sisäänpääsyvaatimukset vahvistettiin (29.9.1870) ja päätettiin pyytää huonekalupiirustuksia Tukholman Käsiteollisuuskoululta. Soldan määrättiin hankkimaan opetusmateriaalia 370 riikintaalerin arvosta, kipsivaluja, harkkoja, vedoksia ja niin edelleen. (4.12.1870).


	Opettajiksi suostuivat muiden muassa arkkitehdit Granholm ja Höijer, taiteilijat von Becker ja Carl Eneas Sjöstrand, tehtailija Holmgren, taiteiden maisteri Sederholm ja teknologi Dahlbeck. (Räsänen1987, 2.)




Taideteollisuuden historian tuntija, professori Severi Parko, antaa vaihtoehtoja syntymähetkelle: ”Jos me Taiteiden ja suunnittelun yliopistossa seuraisimme samaa periaatetta, me katsoisimme syntyneemme 16.11.1870, kun yhdeksän senaatin jäsentä Keisari Aleksanteri II:n nimissä allekirjoitti Veistokoulun perustamisasiakirjan Helsingissä.


Me olemme kuitenkin tottuneet korostamaan hetkenä 11.1.1871. Silloin Veistokoulu aloitti toimintansa Kansakoulun tiloissa osoitteessa Kasarminkatu 21. Oppitunnit alkoivat 16.1. Aiempi päiväys on erityinen: se on sama päivä, jolloin meidän esikuvamme, Käsiteollisuuskoulu Tukholmassa perustettiin 25 vuotta aikaisemmin.


Täten me olemme syntymältämme Tukholman koulun nuorempi sisko, nykyinen Konstfack. Joitain piirteitä yhteisestä perimästä, samanlaisuudesta ja aistimus läheisestä suhteesta voidaan vielä havaita.


Meillä on valinnan varaa merkkivuosissa. Paitsi virallinen avajaispäivä 11.1.1871 tai dokumentti 16.11.1870, yliopistomme synty voidaan jäljittää Veistokoulun perustamiskokoukseen 20.9.1870.” (Parko 1990.)

Vakaannuttamisen aika 1871–1900


4.1 Perustamisvaihe


4.1.1 Ensimmäinen lukukausi


Sää oli kylmenemässä Veistokoulun avajaispäivänä 11.tammikuuta vuonna 1871 melkein 14 pakkasasteeseen, ja ankara talvi tiukensi yhä otettaan. Niinpä koulu alkoi melko talvisissa olosuhteissa, kun lämpötila putosi kahdeksaantoista pakkasasteeseen. Kuitenkin huhtikuussa kevät ilmoitti tulostaan, ja koulua voitiin käydä lauhassa nollakelissä. (Öfversigt av Finska vetenskaps-societetens förhandlingar 13, 1871, 109.)


Kevätlukukaudella kaikki oppilaat olivat miehiä – heitä oli yhteensä 64. Syksyllä 1871 heihin liittyi kaksi naisopiskelijaa. Kaksi kolmasosaa opiskelijoista oli kotoisin lähiseudulta, Helsingistä ja Uudenmaan maakunnasta, ja loput muualta Suomesta, lukuun ottamatta yhtä opiskelijaa, joka oli syntynyt Pietarissa, ja kahta muuta opiskelijaa, jotka olivat syntyneet Ruotsissa. Ensimmäisellä lukukaudella 25 opiskelijaa oli 12–16 vuoden ikäisiä, 9 opiskelijaa oli yli 26-vuotiaita, ja vanhin oli 42-vuotias.


Tunneille oli osallistuttava viitenä työpäivän iltana ja sunnuntaisin ennen puoltapäivää. Opettajat, joita oli kymmenkunta, olivat eri alojen asiantuntijoita, ja he työskentelivät ilman palkkaa. On hieman vaikeaa määritellä oppituntien sisältöä, koska oppiaineilla ei ollut vakiintuneita nimiä. Oppiaineet saattoivat mennä päällekkäin – esimerkiksi erilaiset piirustuksen lajit mainittiin hyvin häilyvillä termeillä.


Monia aineita, kuten laskuoppia ja kirjanpitoa, suunniteltiin alun perin opetettavaksi sekä suomeksi että ruotsiksi. Suomenkielistä opetusta vaikeutti kuitenkin aluksi pula pätevistä opettajista, joten se oli suppeampaa, eikä kattanut läheskään kaikkia aineita.


Ensimmäisellä lukukaudella opetettiin seuraavia aineita:


1. viivoitin-, klotsi- ja ornamenttipiirustus, 4 oppituntia viikossa


2. maisemapiirustus ja kuvaanto, 2 oppituntia viikossa


3. mittausopillinen muoto-oppi, 2 oppituntia viikossa


4. laskuoppi, 4 oppituntia viikossa


5. yleinen luonnonoppi, 2 oppituntia viikossa


6. yksinkertainen kirjanpito, 1 oppitunti viikossa


7. ornamentti- ja ammattimaalaus, 4 oppituntia viikossa


8. muovailu, 2 oppituntia viikossa


9. kaunokirjoitus ja tekstaus, 2 oppituntia viikossa.


Aina toukokuun puoliväliin saakka opetusta annettiin yhteensä 23 oppituntia viikossa. Historiikit kertovat, että opiskelijat olivat ”mielihalulla seuranneet opetusta”. (Von Essen 1925, 8 ja 9.)


4.1.2 ”Sovussa varttuvat vähäisetkin asiat”


Veistokoulun ensimmäinen rehtori, 61-vuotias tehtailija Lars Johan Källström, oli vapaaehtoinen uranuurtaja. Lähes pedantti Källström piti huolta kaikesta koulun käytännön toiminnasta: hän valvoi ja suunnitteli opetusta, hankki materiaaleja, huolehti taloudesta ja piti matrikkelia. Hänen täytyi myös kirjoittaa anomuksia, kerjätä rahaa, hoitaa kirjanpitoa ja maksaa laskut.


Källström kuului jo syyskuun 20. päivänä vuonna 1870 pidetyssä perustamiskokouksessa valittuun hallitukseen. Muut kuusi jäsentä olivat puheenjohtaja C.G. Estlander, insinööri Edvin Bergroth, Rahapajan johtaja August Soldan, teknologi S.P. Dahlbeck sekä tehtailijat August Baden ja Richard Heinberger. Hallituksen puheenjohtaja, professori Estlander, sai vahvaa tukea Källströmiltä, jolla oli myös taiteellista taustaa. Källström oli pitänyt työhuoneellaan yksityistä taidekoulua jo vuonna 1840. Kirjasessaan Suomalaisen taiteen ja teollisuuden kehitys tähän päivään asti ja tästä eteenpäin (Den finska konstens och industrins utveckling hittills och hädan efter) Estlander mainitsee Källströmin suomalaisen taidekoulutuksen uranuurtajana. (Parko 1995, 17–19.)


Lokakuussa vuonna 1871 koulun toinen lukukausi saattoi alkaa aluksi samoissa tiloissa kuin aiemmin, myöhemmin sitten uusissa tiloissa osoitteessa Aleksanterinkatu 44 (von Essen 1925, 9). Tässä kauppias Willstedtin omistamassa rakennuksessa Aleksanterin- ja Mikonkadun kulmassa yhtenä vuokralaisena oli Helsingin kaupungin hallinnoima alempi alkeiskoulu, josta oli silloin muotoutumassa nykyaikainen koulu. Rakennuksesta oli varattu Veistokoulun käyttöön kaksi huonetta, joista toinen oli kalustettu antiikin tai kipsivalosten luokaksi. (Parko 1995, 20.)


Källström jätti rehtorin virkansa Veistokoulussa ensimmäisen lukukauden lopussa, mutta jatkoi taloudenhoitajana ja hallituksen jäsenenä (Parko 1995, 19). Florentin Granholm nimitettiin uudeksi rehtoriksi. Uusi rehtori oli tehnyt valtion rahoittamana opintomatkan Tukholman, Malmön, Kööpenhaminan, Altonan ja Berliinin taideteollisuuskouluihin. (von Essen 1925, 9; Parko 1995, 19.) Myös Veistokoulun talous alkoi nyt kohentua ja kun yksityisiä avustuksia virtasi koululle, rehtori ja opettajat voivat saada myös pientä palkkaa. Lukukausimaksu määrättiin 2 markaksi kuukaudessa oppipojilta ja 3 markaksi muilta oppilailta. (Von Essen 1925, 9.)


Oppilaiden määrä laski 49:ään toisen lukukauden alussa. Kaksi naisopiskelijaa aloitti nyt koulun. Kevätlukukaudella 15 oppilasta jatkoi opintojaan, kun taas 14 oppilasta aloitti työn Osberg & Baden konepajalla. Vasta 1870-luvun loppupuolella oppilasmäärä vakiintui ja alkoi kasvaa. 1880-luvulle tultaessa opiskelijoita oli 171, joista naisia yli 70.


Veistokoulun käytännön kysymysten epävarma tila vaikutti todennäköisesti hitaaseen kasvuun. Syksyllä vuonna 1873 kauppias Willstedtin talossa ilmeni joitakin ongelmia. Källström, joka oli jatkanut vararehtorina ja vakinaisena taloudenhoitajana, ryhtyi asentamaan kaasuputkia antiikin luokkahuoneessa, koska valaistus oli osoittautunut riittämättömäksi. Parko kuvaa tilannetta elävästi: ”Kytevä ärtymys kipinöi kuin sarja raketteja. Tulista riitaa oli mahdotonta sammuttaa ja se savusi kuukausikaupalla. Oppilaita sanottiin kurittomiksi. Sotkusta, jonka he jättivät jälkeensä varsinkin muovailutuntien jälkeen, valitettiin, eikä varmasti syyttä.” Riidassa oli mahdotonta päästä sopuun ja syyskuussa vuonna 1874 Veistokoulun oli ilmoitettava oppilailleen sanomalehdessä, että koulu suljettaisiin toistaiseksi. (Parko 1995, 20.)


Mutta johtokunta ei menettänyt uskoaan. Professori Estlander kutsui Veistokoulun ystävät ja suojelijat kokoukseen 28.10. pohtimaan yhdistyksen perustamista. Uuden yhdistyksen oli määrä ottaa huomaansa Veistokoulu sekä taideteollinen kokoelma, joka oli perustettu aiemmin. Tukea ajatukselle löytyi ja taideteollisuuden suojelijat Helsingissä ryhtyivät heti tarvittaviin toimiin. Jo 28. päivänä huhtikuuta vuonna 1875 senaatti vahvisti Suomen Taideteollisuusyhdistyksen säännöt. (Von Essen 1925, 10.)


Tehtailija Källström laittoi puolestaan vauhtia tilakysymykseen allekirjoittamalla kalliin vuokrasopimuksen, jossa oli ”näkymä tulevaisuuteen”. Huoneita vuokrattiin kauppias Levinin talosta osoitteessa Mikonkatu 10 nykyisen Ateneumin paikalta. Källström taivutteli myös tehtailija-kollegansa Osberg & Baden lahjoittamaan Veistokoululle 25 pulpettia. Näin koulu voitiin avata uusissa tiloissa lokakuussa vuonna 1885. (Parko 1995, 21.)


Vaikeuksista huolimatta koulu yritti asteittain uudistaa opetussuunnitelman. Vuosina 1872–1874 koulussa opetettiin useampia oppiaineita. Niihin kuului nyt konstruktiopiirustus, ornamenttimuovailu, selittävä mittausoppi, lakkaus- ja läkkikoristelu sekä puunveisto. Toisaalta yleinen luonnonoppi sekä maisemapiirustus ja kuvaanto jätettiin pois opetussuunnitelmasta. Vuosikymmenen puolivälissä lasimaalaus otettiin oppiaineeksi koulun opetussuunnitelmaan; lakkaus- ja läkkikoristelu jätettiin puolestaan pois. Vuosien 1877–1878 aikana lisättiin opetussuunnitelmaan kukkapiirustus, silkki- ja porsliinimaalaus sekä perspektiivioppi. Seuraavana lukuvuonna uutena aineena aloitettiin puunveisto. Vuosikymmenen vaihteessa 1879–1880 konstruktiopiirustus jaettiin kahdeksi oppiaineeksi, ja koulu alkoi opettaa myös rakennuspiirustusta ja konepiirustusta.


Lukuvuonna 1879–1880 viikossa annettiin opetusta ainakin 64, todennäköisesti melkein 70 oppituntia. Kehityksen suunta näytti olevan kohti teknisiä aineita. Lukuvuonna 1880–1881 Veistokoulu otti koneopin, rakennustekniikan ja akvarellimaalauksen sekä öljyvärimaalauksen opetussuunnitelmaansa. Suunnitelmasta poistettiin taas lasimaalaus ja kukkamaalaus, joita oli suunniteltu naispuolisille opiskelijoille. Käytännössä tämä merkitsi sitä, että päiväkurssi avautui insinööreille ja rakennusmestareille, mistä vuonna 1886 Ruotsin mallin mukaan tuli teollisuuskoulu.


Taideteollisuusyhdistyksen perustaminen liittyi ruotsalaismieliseen liberalismiin ja alkavaan teollistumiseen. Estlander alkoi 1870-luvulla ottaa etäisyyttä fennomaaneihin, jotka taistelivat ennen kaikkea suomen kielen aseman puolesta. Myös esteettisissä kysymyksissä oli eroja: fennomaanit kannattivat ajatusta ”taidetta taiteen vuoksi,” jota vaalittiin Saksassa; liberaalit puolestaan edustivat hyötynäkemystä, jonka juuret olivat Englannissa. Taide merkitsi heille keinoa pyrkiä kohti parempaa yhteiskuntaa.


Estlanderilla oli usein tapana puhua kansallisesta olemassaolosta, joka on ”luomisasteen kohoamisen ja paremman laadun tavoitteena”. Keisari Franz Josefin 25-vuotisen vallassaolon juhlimiseksi järjestetty Wienin maailmannäyttely synnytti ajatuksen siitä, että perustettaisiin suomalainen peruskokoelma mallikappaleita taideteollisuuden alalta. Estlander korosti kahdesti miten tärkeä tällainen kokoelma olisi artikkeleissaan Helsingfors Dagblad -lehdessä. Museokokoelman esineitä voitaisiin käyttää malleina opetuksessa taideteollisuuskoulussa. Helsingfors Dagblad järjesti rahankeräyksen ja lisäksi saatiin valtion avustus ja yksityinen lahjoitus. Rahalla voitiin ostaa kaiken kaikkiaan 732 teosta. Taideteollisen museon perusta oli luotu. (Kruskopf 1989, 37.)


Estlander oli herättänyt kysymyksen ”taidetalosta” pamfletissaan vuodelta 1871. Tavoitteena oli rakennus, jossa oli kauppoja pohjakerroksessa ja ”suuri kaksikerroksinen juhlasali siihen liittyvine sivuhuoneineen, ja saleja, jotka sopisivat nimenomaan näyttelytoimintaan ja ”huoneita koulua ja taideteollisuusmuseota sekä taideyhdistystä varten”. Estlanderin tavoitteena oli ennen kaikkea yhdistää varsinainen taide ja taideteollisuus, koska hänen mielestään se voisi hyödyttää niitä molempia. Kysymyksestä syntyi vilkas keskustelu. Useat henkilöt, heidän joukossaan muun muassa Taideyhdistyksen puheenjohtaja Cygnaeus, suhtautuivat kielteisesti. Cygnaeuksen mielestä yhteistyö teollisuuden kanssa oli uhka laitosten itsenäisyydelle. Taideyhdistys ja sen kokoelma jäisivät museon ja taideteollisuuskoulun jalkoihin.


Kaikesta huolimatta asia eteni. Senaatti tuki suunnitelmaa, samoin myös Helsingin kaupunginvaltuusto. Rakennustontti varattiin Rautatientorin reunalta Suomen Taideteollisuusyhdistystä ja Taideyhdistystä varten. Taideyhdistyksen kokouksessa vuonna 1877 suoritettiin lopullinen äänestys, ja häviäjät olivat rakennusprojektin vastustajat. Valtio lunasti tontin kaupungilta, mutta muuten asia eteni hitaasti. Arkkitehtikilpailu järjestettiin vasta vuonna 1883. Mitään kilpailuehdotusta ei hyväksytty, ja senaatti valtuutti arkkitehti Theodor Höjerin tekemään lopulliset piirustukset. Rakentaminen alkoi vuonna 1884 ja kolme vuotta myöhemmin Estlander saattoi pitää avajaispuheensa upeassa Ateneumin rakennuksessa, jonka julkisivussa on hänen valitsemansa ja kannattamansa motto: ”Sovussa varttuvat vähäisetkin asiat (Concordia res parvae crescunt)”.


Estlander päätti avajaispuheensa upealle rakennukselle sanoihin: ”Vaikka taiteemme nykyään etsii aiheita ihmisten ja luonnon keskuudesta, annettakoon sen kuitenkin katsoa heitä suopein ja rakastavin silmin, ja vaikka taiteemme on vielä käytettävä talttaa ja pensseliä, kuten Pariisissa tai Düsseldorfissa, annettakoon sen kehityksen vakaasti johtaa kohti hetkeä, jolloin veistokset ja maalaukset eivät vain aiheeltaan vaan myös muodoltaan ovat kotoperäisiä.


Näistä lähtökohdista ja tätä toivoen isänmaa lahjoittaa seppeleen. Saadessaan tämän suuren lahjan tänään, taide todennäköisesti tulee vakuuttuneeksi siitä, ettei se jää ilman seppeleitä myöskään tulevaisuudessa.”


Ateneumin tontti oli myös käytännössä mitä parhain. Se sijaitsi Helsingin monumentaalisen keskustan, Senaatintorin ja sitä ympäröivien rakennusten välittömässä läheisyydessä. Helsingin yliopisto oli vain parin sadan metrin päässä siitä ja yliopiston kirjastokin oli Ateneumin väen ulottuvilla. Mutta kuten tulevat vuosikymmenet osoittivat, läheisyydestä ei syntynyt yhteistyötä mitenkään huomattavassa määrin. Melkeinpä päinvastoin.


4.1.3 Toiminnan perusta


Opetusta annettiin Veistokoulussa aluksi käytännöllisissä ja erityisesti teoreettisissa aineissa vain ruotsiksi. Kysymys opetuskielestä nousi esille vuosikokouksessa vuonna 1877. Hallitus ilmoitti, että se suhtautui myönteisesti asiaan, mutta että ponnisteluista huolimatta ei ollut ollut mahdollista palkata suomenkielisiä opettajia. Heti kun tilanne sallisi, toteutettaisiin suomenkielinen opetus. (Von Essen 1925, 15.)


Vakinainen Veistokoulun rehtori, arkkitehti F. Granholm, jätti virkansa vuonna 1879 hoidettuaan sitä syksystä 1871 lähtien. Uudeksi rehtoriksi nimitettiin taiteen maisteri Ernst Nordström, joka oli käytännössä jo hoitanut virkaa syyslukukaudella 1879. Nordströmin tausta oli aivan erinomainen virkaa ajatellen, koska hän oli opiskellut tekniikkaa kotimaassa ja opiskellut myös Itävallan museokoulussa Wienissä ja École des Beaux-Arts -koulussa Pariisissa. Pariisin taidekoulun opetukseen sisältyi teoreettisia luentoja ja käytännön harjoituksia, ja opiskelija sai edetä omassa tahdissaan.


Veistokoulun uuden rehtorin on täytynyt tuntea tämän hyvin huomattavan opinahjon rakenne, joka oli melko suuressakin määrin opiskelija-orientoitunut. Écoleen hakevan oli löydettävä itselleen oppimestari, jonka ateljeehen hänet otettiin oppipojaksi. Samanaikaisesti hänet otettiin itse École-koulun opiskelijaksi. Koulun sisäänpääsykokeen läpäiseminen merkitsi yleensä kahden vuoden jaksoa oppipoikana jossain ateljeessa. Pyrkijät, joiden ikä oli 15–30 vuotta, saivat osallistua sisäänpääsykokeeseen useita kertoja vain iän ollessa ainoa ja ehdoton rajoitus.


Kun sisäänpääsykoe oli hyväksytty, opiskelija siirrettiin toiselle luokalle. Varsinaiseen opetukseen kuului luentoja ja monia kaksivaiheisia kilpailuja. Opiskelijan oli pakko osallistua näihin pakollisiin kilpailuihin ja kerätä tietty määrä suorituspisteitä päästäkseen seuraavalle tasolle. Ensimmäiselle luokalle pääsy kesti useimmiten kahdesta neljään vuotta. Opintojen tavoitteena oli oikeus osallistua kilpailuun Grand Prix de Rome -palkinnosta. Jos opiskelija menestyi tässä, hän oli tavallaan opiskelu-uransa huipulla. (Chafee 1977, 82–86; von Essen 1925, 21–22.)


École des Beaux Arts -koulun toiminta perustui monin tavoin ateljeiden käytölle. Ne olivat aluksi kaikki yksityisiä, mutta École perusti vuonna 1863 myös omia, virallisia ateljeita, jotka sijaitsivat koulun tiloissa. Nämä ateljeet saattoivat 1800-luvun loppupuolella olla melko suuria, 30–80 opiskelijamäärältään. Joka ateljeesta vastasi opetusmestari ja tarkkailija, ja uusien ja vanhojen opiskelijoiden välillä vallitsi melko hierarkkinen suhde. Ateljeet olivat usein ahdasmielisiä. Mestari johti tavallaan omaa koulukuntaansa tietyn yleisen tyylikäsityksen mukaan. (Chafee 1977, 88–92; Hentilä 1990, 12–13.)


Nordströmistä tuli määrätietoinen Veistokoulun opetussuunnitelman kehittäjä, ja uudistukset aloitettiin välittömästi lukuvuoden 1879–1880 alussa. Ihan ensiksi kaikki aritmetiikan opetus ruotsinkielisessä osastossa jaettiin kahdeksi kurssiksi, ylempään ja alempaan. Rakennusopin yhteinen opetus insinööreille ja puusepille jaettiin koneenrakennusoppiin ja talonrakennusoppiin. Oppiaineiden lukumäärä oli jatkuvasti kasvanut ja oli tällöin viisitoista.


Oppitunteja pidettiin joka työpäivän iltana kello 19–21 ja myös sunnuntaiaamuisin klo 9–11. On tärkeää, että valmennusta porsliini-, kukka- ja lasimaalauksessa alettiin antaa myös päivisin. Lukuvuosi kesti 1.10.–15.12. ja 9.1.–30.4. Päiväopetuksen läpimurto tapahtui varsinaisesti, kun uudet päiväkurssit alkoivat 1.11.1881. Opetuksessa oli vain lyhyt tauko joululomalla, ja opetus jatkui 1.4.1882 asti. Nyt oppitunteja oli tarjolla 5 tuntia päivässä sekä ruotsiksi että suomeksi ja oppiaineita olivat aritmeettinen ja perusalgebra, geometria ja avaruusgeometria, deskriptiivinen geometria, fysiikka, mekaniikka, tekniikka, rakennus- ja konepiirustus, rakennustekniikka ja rakenne- ja rakennuspiirustus. (Von Essen 1925, 22–23.)


Veistokoulun oli 1880-luvun ensi vuosina määriteltävä oman kehityksensä suuntaviivat. Sen sisällä oli itse asiassa syntymässä kaksi koulua, taideteollinen koulu ja koulu insinööreille, esimiehille ja rakennusmestareille. Molemmat olivat itse asiassa syntyneet tietoisen kehitystyön tuloksena, mutta koulutusjärjestelmän kehitys ja osittain myös taloudelliset olosuhteet vaikuttivat siihen, että toiminnan suuntaviivat oli välttämätöntä määritellä. Toisaalta itse koulutyö eteni hyvin uuden rehtorin tuella. Sekä mies- että naisopiskelijoiden lukumäärä kasvoi ja heidän opiskelunsa toimi hyvässä vuorovaikutuksessa. Koulun vuosikertomuksessa lukuvuodelta 1882–1883 Nordström totesi tyytyväisenä hyvän yhteistyön vallinneen molempien sukupuolten välillä. Kaiken kaikkiaan kokemukset tukivat yhteiskoulutuksen tarkoituksenmukaisuutta.


Päiväopetusta laajennettiin taas lukuvuonna 1883–1884. Koristemaalauksen koulutus aloitettiin ja sen yhteydessä annettiin myös opetusta tyyliopissa. Lukuvuonna 1883–1884 koulussa opetettiin 18 oppiainetta, ja siellä oli yhtä monta opettajaa. Taideaineiden, erityisesti piirustuksen, osuus oli jo melko suuri. Ne muodostivat puolet opetuksesta, tekniset aineet yhden neljäsosan ja loput olivat yleissivistäviä aineita. Opetussuunnitelma sisälsi viikossa pakollisina aineina 20 oppituntia piirtämistä, 4 oppituntia kukkapiirustusta, 8 oppituntia kaunokirjoitusta ja tekstausta, 6 oppituntia laskuoppia, 2 oppituntia geometrisen muodon teoriaa,


2 oppituntia figuratiivista geometriaa, 2 oppituntia koneenrakennusoppia, 4 oppituntia rakennesuunnittelua, 1 oppitunnin rakenneoppia, 2 oppituntia tyyliteoriaa, 4 oppituntia muovailua, 4 oppituntia puutöitä, 2 oppituntia kirjanpitoa, 2 oppituntia perspektiivioppia, 4 oppituntia puunveistoa, 4 oppituntia ammatti- ja koristemaalausta, 4 oppituntia porsliini- ja kukkamaalausta ja 6 oppituntia koristemaalausta. (Von Essen 1925, 27–28.)


Ratkaiseva suunnan valinta oli kuitenkin syntymässä. Asetuksella 25.11.1885 määrättiin, että Taideteollisuusyhdistyksen hallinnoimaa koulua alettaisiin pitää Suomen kansallisena Taideteollisuuskeskuskouluna. Näin alkoi kahden vuoden pituinen vilkkaan kehittämisen ja uudelleenorganisoitumisen aika. Tärkeintä oli, että koulun asema määriteltiin osana koulujärjestelmää, jota kehitettiin nopeasti. Päätös perustui pitkälti valtion vuonna 1874 nimittämän komitean työhön. Komitean tehtävänä oli ollut etsiä ratkaisua maan teknisten koulujen ja sunnuntaikoulujen uudistamiseksi. Se oli ehdottanut alempien ja ylempien käsityöläiskoulujen perustamista ”ammatillisesti hyödyllisen koulutuksen levittämiselle nuoremmille teollisuustyöläisille ja käsityöläisille”. Estlanderin toimikunta oli päättäväisesti asettanut uusia tavoitteita ylemmän käsityöläiskoulutuksen kehittämiseksi silloin paljon kiitosta saaneen Württembergin ammattikoulujärjestelmän mukaisesti. Ylemmän käsityöläiskoulutuksen tavoitteena oli erityisesti toteuttaa nykyaikaisella tavalla ajatusta, joka oli ollut iltakoulujen perustamisen taustalla vuonna 1851. Samoin oli tärkeää, että koulun rehtorit saisivat mahdollisimman paljon vapautta kehittää koulutusohjelmaa. Jokainen koulu hyötyisi siitä, että se saisi kehittää itseään paikallisesti vaihtelevien ammatillisten olosuhteiden mukaan. Oppilaille annettaisiin myös tietty määrä valinnanvapautta, vaikka opintoihin täytyisikin sisältyä myös yksi koulun pääaineista. Näiden koulujen tärkeimpinä aineina pidettiin piirtämistä (koristepiirustus), ammatillista kone- ja rakennepiirustusta, äidinkieltä, laskuoppia, alkeisgeometriaa ja deskriptiivistä geometriaa sekä kirjanpitoa.


Estlanderin komitea oli myös luonut perustan koulujärjestelmän taloudellisille lähtökohdille. Württembergin mallin mukaisesti määrättiin, että valtiovalta tukee ylempiä käsityöläiskouluja sellaisella rahamäärällä, joka vastaisi puolta rehtorin ja opettajien palkoista. Seuraava linjaus oli olennainen juuri syntyneelle Taideteollisuuden Keskuskoululle: koska Suomesta puuttui käsityöläiskouluihin päteviä opettajia, pääkaupungissa toimivan Keskuskoulun pitäisi nyt ottaa vastuu asiasta. Koulun pitäisi perustaa kursseja heille, jotka suunnittelivat ryhtyvänsä käsityöläiskoulujen opettajiksi. Jos tämä ehto toteutuisi, valtiovalta ottaisi myös huolehtiakseen koulujen ylläpidosta ja myöntäisi tukea, joka kattaisi puolet rehtorin ja opettajien palkoista. Kaupunki puolestaan vastaisi toisesta puolesta ja rahoittaisi myös koulutarvikkeet, vuokrat ja ylläpitohenkilöstön palkat.


Toiminnan perusta oli nyt täysin sementoitu, ja koulun lukukausia voitiin pidentää sen mukaisesti vastaamaan uusiin haasteisiin. Lukuvuosi pidennettiin 25 viikosta 32 viikkoon niin, että opetus alkoi syyskuun 15. päivänä ja päättyi joulukuun 21. päivänä, alkoi uudelleen joululoman jälkeen tammikuun 8. päivänä ja päättyi toukokuun 15. päivänä. Ammatti- ja koristemaalauksen kurssit saattoivat kuitenkin kestää 25 viikkoa, koska ”ammattimaalareilla ei ollut enempää vapaa-aikaa koulunkäyntiä varten”.


Vuoden 1885 asetuksella oli oleva hyvin selkeä vaikutus opinahjon kehitykseen. Nyt panoksia täytyi kohdistaa erityisesti käsityöläiskoulujen opettajankoulutukseen ja myös opetuksen laajentaminen alkoi välittömästi. Tavoitteena oli, että käsityöläiskoulujen piirustuksenopettajiksi aikovien kurssi olisi 16 oppituntia viikossa, joista 12 olisi päiväopetusta ja 4 iltaopetusta. Opettajaksi aikovien olisi kehitettävä itseään seuraamalla piirustuksen opetusta iltatunneilla ja osallistuttava geometrian, muototeorian ja deskriptiivisen geometrian oppitunneille opetusharjoittelijoina. Tulevien opettajien oli lisäksi hallittava alansa opetusvälineet. Tavoitteena oli myös perustaa aloittelijoille luokka, jossa opetusharjoittelijat voisivat tutustua opetuksen pedagogisiin menetelmiin. Opetussuunnitelmaan tehtiin muitakin muutoksia. Toinen suomenkielinen kurssi lisättiin laskuopin opetukseen. Tyyliopin ja kirjanpidon oppituntien määrää lisättiin ja oikeinkirjoituksen kurssi jaettiin kahtia suomen- ja ruotsinkielisiin kursseihin.


Täten koulun koko opetussuunnitelma oli 96 viikkotunnin laajuinen. Suurin osa oli taideaineita: 20 oppituntia piirtämistä viikossa, 6 oppituntia koristepiirtämistä ja kuvaantoa, 4 oppituntia muovailua, 4 oppituntia puunveistoa, 8 oppituntia porsliini- ja kukkamaalausta, 4 oppituntia puupiirrosta, 6 oppituntia koristemaalausta, 4 oppituntia ammatti- ja ornamenttimaalausta ja 2 oppituntia tyylioppia viikossa. Teknisten aineiden kirjo oli kuitenkin huomattavan suuri: 2 oppituntia perspektiivioppia, 4 oppituntia deskriptiivistä geometriaa, 4 oppituntia koneenrakennusoppia ja 2 oppituntia rakennepiirtämistä. Loput oppitunneista liittyivät yleissivistäviin aineisiin ja talousaineisiin: 8 oppituntia laskuoppia, 2 oppituntia kaksinkertaista kirjanpitoa, 8 oppituntia kaunokirjoitusta ja tekstausta sekä 4 oppituntia oikeinkirjoitusta. Näin opetus oli alkanut profiloitua taiteelliseen suuntaan.


Helsingin kaupunginvaltuusto päätti 20. huhtikuuta vuonna 1886, että yhdistyksen koulussa tuli olla alemman käsiteollisuustason osasto. Kaupunki oli myös valmis tukemaan hanketta rahallisesti. Yhdistyksen hallitus ilmoitti hallintoneuvostolle, että se oli halukas perustamaan tällaisen koulun lukuvuoden 1887–1888 alusta. Samanaikaisesti se haki rahoitusta sekä ylemmälle että alemmalle käsiteollisuuskoululle. Näin koulusta oli tullut jo lukuvuoden 1887–1888 alusta alkaen vuoden 1885 asetuksen mukaisesti, ei vain ylempi Helsingin käsiteollisuuskoulu, mutta myös kansallinen Taideteollisuuskeskuskoulu. Sillä oli erillinen osasto, jossa koulutettiin mies- ja naisopettajia käsiteollisuuskouluihin. Marraskuun 1. päivänä vuonna 1887 alempaa käsiteollisuuskoulua vastaava osasto aloitti toimintansa. Sen opetussuunnitelmaan sisältyi piirtämistä, laskuoppia, oikeinkirjoitusta ja lukemista, kumpaakin 2 viikkotuntia, sekä kirjanpitoa, jota oli yksi oppitunti viikossa. Kahden kotimaisen kielen opetusta annettiin sunnuntaisin klo 16– 19 ja tiistaisin, perjantaisin sekä lauantaisin klo 19–21.


Siteitä Helsingin kaupunkiin vahvistettiin muutenkin käsiteollisuuskoulun perustamisen jälkeen. Kaupunki oli toivonut, että koulun johtokuntaan kuuluisi kaksi kaupunginvaltuuston valitsemaa jäsentä. Seura myöntyi tähän, ja niinpä valtuusto valitsi arkkitehti J. Ahrenbergin ja diplomi-insinööri K.A. Nordmanin ensimmäisiksi edustajikseen johtokuntaan.


Uudelleenjärjestelystä 1880-luvun puolivälissä seurasi yksi huomattavampikin muutos. Yhdistyksen hallitus oli perustanut insinöörien, esimiesten ja rakennusmestarien kouluttamiseksi koulun, joka siirtyi valtion omistukseen 1.6.1886, ja joka uudistettiin teollisuuskouluksi, jossa oli suomen- ja ruotsinkielinen osasto. Teollisuuskoulu sai tilat huoneistosta, jonka osoite oli Aleksanterinkatu 52 ja jonka yhdistys vuokrasi tarkoitusta varten. Koulussa oli sen viimeisenä lukuvuonna 1885–1886 yhteensä 101 opiskelijaa, joista 31 opiskeli insinöörejä ja esimiehiä kouluttavassa osastossa ja 61 rakennusosastolla. Opiskelijoiden lukumäärä kasvoi nopeasti myös tässä yksikössä. (Von Essen 1925, 33–39.)


Vuoden 1885 asetus näytti aloittavan uuden, raikkaan aikakauden opinahjon kehityksessä. Syyslukukauden 1887 alussa, kun Keskuskoulun oli mahdollista muuttaa uuteen Ateneumin rakennukseen, jossa oli tilat kuvataiteiden ja taideteollisuuden tarpeisiin, tulevaisuus näytti turvatulta. Yhdistyksen vuosikertomus vuodelta 1886 antaa erityisesti kiitosta senaattori, salaneuvos V. von Haartmanille, joka ”valtiomiehen vaistollaan oli ensimmäinen, joka loi ja kehitti ajatuksen” ja senaattori L. Mechelinille, joka ”lämmöllä ja loppumattomalla kiinnostuksella” oli ottanut ajatuksen toteuttaakseen. Ylistystä sai myös herra professori C. G. Estlander, joka ”myöhempinä vaikeina aikoina oli etulinjassa johtamassa tätä hanketta, kunnes se oli saanut kaikki edellytykset vakiintuakseen; suotakoon näiden nimien erottamattomasti kuulua suomalaisen taideteollisuuden historiaan”.


Vuosikertomus ei liioittele arvioissaan senaattori von Haartmanista ja Estlanderista, koska he kumpikin ovat suomalaisen taideteollisuuden tienraivaajia. Haartman oli keskeinen henkilö Taideteollisuusyhdistyksen puheenjohtajana vuosina 1876–1881, ja hän myös kannusti ja tuki Estlanderia. Mechelin oli kuitenkin puheenjohtajana vain lyhyen aikaa vuonna 1882.


Viktor von Haartman näytteli valtiomiehenä tärkeää osaa jo vuodesta 1868, kun hänet kutsuttiin senaatin jäseneksi ja seuraavana vuonna kansallisen talouskomitean varajohtajaksi. Hän kiinnitti eritysesti huomiota teknisen ja taideteollisen koulutuksen kehittämiseen, ja hänen ansiokseen voidaan lukea polyteknisen opetuksen kehittäminen Suomessa 1870-luvulla. von Haartman tuki myös Mecheliniä ja innoitti Estlanderin tutkimaan teknisen ja käsiteollisen koulutuksen tilannetta Euroopassa. Niinpä Estlander teki tärkeän, yli vuoden kestäneen opintomatkan Saksaan, Itävaltaan, Sveitsiin ja Belgiaan vuosina 1873–1874. Tällä matkallaan Estlander sai hyvän yleisnäkemyksen eurooppalaisen koulutuksen tilasta erityisesti taiteen, taideteollisuuden ja tekniikan osalta. Hän oli myös tutustunut piirtämisen opetuksen menetelmäkysymyksiin ja palattuaan kotiin hän kirjoitti välittömästi aiheesta lyhyen artikkelin. (Schybergson 1916, 278–294.)


Tärkeintä oli kuitenkin, että heti Estlanderin paluun jälkeen nimitettiin komitea pohtimaan uusien teknisten koulujen, sunnuntaikoulujen ja iltakoulujen tilannetta. Puheenjohtaja oli professori Estlander, sihteeri Estlanderin lanko C. B. Federley ja jäseninä olivat A. F. Soldan, K. L. Lindeberg, Fr. E. Conradi, Edv. Bergh, Edvin Bergroth, Edvin Nylander ja M. J. Cronvall. Monilla komitean jäsenistä oli kokemusta teollisuudesta, tekniikasta ja käytännöstä, mutta pääasiassa Estlander kuitenkin kirjoitti sen raportin. Komitea työskenteli hyvällä vauhdilla helmi-maaliskuun ajan vuonna 1875, ja syyskuussa tehtiin vielä joitakin korjauksia käsikirjoitukseen, joka painettiin sitten vuonna 1876. Sen vuoksi sitä kutsutaan vuoden 1876 mietinnöksi.


Mietintö asettaa pääpainon käsiteollisuuskoulutuksen kehittämiselle ja ehdottaa, että perustettaisiin alempi ja ylempi käsiteollisuuskoulu sunnuntai- ja iltakoulujen tilalle. Alemmille käsiteollisuuskouluille tämä merkitsi niiden opetuksen laadullista ja määrällistä kehittämistä. Ylempien käsiteollisuuskoulujen malli tuli Württembergistä, kuten ylempänä on osoitettu. Tämä merkitsi sitä, että valittiin todella uusi linja erityisesti taiteellisesti suuntautuneiden ammattimiesten koulutuksessa. Tärkein ehdotus oli, että maa tarvitsi kansallisen keskuskoulun, joka koordinoisi käsiteollisuuskoulujen opetusta. Helsingissä perustettua Veistokoulua voitaisiin tässä mielessä hyödyntää. Ehdotukset teknisen koulutuksen kehittämiseksi olivat myös merkittäviä – uudet tekniset koulut pitäisi muuttaa teollisuuskouluiksi, ja näin tekniikan ja teollisuuden perustietämys ja niiden ammattikäyttö vahvistuisivat. (Schybergson 1916, 295–299.)


Kesti kuitenkin melkein 10 vuotta ennen kuin Estlanderin vuoden 1876 komitean ehdotukset toteutuivat. Vaikka senaatti hyväksyi vuonna 1879 linjaukset, joita Estlander viitoitti, keskustelut koulujärjestelmän kehittämisestä viivyttivät vielä käsiteollisuuskoulujen ja uusien koulujen organisoitumista. Estlander nosti kysymyksen esille eduskunnan istunnossa vuonna 1882 vauhdittaakseen uudistusta, mutta vasta kun senaattori Leo Mechelin puuttui asiaan, se ratkaistiin vuoden 1882 valtiopäivillä. Estlanderilla oli vain pienehkö osa kysymyksessä tässä vaiheessa. Käytännössä vuoden 1885 asetus antoi uuden lähtökohdan käsityöläisten koulutuksen kehittämiselle ja se muovasi myös perustan Veistokoululle: kansallinen taideteollinen keskuskoulu oli syntynyt. (Schybergson 1916, 301–304.)


Veistokoulu oli vähintään yhdessä suhteessa edistyksellinen: naisopiskelijoita otettiin oppilaaksi ensimmäisenä toimintavuonna 1871. Lukuvuonna 1871–1872 ensimmäinen naisopettaja, kuvanveistäjä Alina tai Aline Forsman aloitti työnsä opettamalla naisopiskelijoille piirustusta. Parkon mukaan merkittävimmäksi naisopettajaksi nousi Fanny Lundahl, jolle omistettiin oma oppiaine ”kukkien piirtäminen ja maalaaminen kankaalle ja porsliinille”. Naisten koulutuksen ja taideteollisuuden uusi alue asetettiin 24-vuotiaan nuoren tytön harteille. (Parko 1995, 22–23.)


Autonomian ajan Suomessa koulupolitiikan kehitys ei riippunut vain Veistokoulusta. Estlanderin johtama toimikunta kirjoitti vuonna 1874 raportin maan teknisten koulujen sekä sunnuntai- ja iltakoulujen uudistamisesta. Toimikunnan mietintö tähtäsi esimerkiksi siihen, että perustettaisiin alempia ja ylempiä käsiteollisuuskouluja, jotka tarjoaisivat koulutusta nuorille, jotka työskentelivät teollisuudessa ja käsityöläisinä, eri ammatteja hyödyttämään. (Von Essen 1925, 32.) ”Ylemmän käsityökoulun päämääränä on toteuttaa suunnitelmallisemmin ja nykyaikaisella tavalla ajatus, joka on pohjana vuoden 1858 määräykselle iltakoulusta eikä sitä pitäisi ymmärtää alemman käsiteollisuuskoulun ylempänä kurssina, josta se eroaa oleellisesti vain suuremman oppituntimääränsä ja minimiainemääränsä vuoksi, joka oli ehtona valtion rahoitukselle” (Komiteanmietintö 1874). Komitean mielestä koulujen rehtoreille pitäisi antaa mahdollisimman vapaat kädet suunnitella opetussuunnitelmaa ja muuta toimintaa. Opiskelijoille pitäisi myös antaa tietty vapaus valita oppiaineita, vaikkakin yksi koulun pääaineista oli sisällytettävä opintoihin.


Eräs tärkeä sisältöuudistus oli käsiteollisuuskoulun opettajien koulutuksen aloitus. Erityisesti piirustuksen opettajista oli pulaa. Päätettiin, että taideopettajien opettajankoulutus käsittäisi viikottain 16 oppituntia, joista 12 oppituntia olisi päivisin ja 4 oppituntia iltaisin. Myös opetustaidon kehittämiseen kiinnitettäisiin huomiota. Tätä varten opettajakokelaiden oli käytävä iltakoulun piirustustunneilla ja seurattava geometrian, muoto-opin, deskriptiivisen geometrian, rakennepiirustuksen ja tyyliopin tunteja opettajaharjoittelijoina. Lisäksi heitä tuli opettaa opetusvälineiden käytössä. Aloittelijoille pitäisi myös perustaa luokka, jossa opiskelijat voisivat havainnoida opetuksen pedagogisia menetelmiä. (Von Essen 1925, 36.)


Taideteollisuuden ja käsiteollisuuden ylimmän opetuksen järjestäminen näytti nyt etenevän suotuisasti. Lukuvuoden 1886–1887 alusta asetuksen mukaiset uudistukset voitiin aloittaa. Helsingin kaupunginvaltuusto päätti kuitenkin 20.4.1886, että ei riitä, että Keskuskoulu toimii ylimpänä käsiteollisuuskouluna, vaan että sitä pitäisi laajentaa valmentavalla osastolla, joka olisi alemman käsiteollisuuskoulun tasolla ja jossa olisi alemmat sisäänpääsyvaatimukset. Taideteollisuusyhdistyksen hallitus suostui valtuuston toiveisiin ja julisti, että se oli halukas käynnistämään alemman käsiteollisuuskoulun lukuvuonna 1887–1888. Samaan aikaan seuraan kohdistuva paine helpotti toisaalta sen tosiasian ansiosta, että valtio otti hoitaakseen insinöörien, esimiesten ja rakennusmestareiden koulun ja muutti sen Teollisuuskouluksi, jossa oli sekä suomen- että ruotsinkielinen osasto. (Von Essen 1925, 39.)


Näin oli syntynyt mahdollisuus luoda erilainen profiili taideteollisen koulutuksen kehittämiseksi. Koulun asema oli määritelty selvemmin sekä sisällön että pedagogiikan suhteen. Vaatimus alemman käsiteollisuuskoulun säilyttämisestä hämärsi kuitenkin jonkin verran tätä perusasetelmaa, koska alemman käsiteollisuuskoulun opetussuunnitelman ongelmana oli sen koulutuksen yleispätevä luonne. Työt kuitenkin aloitettiin, ja jo ensimmäisenä lukuvuonna 1887–1888 alemmassa käsiteollisuuskoulussa oli 185 opiskelijaa. (Von Essen 1925, 46.)


Alemmassa käsiteollisuuskoulussa oli kaksi suomenkielistä ja yksi ruotsinkielinen osasto, joissa kaikissa opetettiin samoja aineita yhteensä 11 oppituntia viikossa: lukeminen, piirtäminen, laskuoppi, oikeinkirjoitus, maantieto ja yksinkertainen kirjanpito. Alempi käsiteollisuuskoulutus ei täysin sulautunut Taideteollisuuskeskuskouluun, joten lukuvuoden 1891–1892 lopussa päätettiin erottaa se asteittain Taideteollisuusyhdistyksen hallinnosta. Yksimielisyys asiasta syntyi myös Helsingin kaupunginvaltuuston kanssa. Yhdistyksen toiveen mukaisesti valtuusto päätti ylläpitää Keskuskoulua Helsingin ylimpänä käsiteollisuuskouluna, mutta sulkea sen sijaan Ateneumissa toimivan alemman käsiteollisuuskoulun ja perustaa näitä kouluja muihin kaupunginosiin. Näin vuoden 1885 asetuksen tavoite oli lopullisesti saavutettu, ja Keskuskoulusta oli tullut ylempi taideteollisuuden opinahjo, vaikkakin muodollinen vahvistus alemman käsiteollisuuskoulun sulkemisesta viipyi vuoteen 1893. (Von Essen 1925, 97.)


Taideteollisuusyhdistyksen jäsenkunta oli jo sen perustamisvuonna niinkin suuri kuin 207 jäsentä. Mutta kun ensimmäinen innostus haihtui, jäsenmäärä laski niin, että vuonna 1884 jäseniä oli vain 115. Tämä tapahtui, vaikka jäsenpohjaa pyrittiin laajentamaan monin tavoin. Vuonna 1887 seura oli päättänyt järjestää edustajia maaseudulle, ja samana vuonna sellaisia edustajia oli jo 11 kaupungissa. (Von Essen 1925, 28–30.)

